SunOnline: Ronaldo United ah badhaluvaan ebbasvejje\nރޮނާލްޑޯ ޔުނައިޓެޑަށް ބަދަލުވާން އެއްބަސްވެއްޖެ\nޢަބްދުﷲ މާއިން މުޙައްމަދު 27 Aug 2021, 21:24\nޕޯޗުގަލްގެ ތަރި ކްރިސްޓިއާނޯ ރޮނާލްޑޯ އަބުރާ މެންޗެސްޓާ ޔުނައިޓެޑަށް ބަދަލުވާން އެއްބަސްވެއްޖެއެވެ.\nޔުނައިޓެޑުން ވަނީ ރޮނާލްޑޯ އެނބުރި ޔުނައިޓެޑަށް ބަދަލުވާން ނިންމިކަން އެ ކުލަބުގެ ވެބްސައިޓާއި ޓްވިޓާ މެދުވެރިކޮށް ޔަގީންކޮށްދީފައެވެ.\nރޮނާލްޑޯ އެންމެ ފުރަތަމަ ފުޓުބޯޅައިގެ ދުނިޔޭގައި ވިދާލި ކުލަބުކަމުގައިވާ ޔުނައިޓެޑަށް އޭނާ ބަދަލުވާން މި ނިންމީ 94 މިލިއަން ޔޫރޯގެ އަގަކަށް ޔުނައިޓެޑު ދޫކޮށް ރެއާލް މެޑްރިޑަށް ބަދަލުވިތާ 12 އަހަރު ފަހުންނެވެ. ރޮނާލްޑޯ ވަނީ އެ 12 އަހަރުގެ ތެރޭ ރެއާލްގެ އިތުރުން ޔުވެންޓަސްއަށް ކުޅެދީފައެވެ.\nޔުނައިޓެޑްގެ ވެބްސައިޓްގައި ވަނީ ޔުނައިޓެޑާ ޔުވެންޓަސްއާ ދެމެދު ރޮނާލްޑޯގެ ޓްރާންސްފާއަށް އެއްބަސްވުމަކަށް އާދެވިފައިވާކަމަށެވެ.\nޔުނައިޓެޑްގެ ގިނަ ސަޕޯޓަރުންތަކެއް އަބަދުވެސް އެންމެ އުންމީދު ކުރާ އެއްކަމަކީ ރޮނާލްޑޯ އަނބުރާ ޔުނައިޓެޑްއަށް ކުޅުމެވެ. ޔުނައިޓެޑްއިން ރޮނާލްޑޯގެ ޓްރާންސްފާއާ ގުޅިގެން ނެރުނު ބަޔާނުގައި ބުނީ ޔުނައިޓެޑުގެ ހުރިހާ ސަޕޯޓަރުންވެސް އެ ޓްރާންސްފާއާއި ދޭތެރޭ ވަރަށް ހިތްހަމަޖެހޭނެކަމަށެވެ.\nރޮނާލްޑޯ ޔުނައިޓެޑް އަށް ކުޅުނުއިރު އޭނާ ވަނީ 292 މެޗުގައި 118 ލަނޑު އެ ޓީމަށް ޖަހައިދީފައެވެ. ރޮނާލްޑޯގެ ފުރަތަމަ ބެލޮން ޑިއޯ އެވޯޑްވެސް އޭނާ ކާމިޔާބު ކުރީ ޔުނައިޓެޑްގެ ކުޅުންތެރިއެއްގެ ގޮތުގައެވެ.\nރޮނާލްޑޯއަކީ ދުނިޔޭގެ ފުޓުބޯޅައިގައި އެންމެ ކާމިޔާބު ކުޅުންތެރިޔާ ގޮތުގައި ގިނަބަޔަކު ގަބޫލުކުރާ އެއް ކުޅުންތެރިޔެކެވެ. އޭނާ ވަނީ ފަސް ބެލޮން ޑިއޯއާއި، 30 ޓްރޮފީ އޭނާގެ ކެރިއަރުގައި ކާމިޔާބުކޮށްފައެވެ. އޭގެ ތެރޭގައި ފަސް ޗެމްޕިއަންސް ލީގާއި ދެ ލަލީގާގެ އިތުރުން ޕޯޗުގަލްގެ ގައުމީ ޓީމާއެކު ޔޫރޯ މުބާރާތް އަދި ނޭޝަންސް ލީގުގެ ތަށި ފާހަގަ ކޮށްލެވެއެވެ.\nއޭނާ ވަނީ އޭނާގެ ކެރިއަރުގައި 783 ލަނޑު 1،073 މެޗުގައި ކާމިޔާބުކޮށްފައެވެ. ރޮނާލްޑޯއަކީ ގިނަ ބަޔަކު ގަބޫލުކުރާ ގޮތުގައި ލިއޮނެލް މެސީއާއެކު ދުނިޔޭގެ ހުރި އެންމެ މޮޅު ކުޅުންތެރިޔާއެވެ. އަދި ފުޓުބޯޅައިގެ ތާރީހުގެ ތެރެއިންވެސް އެންމެ ފާހަގަކޮށްލެވޭ އެއް ކުޅުންތެރިޔާއެވެ.\nރޮނާލްޑޯގެ އެންމެ މޮޅު ކުޅުން ފެނިގެންދިޔަކަމަށް ގިނަ ބަޔަކު ގަބޫލުކުރަނީ އޭނާ ޔުނައިޓެޑުގައި ހުރި ދުވަސްތަކާއި، ރެއާލް އަށް ބަދަލުވެ ހޭދަކުރި ފުރަތަމަ ފަސްވަރަކަށް ސީޒަނުގައެވެ.


ހަޑިހުތުރު ވާހަކަތަކެއް ނުދެއްކިޔަސް ބުނަންބޭނުންވާހަކަ ދޭހަކޮށްދެވިދާނެ! – Ilm\nހަޑިހުތުރު ވާހަކަތަކެއް ނުދެއްކިޔަސް ބުނަންބޭނުންވާހަކަ ދޭހަކޮށްދެވިދާނެ!\nއިސްލާމްދީނަކީ ޢިއްފަތްތެރިކަމާއި ކަރާމާތަށް ބާރުއަޅާ ދީނެވެ. ދިރިއުޅުމުގެ ހުރިހާ މުޢާމަލާތެއް ކުރަންވީ ރިވެތި ގޮތްތަކާއި އުޞޫލުތައް، މިމަތިވެރި ދީނުގައި ހިމެނިފައިވުމީ މިދީނުގެ ފުރިހަމަކަމުގެ ތެރޭގައި ހިމެނޭ ކަންކަމެވެ.\nފަހެ، މީސްތަކުންނާ މުޢާމަލާތްކުރާއިރު ބަސްމަގު ބޭނުންކުރަންވީ ގޮތާއި ވާހަކަދެއްކުމުގައި ހިފަހައްޓަންވީ މިންގަނޑުތައް މިދީނުގައިވަނީ ބަޔާންކުރެވިގެންނެއެވެ.\nއެގޮތުން މީސްތަކުންގެ ދިރިއުޅުމާ ގުޅުން ހުރިގިނަ ޙުކުމްތަކެއް ކީރިތި ޤުރުއާނުގައި ބަޔާންކުރައްވާފައިވާއިރު، ބައެއް ޙުކުމްތަކުގައި ޞަރީޙަ ޢިބާރާތްތަކުގެ ބަދަލުގައި “ކިނާޔާ” ނުވަތަ ޞަރީޙަ ނޫން ޢިބާރާތްތައް ގެންނަވާފައިވާކަން ފާހަގަކުރެވެއެވެ. މިފަދަ ބައެއް ކަންކަމަކީ މީސްތަކުންގެ މެދުގައި ޞަރީޙަ ބަހުން ބުނުން ލަދުވެތި ކަންކަމަށް ބެލެވޭނެފަދަ ކަންކަމެވެ.\nމިޘާލެއްގެ ގޮތުން އެއްދާންކުރުމުގެ ވާހަކަ ކީރިތި ޤުރުއާނުގައި ބަޔާންކުރެވިފައިވާއިރު ބަޤަރާ ސޫރަތުގައި އެއްއާޔަތުގައި ވަޙީކުރައްވާފައިވެއެވެ. ﴿نِسَاؤُكُمْ حَرْثٌ لَّكُمْ فَأْتُوا حَرْثَكُمْ أَنَّىٰ شِئْتُمْ ﴾ [سورو البقرة ٢٢٣] މާނައީ: “ތިޔަބައިމީހުންގެ އަނބިންނީ، ތިޔަބައިމީހުންނަށްވާ ދަނޑުބިމެކެވެ. ފަހެ، ތިޔަބައިމީހުން ބޭނުންފަދައަކުން ތިޔަބައިމީހުންގެ ދަނޑުބިމަށް އަންނާށެވެ. ) އެބަހީ: ނަސްލުއުފެދުމުގެ މަގު ޚިޔާރުކުރާށެވެ.)”\nއެގޮތުން ނަބިއްޔާ صلى الله عليه وسلم ގެ ޞިފަފުޅުތަކުގެ ތެރެއިން ހިމެނޭ ޞިފައެއް ބަޔާންކުރައްވަމުން ޢަބްދުﷲ ބުން ޢަމްރު رضي الله عنهما ވިދާޅުވިއެވެ.((لَمْ يَكُنْ النَّبِيُّ صَلَّى اللَّهُ عَلَيْهِ وَسَلَّمَ فَاحِشًا وَلَا مُتَفَحِّشًا)) [رواه البخاري] މާނައީ: ” ނަބިއްޔާ صلى الله عليه وسلم އަކީ ފާޙިޝް ބޭކަލެއް ނޫނެވެ. އަދި އެފަދަ ކަންކަމީ އެކަލޭގެފާނު އެއްގޮތަކަށްވެސް ކުރެއްވިކަންކަމެއް ނޫނެވެ.”\nމިޙަދީޘް ޝަރަޙަކުރައްވަމުން އިބްނު ޙަޖަރު رحمه الله ބަޔާންކުރައްވާފައިވަނީ އެކަލޭގެފާނީ ހުތުރު ބަސްތަކާއި ޢަމަލުތަކާއި ޞިފަތަކުން ދުރުހެލިވެވަޑައިގެންވާ ބޭކަލެއްކަމެވެ. \nއަދިވެސް ޢާއިޝާ رضي الله عنها ގެ އަރިހުން ރިވާވެގެންވެއެވެ.((أنَّ امرأة سألت النَّبيَّ صلى الله عليه وسلم عن غسلها مِن المحيض، فأمرها كيف تغتسل، ثمَّ قال: خذي فرصة مِن مسك فتطهَّري بها. قالت: كيف أتطهر بها؟ قالت: فستر وجهه بطرف ثوبه، وقال: سبحان الله! تطهَّري بها. قالت عائشة: فاجتذبت المرأة فقلت: تتبَّعي بها أثر الدم)) [رواه البخاري]\nޙައިޟުން ޠާހިރުވާނެ ގޮތާމެދު ނަބިއްޔާ صلى الله عليه وسلم އަށް އަންހެންކަނބަލަކު ސުވާލުދެންނެވިއެވެ. ފަހެ، ހިނައިގަތުމަށް އެކަލޭގެފާނު އެކަނބުލޭގެއަށް އަމުރުކުރެއްވިއެވެ. ދެން އެއަށްފަހު ޙަދީޘްކުރެއްވިއެވެ.\n“ކަފަގަނޑެއްފަދަ އެއްޗެއްގައި ގޮމަކަސްތޫރި(ފަދަ) މީރުވަސްދުވާ އެއްޗެއްލައިގެން ސާފުކުރާނީއެވެ.” އެކަނބުލޭގެ ސުވާލުދެންނެވިއެވެ. “ތިމަން އޭގެން ޠާހިރުވާނީ ކިހިނަކުން ހެއްޔެވެ؟” ފަހެ އެކަމާ ލަދުވެތިވެވަޑައިގެން އެކަލޭގެފާނުގެ މޫނުނިވާކުރެއްވިއެވެ. އަދި ޙަދީޘްކުރެއްވިއެވެ. “سبحان الله! ކަނބުލޭގެ އޭގެން ޠާހިރުވާށެވެ.” ޢާއިޝާ رضي الله عنها ވިދާޅުވިއެވެ. “ދެން ތިމަން، އެއަންހެންކަނބުލޭގެ އެއްފަރާތަށް ގެންދިޔައީމެވެ. އަދި ލޭގެ އަސަރުހުރިތަންތަން ކަފަގަނޑުން ސާފުކުރާނީކަމަށް ކިޔައިދިނީމެވެ.”\nމިޙަދީޘުގައި ކަންހިނގާފައިވާގޮތް ވިސްނަވާށެވެ.\n– އެކަލޭގެފާނުގެ އެކަމުގެ ތަފްޞީލުތަކެއް އެފަދަ މަޖްލިސެއްގައި ޙަދީޘް ނުކުރައްވައެވެ. އެހެންކަމުން އޭގެން ދޭހަވެގެންދަނީ ޝަރުޢީ ޙުކުމްތައް ބަޔާންކުރުމުގައިވެސް މިފަދަ ކަންކަމުގެ ތަފްޞީލަށް ނުގޮސް ޢާންމުކޮށް ގިނަ މީހުންނަށް ވިސްނޭނެކަމެވެ. އަދި މީސްތަކުންނަށް ވިސްނޭނަމަ ރަނގަޅުގޮތަކީވެސް އެފަދަ ކަންކަމުގެ ތަފްޞީލަށް ނުދިޔުންކަމުގައެވެ.\n– މިޙާދިޘާއާ ބެހޭގޮތުން ބައެއް ޢިލްމުވެރިން ވިދާޅުވަނީ އެކަނބުލޭގެއަށް ފުރަތަމަ ނުވިސްނުނީކަމަށެވެ. ނުވަތަ މުޅިން ޔަޤީންނުވެ، ޝައްކުވީކަމުގައެވެ. \n– މީހަކަށް އެފަދަކަމެއް ނުވިސްނުމުން އެމީހަކަށް ވަކިން އެކަމުގެ ތަފްޞީލު އެވަނީ ކިޔައިދެވިފައެވެ. އަދި އަންހެންކަނބަލަކަށް އެކަމުގެ ތަފްޞީލު އެކިޔައިދެއްވީވެސް ހަމަ އަންހެން ކަނބަލެކެވެ.\nދަންނައެވެ. ޞަރީޙަ ނޫންގޮތަކަށް ބުނެގެން މީހަކަށް އެކަން ނުވިސްނޭނަމަ އެފަދަ ޙާލަތެއްގައި ރިވެތި ގޮތެއްގައި ވިސްނޭނެފަދަ ގޮތަކަށް ކިޔައިދެވިދާނެއެވެ. މިޘާލަކަށް ޑޮކްޓަރެއްގެ ގާތުގައި މީހަކަށް ޖެހިފައިވާ ބައްޔެއް ކިޔައިދޭއިރު ނުވަތަ މައްސަލަތަކުގައި ކޯޓުގައި އެކަން ޘާބިތުކުރުމަށްޓަކައިވެސް ތަފްޞީލުކޮށް އެކަންކަން ބަޔާންކުރުމުގެ ޙާޖަތެއް އޮވެއްޖެނަމަ އެފަދައިން ޢަމަލުކުރެވިދާނެއެވެ.\nވުމާއެކު މީސްތަކުންގެ މެދުގައި ޞަރީޙަބަހުން ބައެއް ވާހަކަތައް ދެއްކުމަކީ ޢައިބުކަމެކެވެ. އެއީ މީސްތަކުންގެ ޢައުރައާއި ގުޅުންހުރި ވާހަކަތަކާއި ތިބާގެ މައިންބަފައިން ނުވަތަ ދަރީންނާ އެއްމަޖިލީހެއްގައި ތިބޭއިރުވެސް ތިބާއަށް އިވުމަށް ނޭދޭނޭފަދަ އެކިއެކި އެފަދަ ވާހަކަތަކެވެ. އެފަދަ ވާހަކަ ދައްކާއިރު ނުވަތަ ބަޔާންކުރާއިރު އެފަދަ ވާހަކަތަކުގެ ތަފްޞީލަށް ނުގޮސް ހުތުރުނުވާނޭހެން ބަޔާންކޮށްދެވިދާނެއެވެ. ‘ބުއްދިވެރިންނަށް އިޝާރާތެއް ފުދޭނެއެވެ.’ އަދި ފާޙިޝް ވާހަކަތަކާއި ޢައުރަ ގުނަވަންތަކުގެ ވާހަކަތަކުގެ ތަފްޞީލުތައް ޙާޖަތެއް ނެތި ބަޔާންކުރުމީ އިސްލާމީ އުޞޫލުތަކާ ޚިލާފުކަންކަމެވެ. އަދި އެއީ މީސްތަކުންގެ ލަދުޙަޔާތް ނެތި ފާޙިޝްކަންކަމަށް ހުޅުވިގެންދާ ދޮރުތަކެކެވެ. އަދި މުޖުތަމަޢުމުގެ މިހާރު ވީދިފައި އޮތް ފޭރަން އިތުރަށް ހަލާކުވެގެންދާނޭ ކަމެކެވެ.\nލަދުވެތިކަމުގައިވަނީ މުޅިންވެސް ހެޔޮކަމެވެ. އަދި އެއީ އީމާންތެރިކަމުގެ ތެރެއިންވާކަމެކެވެ. އަދި މީހެއްގެ ކިބައިގައި ލަދުވެތިކަމެއްނުވާނަމަ އެމީހަކު އުޅޭނީ އެމީހަކު ހިތުހުރި ގޮތަކަށެވެ.


Indonesia Ge Zulakun Minikaavaguthakeh Covid Ah Fassi Vehjje - Vaguthu\nއިންޑޮނޭޝިއާގެ މައި ސިޓީ ޖަކާޓާގެ ޒުލެއްގައި ތިބި ސުމަޓްރަން މިނިކާވަގުތަކެއް ކޮވިޑް-19އަށް ފައްސިވެއްޖެއެވެ.\nއެ ޒުލުން ކޮވިޑަށް ފައްސިވެފައިވަނީ ދެ މިނިކާވަގެކެވެ. އެއީ އުމުުރުން ނުވަ އަހަރުވެފައިވާ ޓީނޯ އާއި 12 އަހަރުގެ ހޭރީއެވެ. ރަގުނާން ޒުލުގައި ކޮވިޑަށް ފައްސިވެފައިވާ މިނިކާވަގަށް ޖަނަވާރުންނަަށް ފަރުވާކުރުމަށް ހާއްސަ ޑޮކްޓަރަކު އަންނަނީ ފަރުވާ ދެމުންނެވެ. އަދި އެ ޑޮކްޓަރު ލަފާކޮށް ބުނެެފައިވާ ގޮތުންނަމަ ފަރުވާއަށް ފަހު މިނިކާވަގުތަކުގެ ހާލަތު އަންނަނީ ކުރިއަށްވުރެ ރަނގަޅުވަމުންނެެވެ.\nޓީނޯ އަށް އެންމެ ފުރަތަމަ ފެންނަން ފެށި ކޮވިޑް އަލާމާތްތަކުގެ ތެރޭގައި ކެއްސާއި ކިނބިހި އެޅުމާއި، ނޭވާލާން އުނދަގޫވުން އަދި ކާއެއްޗެއްސާއި ދުރުވުން ހިމެނެއެވެ. ޓީނޯގެ ގައިން ކޮވިޑް އަލާމާތްތައް ފެންނަަން ފަށާފައިވަނީ ޖުލައި މަހުގެ ނުވަ ވަނަ ދުވަހުއެވެ. އޭގެ ދެ ދުވަސް ފަހުން ހޭރީގެ ގައިން ވެސް އަލާމާތްތައް ފެންނަން ފަށާފައިވާކަން އޮފިޝަލުން ފާހަގަކުރިއެވެ.\nއަދި އެ ދެ މިނިކާވަގުގެ ގައިން އަލާމާތްތައް ފެންނަން ފެށުމާއި އެކު ދެ ޖަނަވާރުވެސް ކޮވިޑަށް ޓެސްޓް ކޮށްފައިވަނީ ޖުލައި މަހުގެ 14 ވަނަ ދުވަހުއެވެ. އަދި ލިބުނީ ފައްސި ނަތީޖާއެެވެ. ސުމަޓްރަން މިނިކާވަގަކީ އެގައުމުގައި ހިމާޔާތްކޮށްފައިވާ ޖަނަވާރަކަށް ވެފައި، މިއީ އެގައުމުން ޖަނަވާރެއް ކޮވިޑަށް ފައްސިވީ ފުރަތަމަ ފަހަރެވެ.\nމިނިކާވަގުތަކަށް އެންޓިބިއޮޓިކްސް އާއި މަލްޓިވިޓަމިން ދީ ފަރުވާ ކުރަމުން އަންނަތާ 12 ދުވަސް ވެފައިވާއިރު މިހާރު އެސޮރުމެންގެ ހާލު ރަނގަޅުވަމުން އަންނަ ކަމަށް ޒުލުގެ އޮފިޝަލުންނާއި ހަވާލާދީ މީޑިއާތަކުން ރިޕޯޓު ކޮށްފައިވެއެވެ.\nމި ޖަނަވާރުތައް ކޮވިޑަށް ފައްސިވުމާއި އެކު ޒުލުގައި ޑިއުޓީކުރާ މުވައްޒަފުން ވަނީ ކޮވިޑަށް ޓެސްޓް ކޮށްފައެވެ. އެ އެންމެންގެ ނަތީޖާ ނައްސިވުމާއި ގުޅިގެން ދެން މިނިކާވަގުތަކަށް ކޮވިޑް ޖެހުމަށް މެދުވެރިވި ސަބަބު ހޯދުމަށް ޖަނަވާރުންނަށް ފަރުވާކުރުމަށް ހާއްސަ ޑޮކްޓަރު އިސްވެ އަންނަނީ ބަލަންޖެހޭ މިންގަނޑުތަކާއި އެއްގޮތަށް ބަލަމުންނެވެ.


ހާމިދުގެ ނަމާއި އެކު4ނަމެއް ފުލުހުންގެ ބޯޑަށް ހާމިދުގެ ނަމާއި އެކު4ނަމެއް ފުލުހުންގެ ބޯޑަށް\nހާމިދުގެ ނަމާއި އެކު4ނަމެއް ފުލުހުންގެ ބޯޑަށް\nރައްޔިތުން މަޖިލީހުގެ ކުރީގެ މެމްބަރު ޙާމިދު ޢަބްދުލް ޣަފޫރު.\nފުލުހުންގެ ބޯޑަށް ޢާންމުންގެ ތެރެއިން އައްޔަންކުރާ މެންބަރުކަމަށް ފަސް ބޭފުޅަކު ކުރިމަތިލައްވައިފިއެވެ. ފުލުހުންގެ ހިދުމަތުގެ ގާނޫނުގައި ބުނާ ގޮތުން7މެމްބަރުން ތިބެންޖެހޭ ފުލުހުންގެ ބޯޑުން2މެމްބަރުން ވާން ޖެހޭނީ އާއްމުންގެ ތެރެއިން ހޮވާ ދެމީހަކަށެވެ.\nއާއްމުންގެ ފަރާތުން ބޯޑަށް ކުރިމަތިލީ ފަރާތްތައް\n1- ލަބީގު މުޙައްމަދު މާހިރު/ މ.މަނަދޫ ވިއު\n2- ޒުބައިރު އަޙްމަދު މަނިކު/ ގ.މަލްވިނަ\n3- ޒީނަތު ޢަލީ/ ދަފްތަރު 2616\n4- ޢަލީ މުޙައްމަދު މަނިކު/ ދަފްތަރު 1851\n5- ޙާމިދު ޢަބްދުލް ޣަފޫރު/ ހ.ޝޭޑީ ކޯނަރ\nފުލުހުންގެ ބޯޑަށް ކުރިމަތިލުމަށް ހުޅުވާލި ފުރުސަތުގައި ކުރިމަތިލެއްވި ބޭފުޅުންގެ ނަންތައް ދިރާސާކުރުމަށް މަޖިލީހުގެ ރައީސް ކުރީގެ ރައީސް މުހައްމަދު ނަޝީދު ވަނީ ސަލާމަތީ ޚިދުމަތްތަކާއި ބެހޭ ކޮމިޓީއަށް ފޮނުއްވާފައެވެ.\nމިދިޔަ އަހަރު ފާސްކުރި ފުލުހުންގެ ޚިދުމަތުގެ ޤާނޫނުގައިވާ ގޮތުން ޕޮލިސް ކޮމިޝަނަރާއި، ޑެޕިއުޓީ ކޮމިޝަނަރ ޢައްޔަންކުރުމުގައި، އެ މަޤާމަށް އެކަށޭނެ ފަރާތެއް ވަޒަންކުރުމަށް ކުރަންޖެހޭ އެންމެހައި ކަންތައްތައް ކުރަނީ ޤާނޫނުގެ ދަށުން އުފައްދާ ޕޮލިސް ބޯޑުންނެވެ. މި ބޯޑުގެ އިތުރު މަސްއޫލިއްޔަތުތަކުގެ ތެރޭގައި ފުލުހުންގެ ޤާނޫނުގެ މަސްއޫލިއްޔަތުތައް އަދާކުރުމަށާއި، އެ ޤާނޫނުގެ ދަށުން ލަފާދޭންޖެހޭ ކަންކަމުގައި ވަޒީރަށާއި، ޤާނޫނުގައި ލަފާދިނުމަށް ކަނޑައަޅާފައިވާ ފަރާތްތަކަށް ލަފާދިނުވެސް ހިމެނެއެވެ.\n"ޕޮލިސް ބޯޑު"ގެ ހިމެނެނީ ރައީސުލްޖުމްހޫރިއްޔާ ޢައްޔަންކުރައްވާ2މެންބަރުންނާއި، ފަންނީ ދާއިރާއަކުން ތަޢުލީމާއި ތަޖުރިބާ ލިބިފައިވާ3މެންބަރުންނާއި، ޢާންމުކޮށް ހުޅުވާލައިގެން ޢާންމު ރައްޔިތުންގެ ތެރެއިން، ކުރިމަތިލާ2މެންބަރުންނެވެ.


ޓޫރިސްޓް އޮކިއުޕަންސީ މަތިވެ، 73 ޕަސެންޓްގައި – އައްޑޫ އޮބްޒާވަރ\nThemen:އިތުރު ލިޔުންތައްގެސްޓް ހައުސްޓޫރިޒަމްޓޫރިޒަމް މިނިސްޓްރީ\nމި އަހަރުގެ މިހާތަނަށް ރާއްޖެ އަށް ޒިޔާރަތްކުރި ޓޫރިސްޓުންގެ އަދަދަށް ބަލާއިރު، އޮކިއުޕެންސީ ހުރީ 73 ޕަސެންޓްގައި ކަމަށާއި މިއީ މިދިޔަ އަހަރުގެ މި މުއްދަތާ އަޅާބަލާއިރު ލިބުނު ކުރިއެރުމެއް ކަމަށް ޓޫރިޒަމް މިނިސްޓްރީގެ ތަފާސް ހިސާބުތަކުން ދައްކައިފި އެވެ.\nމިދިޔަ މަހުގެ ނިޔަލަށް އެއްކޮށްފައިވާ ހިސާބުތަކަށް ބަލާއިރު، މި އަހަރުގެ މިހާތަނަށް ރާއްޖޭގެ އެވްރެޖް އޮކިއުޕެންސީ 73.9 ޕަސެންޓްގައި ހުރި ނަމަވެސް މިދިޔަ އަހަރުގެ މި މުއްދަތުގައި އޮކިއުޕެންސީ ހުރީ 69 ޕަސެންޓްގަ އެވެ. އެހެންވެ މިއީ 4.9 ޕަސެންޓްގެ ކުރިއެރުމެއް ކަމަށާއި މިއީ ހެޔޮފާލެއް ކަމަށް ޓޫރިޒަމް މިނިސްޓްރީން ބުންޏެވެ.\nމި ކުރިއެރުން ލިބިފައި މި ވަނީ ރާއްޖޭގެ ސިޔާސީ މަސްރަހު ހަލަބޮލިވެ ކުއްލި ނުރައްކަލުގެ ހާލަތު އިއުލާނުކޮށް، ރާއްޖެއަށް ދަތުރުކުރުމުގައި ސަމާލުވުމަށް ގައުމުތަކުން ޓްރެވަލް އެޑްވައިޒަރީތައް ނެރެފައި ވަނިކޮށެވެ.\nމިދިޔަ މަހުގެ ނިޔަލަށް ރާއްޖެ އަށް 420,103 ޓޫރިސްޓުން ޒިޔާރަތް ކޮށްފައިވެ އެވެ. މިދިޔަ އަހަރު އައީ 359,053 ޓޫރިސްޓުންނެވެ. އެހެންވެ މިއީ އަދަދުގެ ގޮތުން ބަލާއިރު 17 ޕަސެންޓުގެ އިތުރުވުމެކެވެ.\nމި އަހަރު އެންމެ ގިނައިން ޓޫރިސްޓުން ރާއްޖެ އަށް ޒިޔާރަތްކޮށްފައި ވަނީ ޔޫރަޕްގެ ގައުމުތަކުންނެވެ. ޔޫރަޕުން ޒިޔާރަތް ކުރި ޓޫރިސްޓުންގެ ނިސްބަތް މިދިޔަ މަހާ ހަމައަށް އުޅެނީ 56.8 ޕަސެންޓުގަ އެވެ. އެއީ 238،696 ޓޫރިސްޓުންނެވެ. ދެން އެންމެ ގިނައިން އައިސްފައި ވަނީ އޭޝިއާ ޕެސިފިކްގެ ގައުމުތަކުންނެވެ. އެ ގައުމުތަކުން ޒިޔާރަތްކުރި ޓޫރިސްޓުންގެ ނިސްބަތަކީ 35.1 ޕަސެންޓެވެ. އެއީ 147،466 ޓޫރިސްޓުންނެވެ. އެމެރިކާ އިން މިދިޔަ މަހުގެ ނިޔަލާ ހަމައަށް ރާއްޖެ އަށް ޒިޔާރަތްކޮށްފައި ވަނީ 19،107 ޓޫރިސްޓުންނެވެ. އަދި މެދުއިރުމަތީގެ ގައުމުތަކަށް ބަލާއިރު، މި އަހަރުގެ މިހާތަނަށް ރާއްޖެ އަށް ޒިޔާރަތް ކުރި ޓޫރިސްޓުންގެ އަދަދަކީ 11،898 އެވެ. އެފްރިކާގެ ގައުމުތަކުން ޒިޔާރަތް ކުރީ 2،880 ޓޫރިސްޓުންނެވެ.\nޓޫރިޒަމް މިނިސްޓްރީން ބުނި ގޮތުގައި މިދިޔަ މަހުގެ ނިޔަލަށް ރާއްޖޭގެ 758 ތަނެއްގައި އަންނަނީ ޓޫރިސްޓުންނަށް ހިދުމަތް ދެމުންނެވެ. އެ ތަންތަނުގެ އެނދުގެ އަދަދު 41,894 އަށް އަރަ އެވެ.\nއެ އަދަދަކީ މިދިޔަ އަހަރުގެ މި މުއްދަތުގައި ހުރި 710 ތަނާއި 38,719 އެނދާ ބަލާއިރު 8.2 ޕަސެންޓް އިތުރުވުމެކެވެ.


South Ari Marine Park sarahahdhu kanda alhaaesarahahdhu belehehtumah Marine Rangers harakaaiytherivanee - One Online\nސައުތް އަރި މެރިން ޕާކް ސަރަހައްދު ބެލެހެއްޓުމަށް މެރިން ރޭންޖާސް ތައާރަފް ކުރި ރަސްމިއްޔާތުގެ ތެރެއިން --- ފޮޓޯ: އެންވަޔަރަމަންޓް މިނިސްޓްރީ\nސައުތު އަރި މެރިން ޕާކް ސަރަހައްދު ކަނޑައަޅައި އެ ސަރަހައްދު ބެލެހެއްޓުމަށް މެރިން ރޭންޖާސް ހަރަކާތްތެރިވަނީ\nއަރިއަތޮޅު ދެކުނުބުރީގެ ރަންގަލީ ފަރުގެ ހުޅަނގު އުތުރު ކަނުން ފެށިގެން ދިގިރަށުގެ ފަރުގެ އުތުރުކަނާއި ދޭތެރޭގައިވާ ފަރުގެ ބޭރު ތޮށިން ފެށިގެން އެއް ކިލޯމީޓަރު ސަރަހައްދަކީ ''ސައުތު އަރި މެރިން ޕާކް'' ސަރަހައްދުގެ ގޮތުގައި ކަނޑައަޅައި، އެ ސަރަހައްދު ބެލެހެއްޓުމަށް މެރިން ރޭންޖާސް ހަރަކާތްތެރިވާން ފަށައިފި އެވެ.\nއެންވަޔަރަމަންޓް ޕްރޮޓެކްޝަން އޭޖެންސީ (އީޕީއޭ)ގެ ފަރާތުން އެ ސަރަހައްދުގައި މެރިން ރޭންޖާންސް ހަރަކާތްތެރިވާން ފަށައިފައިވަނީ މިއަދު އެވެ. މި ސަރަހައްދަކީ މުޅި އަހަރު ދުވަހު ފެހުރިހި ފެންނަ ސަރަހައްދެއްކަމުން ރާއްޖޭގެ ތިމާވެށި ރައްކާތެރިކޮށް ދެމެހެއްޓުމުގެ ގާނޫނުގެ ދަށުން 2009 ވަނަ އަހަރު ތެރޭ މި ސަރަހައްދު ވަނީ ރައްކާތެރިކުރެވިފައެވެ. އެންވަޔަރަމަންޓް މިނިސްޓްރީން މައުލޫމާތު ދިން ގޮތުގައި މި ސަރަހައްދުގައި ވެލާ، ކަހަނބު، މަޑި އަދި މިޔަރުގެ އެކި ބާވަތްތައް ފެނެއެވެ.\nމި ސަރަހައްދުގައި މެރިން ރޭންޖާސް ހަރަކާތްތެރިވާން ފަށާފައިވަނީ މިއަދު ކުރިއަށްގެންދިޔަ ހާއްސަ ހަފްލާއަކަށް ފަހުއެވެ. މި ހަފްލާގައި އެންވަޔަރަމަންޓް މިނިސްޓަރ ޑރ.ހުސައިން ރަޝީދު ހަސަން މެރިން ރެންޖާސްއަށް ހާއްސަކުރެވިފައިވާ ޔުނިފޯމު އާންމުންނަށް ދައްކާލިއެވެ.\nމި ހަފްލާގައި ވާހަކަދައްކަވަމުން މި ސަރަހައްދަށް ޒިޔާރަތްކުރާ ބޭފުޅުން މި ސަރަހައްދުގައި އަމަލު ކުރަން ކަނޑައަޅާފައިވާ އުސޫލުތަކަށް ތަބާވުމަށައި އެކަމަށް އެއްބާރުލުން ދެއްވުމަށް މިނިސްޓަރ އެދިލެއްވިއެވެ. އަދި މި ސަރަހައްދަށް ވަންނަ އުޅަނދުތައް ރަޖިސްޓްރީ ކުރަން ހުޅުވާލާފައިވާ އިރު، ވީހާވެސް ގިނަ ފަރާތްތަކުން ރަޖިސްޓަރީ ކުރުމަށް މިނިސްޓަރ ލަފާ ދެއްވިއެވެ.\nހިމާޔަތްކޮށްފައިވާ ސައުތު އަރި މެރިން ޕާކް މެނޭޖް ކުރުމުގެ މަސައްކަތުގެ ދަށުން ތައާރަފްކުރި މެރިން ރޭންޖާސްގެ ހިދުމަތް ތައާރަފް ކުރުމުގެ މި ހަފްލާގައި މިނިސްޓަރ ވިދާޅުވީ މިހާތަނަށް ރާއްޖޭގައި 61 ސަރަހައްދެއް ހިމާޔަތް ކުރެވިފައިވާ ކަމަށެވެ. އަދި މި ހުރިހާ ސަރަހއްދުތައް ރަނގަޅަށް މެނޭޖް ކުރެވޭ ސަރަހއްދުތަަކަށް ހަދަން މަސައްކަތް ކުރަމުން އަންނަ ކަމަށް މިނިސްޓަރ ވިދާޅުވިއެވެ.\nގުޅޭ ޓެގު މިނިސްޓްރީ އޮފް އެންވަޔަރަންމަންޓް ޑރ. ހުސެއިން ރަޝީދު\nސިޔާސީ ކަންކަން ކުރިއަށް ގެންދަންޖެހޭނީ އެހެންމީހުންގެ އިއްޒަތާއި އަބުރަށް ހުރުމަތްތެރިކޮށް ހިތައިގެން: ގާސިމް\nރަހުމަތްތެރިކަމުގެ ދަތުރެއްގައި ރާއްޖެ އައި ޖަޕާނުގެ ދެ މަނަވަރު ފުރައިފި\nފޭރެން އުޅުނު މީހަކު ހައްޔަރު ކޮށްފި\nކުޑަކުދިންނާއި ބިދޭސީންނަށް ނަސޭހަތް ދިނުމާއި، ދުވަހުގެ ހުރުމަތަށް ސަމާލުވުމަށް ހުތުބާގައި ނަސޭހަތްތެރިވެއްޖެ\nފުލުހުންގެ އަމިއްލަ އެދުމަށްވުރެ، އާންމުންގެ މަސްލަހަތާއި އުންމީދުތައް އިސްކުރަން ޖެހޭ: ހޯމް މިނިސްޓަރ


Mask elhumun virus in salaaaiy vaanetha? | Mihaaru\nޗައިނާގެ ވޫހާން އިން ސިޑްނީ އަށް ދަތުރުކުރި އީސްޓަން އެއާލައިނުގެ ކްރޫއަކު މާސްކް އަޅައިގެން. --ފޮޓޯ:އޭއެފްޕީ\nމާސްކް އެޅުމުން ވައިރަހުން ސަލާމަތްވާނެތަ؟\n27 ޖެނުއަރީ 2020 - 12:284comments\nޗައިނާގެ ވޫހާން އިން ކޮރޯނާ ވައިރަހުގެ އާ ވައްތަރެއް ފެނި ދުނިޔޭގެ އެތަން މިތަނަށް މި ވައިރަސް ގޮސް، މި ވައިރަހުގައި އެތައް ބަޔަކު މަރުވެ ބިރުވެރިކަން ބޮޑުވުމާ އެކު ރައްކާތެރިކަމުގެ ފިޔަވަޅެއްގެ ގޮތުން އެންމެ ގިނަ ބަޔަކު ބޭނުންކުރަމުން އަންނަނީ މާސްކެވެ. އެއާޕޯޓްތަކުގައި މަސައްކަތްކުރާ މީހުންނާއި ފަސިންޖަރުންގެ އިތުރުން މަގުމަތީގައި އުޅޭ މީހުންގެ ވެސް ރައްކާތެރިކަމުގެ ފުރަތަމަ ފަށަލައަކަށް މާސްކް ބޭނުންކުރަނީ ކުޑަ ނަމަވެސް ހިމާޔަތެއް ލިބޭނެ ކަމުގެ އުންމީދުގަ އެވެ.\nވައިގެ ތެރޭގައި އުޅޭ ވައިރަސްތަކުން ސަލާމަތްވާން މާސްކުން ރައްކާތެރިކަން ލިބޭ ހެއްޔެވެ؟\nތަޖުރިބާކާރުން ވިދާޅުވަނީ ރަނގަޅަށް، ރަނގަޅު ގޮތުގައި ބޭނުންކުރާ ނަމަ މާސްކަކީ ރައްކާތެރިކޮށްދޭ އެއްޗެއް ކަމަށެވެ.\nއެންމެ ގިނައިން ފެންނަނީ ބޭސްފިހާރަތަކުން އާންމުން ލިބެން ހުންނަ ސާޖިކަލް މާސްކް އަޅައިގެން އުޅޭ މީހުންނެވެ. މިއީ ވެސް ކޮންމެވެސް ވަރެއްގެ ހިމާޔަތަށް ވާނެ ކަމަށާއި އެކަމަކު މިއީ ވައިގެ ޒަރިއްޔާ އިން ފެތުރޭ ވައިރަހެއް ނޭފަތާއި އަނގައިގެ ތެރެއަށް ދެމި ނުގަންނާނެ ކަމުގެ ޔަގީންކަން އެހާ ބޮޑު އެއްޗެއް ނޫނެވެ.\nއެން95 މާސްކެއް އަޅައިގެން\nލޮލުގެ ބަލިތަކަށް ހާއްސަ ޑޮކްޓަރު އަބްދުﷲ ޖުނައިދު ފޭސްބުކްގައި ކުރައްވާފައިވާ ޕޯސްޓެއްގައި ވިދާޅުވެފައިވަނީ ވައިގެ ތެރޭގައި އުޅޭ ވައިރަހުން ސަލާމަތްވުމުގެ ގޮތުން ބޭނުންކުރަން އެންމެ ރަނގަޅު އެއް މާސްކަކީ N95 މާސްކް ކަމަށެވެ. މިއީ ނޭފަތާއި އަނގަ ވަރަށް ބޮޑަށް ބަންދުވާ ގޮތަށް ވަރުގަދަކޮށް ހުންނަ މާސްކެކެވެ. ސާޖިކަލް މާސްކަށް ވުރެ މާ ވަރުގަދަވާނެ އެވެ. ހަރަކާތްތެރިވެ އުޅުމުގައި މާކްސް ނެއްޓި، ކައްސާލުން ކަހަލަ ކަމެއް ވުމުގެ ފުރުސަތު ވެސް ކުޑަވާނެ އެވެ.\n"...ކޮރޯނާ ވައިރަހުގެ ސައިޒަކީ 0.12 މައިކްރޮންސް. ގިނަ މާސްކްތަކުން ހުއްޓުވައިދޭނީ5މައިކްރޮންސް އަށް ވުރެ ބޮޑެތި ވައިރަސް. އެކަމަކު މާސްކް އެޅުމުން ވައިރަސް ޖެހުމުންނާއި ތިމާގެ ސަބަބުން ވައިރަސް ފެތުރުން ވެސް ކޮންޓްރޯލްކޮށްދޭނެ،" ޖުނައިދު ލިޔުއްވާފައިވެ އެވެ.\nއާދައިގެ ސާޖިކަލް މާސްކް އަޅާ ނަމަ މި ކަންކަމަށް ސަމާލުވާންޖެހޭ\nސާޖިކަލް މާސްކްގެ އެންމެ ބޮޑު އެއް މައްސަލަ އަކީ ނިވާވާ ގޮތަށް ރަނގަޅަށް ފިޓް ނުވުމެވެ. އެކަމަކު މީގެ މާސްކެއް އަޅައިގެން ހުންނަ އިރު އެ އަޅައިގެން ހުންނަ މީހާގެ ކިބައިން ވައިރަސް ފެތުރުން ކުޑަކޮށްދެ އެވެ.\nމާސްކާ ބެހޭ ގޮތުން އެހެން ގައުމުތަކުގައި ވެސް ލަފާ ދޭ ގޮތަށް، ޑރ. ޖުނައިދު ވެސް ވިދާޅުވެފައި ވަނީ ދަތުރެއް ކުރާ ނަމަ އިރުއިރުކޮޅާ މާސްކް ނަގައިގެން ނޫޅެ މުޅި ދަތުރުގައި މާސްކް ބޭނުންކުރުމަށާއި ޓެކްސީ ފަދަ އާންމު ދަތުރުފަތުރުގައި އުޅޭއިރު އާއި އެއާޕޯޓްތަކަށް ދާއިރު އާއި މަތިންދާބޯޓުގައި އިންނަ އިރު ވެސް ރަނގަޅު މާސްކެއް ބޭނުންކުރުމަށެވެ.\nމާސްކް އަޅާނެ ގޮތް\nމާސްކް އެޅުމަކީ ތިމާގެ ހަށިގަނޑަށް ވައިރަސް ވަނުން ކޮންޓްރޯލްކޮށްދޭ ކަމަކަށް ވާއިރު މީގެ އިތުރުން ސެނިޓައިޒާ ފަދަ ތަކެތިން އަތް ސާފުކޮށްފައި ބެހެއްޓުމަށް ވެސް ލަފާ ދެއްވާފައިވެ އެވެ. ހާއްސަކޮށް، އާންމުކޮށް މީހުން ގޮސް އުޅޭ ތަންތަނަށް ގޮސް ނުވަތަ އެ ތަނެއްގައި ހުންނަ އެއްޗެހީގައި އަތްލާ ނަމަ ސެނިޓައިޒާ އިން އަތް ސާފުކޮށްލުމަކީ ސްމާޓް ގޮތެއް ކަމަށް ޖުނައިދު ސިފަކުރައްވާފައިވެ އެވެ.\nއިތުރު ލިޔުންތައް ޗައިނާ ސިއްހަތު


އަސްލާން 10 – Esfiya – Dhivehi Vaahaka Site\n- by Jinni - 21- June 25, 2019\nގެއްލިގެންދިޔަ ހުރިހާ ކަމެއް ކަރަންޓު ޝޮކެއްހެން ހަނދާނުގައި ދުވެގަތީ ކުއްލިއަކަށެވެ. ފުންމައިގެން އެނދުން ތެދުވެވުނެވެ.\nކުރިމަތިން ފާޅުވި އަސްލާން ގައިގައި އަހަންނަށް ބައްދައިގަނެވުނެވެ. އަސްލާންގެ ނަން ދެތިން ފަހަރަކު ތަކުރާރުކުރެވުނީ އަނެއްކާވެސް ހަނދާނުން ފިލައިފާނެ ކަމުގެ ބިރާއިހެދިއެވެ.\n“ކިހިނެތްވީ؟” އަސްލާން ކަންބޮޑުވެފައި އެއްސެވެ. އެ ސުވާލަށް ޖަވާބު ދޭނެ ހިތްވަރެއް ނުލިބުނެވެ. މުޅި ދުނިޔެއިން ވެސް އެންމެ ލޯބިވާ މީހާ މުޅިން ހަނދާން ނެތުނީ ކޮންއިރަކު ކަމެއް ނޭންގެއެވެ. އޭނާގެ ހަނދާންތަކާއި ނުލައި އާދައިގެމަތިން ދިރިއުޅެވުނީ ކިހިނެތްކަމެއް ނުވިސްނުނެވެ. އަސްލާންގެ ގައިން ދޫކޮށްނުލެވުނީ ލޯ މަތިން ގެއްލިދާންކަމުގެ ބިރަށެވެ.\n“ކިހިނެތްތަ ވީ؟” އަސްލާން އިހުނަށްވުރެ ކަންބޮޑުވެފައި އެއްސެވެ. އޭނާއަށް އަވަސްވެފައިވާ އަހަރެންގެ ހިތުގެ ވިންދު އިވޭނެކަންނޭންގެއެވެ.\nއިރުކޮޅަކަށްފަހު އަހަރެން އަސްލާންގެ ކޮނޑުމަތިން ބޯ ހިއްލާލައި އޭނާގެ މޫނަށް ބަލައިލީމެވެ. ހަތަރުކަޅި ހަމަވިހިނދު އަސްލާންއަށް އަހަރެންގެ ހިތުގައި ވީ އެއްޗެއް އެނގުނުކަހަލައެވެ. ފަޅި ސިކުންތުކޮޅަކަށް އޭނާގެ ލޮލުން ފާޅުވި ހައިރާންކަމަށްފަހު މޮޅިވެރިކަން ވަރަށް ކުޅަދާނަކަމާއިއެކީ ފޮރުވައިލިއެވެ.\nއެރޭ އަހަންނަށް ނިދެންދެން އަސްލާން ގާތުގައި އިނެވެ. އަހަންނެކޭވެސް އެއްފަދައިން އޭނާގެ ހިތުގައިވެސް ވަކިވުމުގެ ބިރު އޮތްކަން ޔަގީނެވެ. ނަމަވެސް އަހަންނަށް ނޭންގޭ ސިއްރެއް އެ ހިތުގައި ފޮރުވިފައިވާ ކަމެއް އޭރަކު ނޭންގެއެވެ. އެކަމާއި އޭނާ އެތެރެފުށުން މަޑުމަޑުން ކުދިކުދިވަމުން ދިޔަކަމުގެ ހިލަމެއްވެސް ނުވިއެވެ.\nއަލިފާންގަނޑު ތެރޭގައި އަނދައި ހުލިވަމުން ދިޔަ އިމާރާތަށް ބަލަހައްޓައިގެން ގަބުއަރާފައި އަހަރެން ހުރީމެވެ. އެއީ އަހަރެން އުޅެބޮޑުވި ގެއެވެ. އެ އިމާރާތުން ނެރުނީ ފުރާނަ ނެތް އެތައް މަސްގަނޑު ތަކެކެވެ. ގައިމަތީ އަޅައިފައިވީ ހުދު ފޮތިތަކުން ލޭކުލަ ފޭދިފައި ހުއްޓެވެ. ރޯން ބޭނުންވި ނަމަވެސް ލޮލުން ކަރުނައެއް ނުފޭބިއެވެ. ކަރުން އަޑެއް ނުނިކުތެވެ. އަލިފާން ނިވާ މީހެއްގެ އަތްދަނޑިމަތީ ނެރުނު ފޮތިގަނޑު ނާޅާ ހަށިގަނޑު އެންބިއުލައިންސްއަށް އެރުވިތަން ދުށީމެވެ. މޫނުގެ އެއްބައި ބިރުވެރި ވައްތަރަކަށް އަނދާފައި އޮތް ނަމަވެސް އެއީ ކާކުކަން ސާފުވިއެވެ. މޭނުބައިކުރާ ގޮތް ވެފައި، މުޅި ދުނިޔެ އެނބުރިގަތެވެ.\nފުންމައިގެން ތެދުވެވުނު އަހަރެންގެ ހިތް ތެޅެމުންދިޔައީ އޮބިނޯންނަ ވަރަށެވެ. އިނދެވުނީ ހުދު ކޮޓަރީގައި، އެނދުމަތީގައެވެ. އެއީ ފެނުނު ހުވަފެނެއްކަން ވިސްނުނު ނަމަވެސް ބިރުވެރިކަމެއް ނުފިލިއެވެ. އެއީ ބިލާހެއްކަމަށް ގަބޫލުކުރަން ދަތިވީ ސިފަވިލެއް އަސްލުކަމުންނެވެ. އެ އިހުސާސުތައް އެއީ ހަނދާނުގެ ބައެއްހެން ހީވި ހީވުމުންނެވެ.\nއޮފީހުގައި ބައިންދާފައި ރޫބީ ނުކުތްތާ ބައި ގަޑިއިރު ވެއްޖެއެވެ. ފާހަނައަކަށް ދާންޖެހިގެން ކެތްނުވާ ވަރު ވުމުން ދޮރުން ބޭރަށް ބޯ ދިއްކޮށްލީމެވެ. އާންމު ޕޭޝެންޓުންގެ ވާރޑާއި ދިމާއިން އަޑުފައްގަނޑުތަކެއް އިވެމުން ދިޔައެވެ. ލޮލުކޮޅަށް ފެންނަ ހިސާބުގައި ނަރުހެއްގެވެސް ހިލަމެއް ނެތެވެ. އެކަނި ނުކުންނަން ޖެހިލުންވެފައި ދޮރު ލައްޕައި، ދެކޮޅަށް ހިނގާލެވުނެވެ. ދެން ކެތެއް ނުވާނެއޭ ހިތަށްއެރުމުން ކިތަންމެ މައްސަލައެއް ޖެހުނަސް ވަރިހަމަކަމަށް ނުކުތީމެވެ. ދެކޮޅު ބަލައިލިއިރު އަދިވެސް މީހެއްގެ ހިލަމެއް ނެތެވެ. ކޮޓަރިއާއި ދިމާއަށް ހަރު ފިޔަވަޅުގައި މިސްރާބުޖެހީމެވެ. ކޮޓަރި ދޮރާއި ހިސާބަށް ފޯރިއިރު ފާހަނައަށް ދާންޖެހިފައި ހުރިކަން ހަނދާން ނެތުނު ކަހަލައެވެ. މިހާ ރަނގަޅު ފުރުސަތެއްގެ ބޭނުން ނުހިފާނީ މޮޔައެކެވެ.\n“މަގު އޮޅުނީއޭ.” މަޑުމަޑުން ކިޔާލައިފައި ހުރި ސީދަލަށް ހިނގައިގަތީ އަހަރެން ދުވަހަކުވެސް ހިނގާފައި ނުވާ މަގަކުންނެވެ. ހިލްމީގެ ކޮޓަރިން އަނެއް ފަޅިއަށެވެ. ކަންމަތިން އެހެން ހޯލްވޭއަކަށް ނުކުތްއިރު އެތާ ހުރީ ހުސް ސްޓާފުންނަށް ހާއްސަ ތަންތަނެވެ. މާ ދުރަށް ނުދެވެނީސް އަހަރެންގެ ލޮލުގައި އަޅައިގަތީ މޮނިޓަރ ރޫމް އޭ ޖަހާފައި އިން ތަނެކެވެ. ދޮރުގައި އިން ކުޑަ ބިއްލޫރި ބައިގައި ލޯ ޖަހައިލިއިރު އެތެރޭގައި ހުރީ ހުސް ކޮންޕިއުޓަރ ސްކްރީނެވެ. އެތާ ތެރޭގައިވެސް މީހަކު ނެތެވެ. މާ ބޮޑު އުންމީދެއް ނެތި ތަޅުގައި ހިފައިލިއިރަށް ދޮރު ހުޅުވިއްޖެއެވެ. ސެކިއުރިޓީ ހާދަ ފަރުވާކުޑަކޮށްލައިގެން އުޅޭ ދުވަހެކޭ ހިތަށްއެރިއެވެ. އެތެރެއަށް ވަދެ ފަހަތުން ދޮރު ލައްޕާފައި ގާތުން ސްކްރީންތަކަށް ބަލައިލީމެވެ. އެ ސްރީންތަކުން ފެންނަން ހުރީ އެސައިލަމް ތެރޭގެ އެކި ތަންތަނެވެ. ހޯލްވޭތަކާއި, ކޮޓަރިތަކާއި ވާރޑުތަކެވެ. އެއް ވާރޑުގައި ބޮޑު ހަނގުރާމަ ފެށިގެން އުޅުނެވެ. އަޑުގަދަކޮށްލައިގެން އުޅުނީ އެތަނުންތާއެވެ. ވަކި ވަކި ކޮޓަރިތަކުގައި ހާއްސަ ޕޭޝެންޓުން ތިއްބެވެ. އެނދުމަތީ އޮށޯވެގެން ސީލިންގަށް ބަލަހައްޓައިގެން އޮތް ހިލްމީގެ ސްކްރީނާއި ޖެހިގެން ފެންނަން ހުރީ ޕޭޝެންޓެއް ނެތް ކޮޓަރިއެކެވެ. އެއީ އަހަރެންގެ ކޮޓަރިއެވެ. ކޮޓަރިތަކުގައި ސިއްރު ސީސީޓީވީ ކެމެރާ ހުންނަކަން އެނގުނީ އަލަށެވެ. އެއޮއްހާ ދުވަހު ސިއްރުން ބަޔަކު އަހަރެންގެ ހުރިހާ ހަރަކާތަކަށް ފާރަލީކަން އެނގުމުން ރުޅިވެސް އާދެވުނެވެ. ނަމަވެސް އަމިއްލަ ހާލަތު ދެނެހުރީމެވެ. ކަމެއް ވާ ކޮންމެ ފަހަރަކު ނަރުހުންނަށް އަންނަން އެނގެނީ މިހެންވެތާއެވެ.\nކުއްލިއަކަށް ހިތަށް އެރި އެތިން އަހަރެންގެ ހިތް ތެޅިގަތެވެ. އަސްލާންއާއި ކުރާ ބައްދަލުވުންތަކެވެ. އަހަރެން ބޭރަށް ދިޔަ ރޭރޭ ނުފެނުނީ ކިހިނެތް ހެއްޔެވެ؟ ބޭރުން ފިޔަވަޅުތަކެއްގެ އަޑު އިވެންފެށީ އެވަގުތުއެވެ.\nލޯބި އަހަރެންވާނަމޭ (14)\nWow..v rythi❤❤❤🥀🥀🥀😘😘😘🧕🏻🧕🏻..Dear whn next ..I m soo curious..waiting <3 <3\nHi dear koba aneh part.. Btw story is awesome 😉\nHeii..where is the next part?can’t wait to read it!i love this story…


Hadi Huthuru Bahun Vaahaka Dhekkevumun Adhurey Ah Kuri Dhauvaa Ge Shareeaiy Fashanee - Vaguthu\nހަޑި ހުތުރު ބަހުން ވާހަކަ ދެއްކެވުމުން އަދުރޭއަށް ކުރި ދައުވާގެ ޝަރީއަތް ފަށަނީ\n5 މަސް ކުރިން ( ޖެނުއަރީ 10, 2021 )\nއިދިކޮޅުން މިއަދު ބޭއްވި ނޫސްވެރިންގެ ބައްދަލުވުން -ވަގުތު އިމޭޖްސް: މުހައްމަދު އަފްޒަލް\nއާންމު ތަނެއްގައި އަދި އެ ތަނުގެ މަންޒަރާއި އަޑު އާންމުކޮށް ލައިވް ބްރޯޑްކާސްޓް ކުރަމުން ދަނިކޮށް ހަޑި ހުތުރު ބަހުން މުހާތަބު ކުރެއްވި މައްސަލައެއްގައި އިދިކޮޅު ކޯލިޝަންގެ އެކްޓިން ލީޑަރު އަބްދުލްރަހީމް އަބްދުﷲ (އަދުރޭ) ގެ މައްޗަށް ކޮށްފައިވާ ދައުވާގެ ޝަރީއަތް މި މަހުގެ ފަށަން ނިންމައިފިއެވެ.\nއިދިކޮޅު ޕީޕީއެމްއާއި ޕީއެންސީއިން ރޭ ކުރިއަށް ގެންދިޔަ ޖަލްސާގައި ވާހަކަ ދައްކަވަމުން ޕީއެންސީގެ ނައިބު ރައީސް އިބްރާހިމް ޝުޖާއު މައުލޫމާތު ދެއްވި ގޮތުގައި އަދުރޭގެ މައްޗަށް ކުރާ އެ ދައުވާގެ ޝަރީއަތް މި މަހުގެ 31 ވަނަ ދުވަހު ފަށަން ނިންމައި އެ ކަން ކްރިމިނަލް ކޯޓުން ވަނީ އަންގާފައެވެ.\nކްރިމިނަލް ކޯޓުގެ އޮފިޝަލަކު ވެސް މި ކަން ވަނީ ކަށަވަރު ކޮށްދެއްވައިފައެވެ. އޮފިޝަލް މައުލޫމާތު ދެއްވި ގޮތުގައި އެ މައްސަލައިގެ ޝަރީއަތުގެ ފުރަތަމަ އަޑުއެހުން ތާވަލުކޮށްފައިވަނީ މި މަހުގެ 31 ވަނަ ދުވަހުގެ ހެނދުނު 9:00 ގައެވެ.\nއަދުރޭގެ މައްޗަށް މިފަދަ ދައުވާއެއް އުފުލުނުއިރު، އިދިކޮޅު ކޯލިޝަންގެ ލީޑަރު އަދި ކުރީގެ ރައީސް އަބްދުﷲ ޔާމީން މާފުށީ ޖަލުގައި ހުންނެވުމުން އެ ކޯލިޝަން މިހާރު ލީޑް ކުރައްވަމުން ގެންދަވަނީ އަދުރޭއެވެ. އަދުރޭއަކީ އެ ކޯލިޝަންގައި ހިމެނޭ ޕީއެންސީގެ ރައީސްއެވެ. ރައްޔިތުންގެ މަޖިލީހުގެ ފޮނަދޫ ދާއިރާގެ ކުރީގެ މެންބަރު އަދުރޭ ސިޔާސީ މައިދާނަށް ނުކުމެވަޑައިގަތީއްސުރެން މަސައްކަތް ކުރައްވަނީ ރައީސް ޔާމީން ހުންނެވި ފަޅިއަކަށެވެ.\nޤާނޫނުލް އުޤޫބާތުގައިވާ ގޮތުން ހަޑިހުތުރު އެއްޗެހި ކިޔުމާއި ހަޑިހުތުރު ބަސް ބޭނުން ކުރުމާއި ހަޑިހުތުރު ޢަމަލުތައް ކުރުމަކީ ކުށެކެވެ. އެކުށް ދަރަޖަ ކޮށްފައި ވަނީ ޖުނަހުގެ ތިންވަނަ ދަރަޖައިގެ ކުށެއްގެ ގޮތުގައެވެ.\nމިކުށުގެ އެންމެ ބޮޑު އަދަބަކީ ތިން މަސް ދުވަހަށް ޖަލަށް ލުމެވެ. ނަމަވެސް އަދަބު ކަނޑައެޅުމުގެ އަސާސީ މިންގަނޑަށް ބަލާއިރު އަންނާނީ އެއްމަހާއި ހަ ދުވަހުގެ ޖަލު ޙުކުމެކެވެ. ޙުކުމުގެ މުއްދަތު ނުވަ ދުވަހަށް ކުރު ކުރުމުގެ އިހްތިޔާރު ވެސް މައްސަލަ ބައްލަވާ ފަނޑިޔާރަށް ލިބިގެން ވެއެވެ.\nނަފުރަތު ބިލަށް ވޯޓަށް އެހީ ދުރާލާ އެންގުމަކާ ނުލާ: އާދަމް ޝަރީފް\nލާދީނީ ބިލެއް ކަމަށް ބުނުމުން ނިޒާމީ ނުކުތާތަކުން ނުުރުހުން\nޖެނުއަރީ 10, 2021 11:49\nއަޅުގަނޑު އަޑޫ އެހިން އެމް.ޑީ.ޕީ އިން އަށްޑޫގައި ބޭއްވި ޖަލްސާ އެއްގައި ޓީ.ވީ އިން ލައިވް ކުރި މި ޖަލްސާގައި މަޖިލީސްގެ މިހާރުގެ ރައީސް ބުނި އަޑު ނުފޯރާ ފަށުން ފޫގެޅީމަ ފެންނާނީ..... އެއްޗެއްގެ ވާހަކަ. އެ ވާހަކަ އަކީ އެއްމެ މައި ދަރަޖައިގެ ދިވެހި ބަސް ތޯ؟ މާތް ބަހަކަށް ވީމަތޯ ދައުވާ ނުކުރަނީ ؟ މީ މިހާރު ހަމަ ސީދާ ސަދޫމް ގެ އުސޫލުން ހިންގާ ޤައުމެއް.\nޖެނުއަރީ 10, 2021 11:53\nމިފަދަ އަހުލާޤީގޮތުން ވަރަށް ދައްފެންވަރުގެ އަމަލްހިންގާމީހުންގެ މައްސަލަތައް ބަރަވެލި ދުވެލީގަ ހިނގަނީނަމަ އެއީ މިފަދަ ގޮތެއްފޮތެއްނެތް މީހުންނަށް އެފަދައަމަލުތައް ކުރުމައްދެވޭ ހިތްވަރެއް، ވީހާވެސް އަވަހަކަށް މިމައްސަލަބަލާ ހައްޤްވާ އަދަބުދިނުމައް ގޮވާލައް، މިކަމަކީ ދެންތިބި މިފަދަ މީހުންނައްދެވޭ އިންޒާރެއްކަމައްވާނެ، މުޖުތަމަޢުގެ އަދަބު އަހުލާޤް ހިފެހެޓުމައް މިކަންއަވަސްކުރުން މުހިއްމު\nޖެނުއަރީ 10, 2021 11:55\nވަރަށް ރަނގަޅުކަމެއް! އެކަމަކު ހަޑިހުތުރު އަމަލުކުރި އެހެން މީހުންނަށްވެސް ދައުވާ ކުރަންޖެހޭ! އެއިގެ ތެރޭގައި މަޖްލިސްތެރޭގައި ރޮޒެއިނާ މޫނަށް ކޯދޮވުނު މައްސަލައާއި، މާރިޔާދީދީ މަޖުލިސް ތެރޭގައި ޤާނޫނު އަސާސީ މައްޗަށް ފައިން އަރައިގެން ހުރި މައްސަލަވެސް ބަލަންޖެހޭ!!\nޖެނުއަރީ 10, 2021 13:11\nއެނގިދާނެތާ އަދުރޭމެން ޓިނު ގޮޅީގަ ....\nޖެނުއަރީ 10, 2021 14:12\nބާޢީ އަންނިގެ ދަރި ހުތުރުބަހުން ރޯއަވަގުރާނަ ޓްވީޓްކުރާއިރު ހަމަ އޯކޭދޯ\nޖެނުއަރީ 10, 2021 16:46\nވަރަށް ރަނގަޅު ކަމެއް


Reyge dhe match in kuri hoadhee Hithadhoo Schoolaai Addu High School - AO News\nއައްޑޫސިޓީގެ ސްކޫލްތަކުގެ މެދުގައި ރޭ ފެށި ހޮރައިޒަން އެކަޑަމީ ޓީޗާސް ޓޯނަމެންޓް 2020 ގައި ބައްދަލުކުރި ދެ މެޗުން ހިތަދޫ ސްކޫލް ބީ ޓީމާއި އައްޑޫ ހައި ސްކޫލް ކާމިޔާބު ކޮށްފިއެވެ.\nރޭގެ އެއް މެޗްގައި ޝަރަފުއްދީން ސްކޫލްގެ ޓީމް އޭ އާއި އައްޑޫ ހައި ސްކޫލް ބައްދަލުކޮށް ކުޅުނު7ޓައިވެސް ހޯދީ އައްޑޫ ހައި ސްކޫލުންނެވެ. އެ މެޗް ހައި ސްކޫލުން ކާމިޔާބު ކުރީ 26 ޕޮއިންޓާއި އެކުގައެވެ.\nރޭ ކުޅުނު އަނެއް މެޗްގައި ހިތަދޫ ސްކޫލް ބީ ޓީމާއި ފޭދޫ ސްކޫލް އޭ ޓީމް ބައްދަލު ކުރި މެޗުން5ޓައި ހޯދައިގެން އެ މެޗް ކާމިޔާބު ކުރީ ހިތަދޫ ސްކޫލް ޓީމް ބީ އެވެ. އެޓީމް ކުރިހޯދީ 11 ޕޮއިންޓުގެ ތަފާތަކުންނެވެ.\nމިރޭވެސް މި މުބާރާތުގެ2މެޗް ކުޅޭނެއެވެ. މިރޭ އިރު އޮއްސި7ޖަހާއިރު ފަށާ މި ދެމެޗްގައި ބައްދަލުކުރާނީ ނޫރާނީ ސްކޫލާއި ހިތަދޫ ސްކޫލް ޓީމް އޭ އަދި ޝަރަފުއްދީން ސްކޫލާއި ފޭދޫ ސްކޫލް ޓީމް ބީ އެވެ.\nމިމުބާރާތުގެ މެޗްތައް ހަމަޖެހިފައިވާ ގޮތުން ކޮންމެ މެޗެއްގައިވެސް7ޓައި ކުޅޭނެއެވެ. އެއީ މެންސް ސިންގަލްގެ 1 ޓައި، ވިމެންސް ޑަބަލްގެ3ޓައި ، މެންސް ޑަބަލްގެ2ޓައި،އަދި ވިމެންސް ސިންގަލްގެ 1 ޓައި އެވެ.\nމޮޅުވާ ކޮންމެ ޓައީ އަކުން ޓީމަށް3ޕޮއިންޓް ލިބޭއިރު ޓައި އިން ބަލިވެއްޖެނަމަ ލިބެނީ 1 ޕޮއިންޓެވެ. މުޅި މެޗުން އެންމެ ގިނަ ޕޮއިންޓް ހޯދައިގެން ކާމިޔާބު ކުރާ ޓީމަށް އިތުރު5ޕޮއިންޓް ލިބެއެވެ.\nHorizon Academy ge teacher's badminton mubaaraah mirey fashaifihttps://t.co/yZMpqq5tIq\n— AO News (@aonews_mv) November 1, 2020\nއައްޑޫސިޓީ ހިތަދޫގެ ބެޑްމިންޓަން އެރީނާގައި ކުރިއަށްދާ މިމުބާރާތުގެ ކުޅުން ރޭ ފެށިގެން ކުރިއަށްދިޔައިރު ކުޅުންތެރިންނަށް ހިތްވަރު ދިނުމަށް ގިނަ ޢަދަދެއްގެ ސަޕޯޓަރުން ގޮސްފައިވެއެވެ. ސްކޫލްތަކުގެ ޓީޗަރުންނާއި މުވައްޒަފުން ވާދަކުރާ މުބާރާތަކަށް ވުމުން ޢާއްމުންގެ އިތުރުން ސްކޫލްތަކުގެ ދަރިވަރުންނާއި ބެލެނިވެރިންގެ ބޮޑު ތަރުޙީބެއް މިމުބާރާތަށް ލިބިފައިވެއެވެ.\nހިތަދޫ ހޮރައިޒަން އެކަޑަމީން އިންތިޒާމް ކުރާ މިމުބާރާތުގެ ފައިނަލް މެޗް ކުޅޭނީ އަންނަ ހޮނިހިރު ދުވަހުއެވެ.\nހޮރައިޒަން އެކަޑަމީހޮރައިޒަން އެކަޑަމީ ޓީޗަރސް ބެޑްމިންޓަން ޓޯނަމަންޓްހޮރައިޒަން އެކަޑަމީ ޓީޗާސް ޓޯނަމެންޓް 2020


Ukraine media team eh raajje athuvejje - Hali News\nޔޫކުރެއިންގެ މީޑިއާ ޓީމެއް ރާއްޖެ އަތުވެއްޖެ\n21 September 2021, 06:12\nޔޫކުރެއިންގެ އެންމެ މަޝްހޫރު މަޖައްލާ ތަކުގެ ޓީމެއް ރާއްޖެ އަތުވެއްޖެއެވެ. މި ޓީމު ރާއްޖެ އައީ ރާއްޖޭގެ ފަތުރުވެރިކަމަށް ޔޫކުރެއިން މީހުން އަހުލުވެރިކުރުމަށްޓަކައި ކަމަށް ޓްރެވަލް ޓްރޭޑް މާލްޑިވްސް އިން ބުނެފައިވެއެވެ.\nރާއްޖެ މިއައި ޔޫކުރެއިންގެ މީޑިއާ ޓީމުގައި ހިމެނެނީ "ހެޕާސްބާޒާރު" "ޔޫކުރެއިން ވެޑިން މެގެޒިން" " ޔޫކުރެއިން މެރީ ކުލެއާ" "ޓޯޓަލް އެސްކޭޕް ޔޫކުރެއިން" އެވެ. މި ޓީމުގައި މަޖައްލާތަކުގެ އެޑިޓަރުންނާއި ޗީފު އެޑިޓަރުން ހިމެނެއެވެ.\nމި ޓީމު ސެޕްޓެންބަރު 19 އިން 25 އަށް ރާއްޖޭގައި ތިބުމަށް ހަމަޖެހިފައި ވެއެވެ.\nމި މީޑިއާ ޓީމުގެ މެންބަރުން ތަމްސީލުކުރާ މަޖައްލާތަކީ ދުވާލަކު އެއްފަހަރު، ހަފުތާޔަކު އެއްފަހަރު، މަހަކު އެއްފަހަރު އަދި މަހަކު ދެފަހަރު ނުކުންނަ މަޖައްލާ ތަކުގެ އިތުރަށް ޚާއްޞަ ނަންބަރުތައްވެސް ހިމެނެވެ.\nމި އީ ޔޫކުރެއިންގެ ރައްޔިތުންގެ ތެރޭގައި ވަރަށް މަގުބޫލު މަޖައްލާތަކެކެވެ. މި ޓީމުން ރާއްޖޭގެ ދެ ފަރާތެއް އިޝްތިހާރުކޮށްދިނުމަށް ހަމަޖެހިފައިވާކަމަށް ޓީޓީއެމް ގައި ވެއެވެ. އެއީ ކަނޑިންމަ މޯލްޑިވްސް އާއި "ލަކްސް" އަރިއަތޮޅު ދެކުނު ބުރިއެވެ.\nމި ޓީމުން ރާއްޖޭގެ މޫދުގެ ދިރުންތަށް ބަލައި، ކަނޑު ފަޅުތަކުގައި ފީނާ، ފަތައި، ރާއްޖޭގެ ކަނޑުގެ ދިރުމާއި މި މާހައުލުގެ އިތުރަށް މި ގައުމުން ލިބޭ މެހުމާންދާރީވެސް ތަޖުރިބާކޮށް ހިއްސާ ކުރާނެއެވެ.\nވިޒިޓް މޯލްޑިވްސް އިން އިންތިޒާމު ކުރި މިދަތުރުގެ ބޭނުމަކީ ޔޫކުރެއިންގެ ފަތުރުވެރިންނަށް މިހާރަށްވުރެ ބޮޑަށް ރާއްޖެ އިޝްތިހާރުކޮށް ރާއްޖެއަކީ ދުނިޔޭގައިވާ ޗުއްޓީ ހޭދަކޮށްލުމަށް އެންމެ ރައްކާތެރި އެއް މަންޒިލެއްކަން އަންގައި ދިނުމެވެ.\nޔޫކުރެއިން އަކީ ރާއްޖެއަށް ފަސްވަނަ އަށް އެންމެ ގިނަ ފަތުރުވެރިން އަންނަ ގައުމެވެ. ބޯޑަރު ހުޅުވިފަހުން މިއަހުރުގެ މިހާތަނަށް ޔޫކުރެއިން އިން 732896 ފަތުރުވެރިން ރާއްޖެ އައިސްފައި ވެއެވެ.\nމީ ފަތުރުވެރިން ރާއްޖެއަށް ޒިޔާރަތް ކުރި ނިސްބަތަށް ބަލާއިރު 3.7 އިން ސައްތައެވެ.\nވިޒިޓް މޯލްޑިވްސްގެ އަމާޒަކީ ދިވެހިރާއްޖެއަކީ ދުނިޔޭގެ ހުރިހާ ކަންކޮޅަކުން، އަބަދުވެސް ފަތުރުވެރިން ޒިޔާރަތް ކުރުމަށް އިޚުތިޔާރުކުރާ ގައުމަކަށް ހެދުމެވެ.\nއިތުރު ލިޔުންތައް ފަތުރުވެރިކަން\nމިފަހަރުވެސް ޤުރުއާން މުބާރާތުން 1ވަނަ ދިއްގަރު ސުކޫލު\nއޮސްޓްރިއާގެ އައު ސަފީރުގެ ފަތްކޮޅު ރައީސް އަށް އަރުވައިފި\nރޭޕްގެ ކުށް ތަފްސީލުކުރި ބިލު ރައީސް ތަސްދީގު ކުރައްވައިފި


Libunee kulli hairaan kameh, badhalu hoadhan Tribunal ah hushahalhaanan: MPL in vakikuri muvazzafun | Mihaaru\nއެމްޕީއެލްގެ އޮޕަރޭޝަން ޑިވިޝަންގެ ހެޑްގެ މަގާމުން ވަކިކުރި އިބްރާހިމް ރަޝީދު (ކ).\nލިބުނީ ކުއްލި ހައިރާން ކަމެއް، ބަދަލު ހޯދަން ހުށަހަޅާނަން: އެމްޕީއެލުން ވަކިކުރި މުވައްޒަފުން\n27 މާޗް 2018 - 13:05 26 comments\nއެމްޕީއެލްގެ އޮޕަރޭޝަން ޑިވިޝަންގެ ހެޑްގެ މަގާމުން ވަކިކުރި އިބްރާހިމް ރަޝީދު "މިހާރު"އާ ވާހަކަދައްކަވަމުން ވިދާޅުވީ އެ ކުންފުނީގައި މަސައްކަތްކުރައްވާތާ ދިހަ އަހަރަށް ވުރެ ގިނަ ވީއިރު ދުވަހަކު ވެސް ވަޒީފާއަށް ފަރުވާ ކުޑަވެގެން އިންޒާރެއް ލިބިވަޑައިގެންފައި ނުވާ ކަމަށެވެ.\n"މިއީ ވަރަށް ދެރަކޮށް ބަޔަކު ކުރި ކަމެއް. އަޅުގަނޑަށް ވަރަށް ސަޕްރައިޒިން ކަމަކަށްވި،" އޭނާ ވިދާޅުވި އެވެ.\nރަޝީދު ވިދާޅުވީ އެތަނުގެ އެންމެ އިސްކޮށް ތިއްބެވި ހަތަރު ޑިޕާޓްމަންޓެއްގެ ހެޑުން ވަޒީފާއިން ވަކިކުރަން ޖެހުނު ސަބަބެއް ކަމަށް ބުނެ ދައްކާ ވާހަކަތައް ދެކޮޅުނުޖެހޭ ކަމަށެވެ. އެގޮތުން ޑިޕާޓްމަންޓްތަކުގެ ހެޑުން މަދުކުރި ކަމަށް ބުނާއިރު އިތުރު ހެޑުންތަކެއް ހަމަޖައްސާފައިވާ ކަމަށް ވެސް އޭނާ ވިދާޅުވި އެވެ.\n"އެޗްއޯޑީން މަދުކުރި ކަމަށް ބުނާއިރު އިތުރު އެޗްއޯޑީން ހަމަޖެއްސުމަކީ ހަމަޖެހޭ ކަމެއް ނޫން. އަދި އެއާ އެކު ފަންކްޝަންތައް ވެސް މަދެއް ނުވޭ. އެހެންވީމަ ކުންފުނިން އެ ދައްކާ ވާހަކަ ހަމައެއްނުޖެހޭ،" ރަޝީދު ވިދާޅުވި އެވެ.\nބިޒްނަސް އެޑްމިނިސްޓްރޭޝަން ދާއިރާ އިން މާސްޓާސް ޑިގްރީ ހާސިލްކުރައްވާފައިވާ ރަޝީދު ވިދާޅުވީ ވަޒީފާއިން ވަކިކުރީ އިންސާފުން ނޫންކަން ސާބިތުކުރަން ލޭބާ ޓްރައިބިއުނަލްގެ އިތުރުން ޝަރުއީ ހުރިހާ މަރުހަލާތަކަށް ވެސް ހުށަހަޅުއްވާނެ ކަމަށެވެ.\n"އަޅުގަނޑަށް މިފެނުނީ މިތަނުގައި ވަރަށް ގިނަ ދުވަސްތަކެއް ވަންދެން މަސައްކަތްކުރި ސީނިއަ މުވައްޒަފުންތަކެއް ކުއްލިއަކަށް ވަކިކުރިތަން. އަދި އަޅުގަނޑުމެންނަކީ ކުންފުންޏަށް ވަރަށް އިހުލާސްތެރިކަމާ އެކު މަސައްކަތްކުރި ބައެއް،" ރަޝީދު ވިދާޅުވި އެވެ.\n4 veriyaku vakikuree HOD in madhu kuran: MPL\nމާލޭ ނޯތު ހާބަރުގެ ހެޑްގެ މަގާމުގައި ހުންނެވި މުޖާހިދު އަނީސް ވިދާޅުވި ގޮތުގައި ވަޒީފާއިން ވަކިކުރި ކަމަށް ބެލެވެނީ ސިޔާސީ ގޮތުން އައި ބަދަލަކާ ގުޅިގެންނެވެ.\n"އަޅުގަނޑުމެންނަށް ޕްރޮފެޝަނަލްކޮށް މަސައްކަތްކުރެވޭނެ މާހައުލެއް ނެތް. މިހާރު އޮތް ގޮތުން އެތަނުގައި އުޅެވެން އޮތީ ވަރަށް ބޮޑަށް ސިޔާސީ ކަންކަމުގައި ބައިވެރިވެގެން،" އޭނާ ވިދާޅުވި އެވެ.\nމުޖާހިދު ވިދާޅުވީ ވަޒީފާއިން ވަކިކުރީ ކުރިން އެއްވެސް އިޝާރާތެއް ވެސް ކުރުމެއް ނެތި ކުއްލި ގޮތަކަށް ކަމަށެވެ. އަދި އެކަމުގެ ބަދަލު ހޯދަން ޓްރައިބިއުނަލަށް ހުށަހަޅުއްވާނެ ކަމަށް ވެސް އޭނާ ވިދާޅުވި އެވެ.\n"އަޅުގަނޑުމެން އެންމެން މިތިބީ މިކަމުގައި ބަދަލު ހޯދަން ޓްރައިބިއުނަލަށް ހުށަހަޅާ ގޮތަށް. މިއީ އެއްވެސް ހަމަޖެހޭ އުސޫލަކުން ކުރި ކަމެއް ނޫން،" އެ ކުންފުނީގައި 20 އަހަރަށް ވުރެ ގިނަ ދުވަހު މަސައްކަތްކުރެއްވި މުޖާހިދު ވިދާޅުވި އެވެ.\nރަޝީދާއި މުޖާހިދުގެ އިތުރުން ވަޒީފާއިން ވަކިކުރީ ޓާމިނަލް ވެހިކަލް ޔުނިޓުގެ ހެޑް މުހައްމަދު މަސީހާއި ކާގޯގެ ހެޑް އިބްރާހިމް ވަހީދެވެ.\nހަތަރު ބޭފުޅުން ވަޒީފާއިން ވަކިކުރި ސަބަބެއް ކަމަށް އެމްޕީއެލް އިން ބުނީ އެ ކުންފުނީގެ ޑިޕާޓްމަންޓްތަކެއް އެއްކޮށްލައި، ވެރިން މަދުކުރަން ނިންމި ނިންމުމެއް ކަމަށެވެ.\nސޯޝަލް މީޑިއާގައި ސަރުކާރަށް ފާޑުކިޔައިގެން އެމްޕީއެލްގެ މުވައްޒަފަކު ދާދި ފަހުން ވަނީ ކަނޑާލައިފަ އެވެ.\nއިތުރު ލިޔުންތައް އެމްޕީއެލް ވަޒީފާ މާލޭ ވިޔަފާރި ބަނދަރު ވަޒީފާއާބެހޭ ޓްރައިބިއުނަލް


Mee beyinsaafu ge inthihaa, hallu adhives othee Supreme Court ge aiymatheegai: Memberun | Mihaaru\nމިއީ ބޭއިންސާފުގެ އިންތިހާ، ހައްލު އަދިވެސް އޮތީ ސުޕްރީމް ކޯޓުގެ އަތްމަތީގައި: މެމްބަރުން\n14 މާޗް 2018 - 12:02 24 comments\nރައްޔިތުންގެ މަޖިލީހުން އެންޓި ޑިފެކްޝަން ބިލް އިއްޔެ ފާސްކުރީ، 12 މެމްބަރުންގެ ގޮނޑި ގެއްލޭ ގޮތަށެވެ.\nއެ މެމްބަރުން ވިދާޅުވީ ގާނޫނު އަސާސީއާ ޚިލާފަށް، އެންޓި ޑިފެކްޝަން ބިލެއް ފާސްކުރީ، 12 މެމްބަރުންނާ ހެދި ރައީސް އަބްދުﷲ ޔާމީނަށް ސަލާމަތް ނުވެވިގެން ކަމަށެވެ. ގާނޫނާ ޚިލާފު އަމަލުތަކާ ހެދި ޕީޕީއެމުން ވަކިވެވަޑައިގަތުމުން، އަލުން ޕާޓީއަށް ގެންދަން ކުރެއްވި މަސައްކަތް ވެސް ރައީސަށް ނާކާމިޔާބުވީ ކަމަށް މެމްބަރުން ވިދާޅުވި އެވެ.\nParty badhalu kurumun gondi gehley bilaai fandiyaarunge gaanoonah badhalu genai bill baathil kuran court ah\nގޮނޑި ވިއްކުން ހުއްޓުވަން ކަމަށް ބުނެ ބިލްފާސްކުރިއިރު، ބައެއް މެމްބަރުން ވިދާޅުވި ގޮތުގައި، އެ ބިލުގެ ކުރިން ވެސް ބޮޑެތި އަދަދުތަކުން ފައިސާ އާއި "ޑީލް ހަދައިގެން" ޕީޕީއެމަށް ގެންދަން މަސައްކަތް ކުރި އެވެ. އެއާއެކު، ބިރުދައްކައި ގަދަކަމުން މެމްބަރުން ހިފަހައްޓަން ކުރި މަސައްކަތާއި ސުޕްރީމް ކޯޓުން ވެސް ރައީސް ޔާމީނަށް މި މައްސަލައިގައި އެކަށީގެންވާ ފަރުވާއެއް ނުލިބުނު ކަމަށް މެމްބަރުން ދެކެވަޑައިގަންނަވަ އެވެ.\nގޮނޑި ގެއްލުނު ބައެއް މެމްބަރުން ވިދާޅުވީ ވަކި ތާރީޚަކަށް ފެތޭ ގޮތަށް ބިލް ފާސްކުރީ ވެސް އެ ސަބަބާ ހެދި ކަމަށެވެ.\nރައްޔިތުންގެ މަޖިލީހުގެ މަޑުއްވަރީ ދާއިރާގެ މެމްބަރު މުހައްމަދު އަމީތު ވިދާޅުވި ގޮތުގައި، މާޒީއަށް ރުޖޫއަވާ ގޮތަށް އެއްވެސް ގާނޫނެއް ނުހެދޭނެ ކަން ގާނޫނު އަސާސީ އާއި ގާނޫނުތަކުން ވަރަށް ސާފެވެ.\nޕީޕީއެމުން ވަކިވި 12 މެމްބަރެއްގެ ގޮނޑި ގެއްލޭ ގޮތަށް ބިލް ފާސްކުރިއިރު، އެހެން ޕާޓީތަކާއި މިނިވަން މެމްބަރުންގެ ގޮތުގައި މަޖިލީހަށް ހޮވިވަޑައިގެންނެވި މެމްބަރުން ޕީޕީއެމަށް ގެންދިއުން މައްސަލައަކަށް ނުވީ ކީއްވެތޯ އަމީތު ސުވާލުކުރެއްވި އެވެ.\n"އަޅުގަނޑުމެން 13 ޖުލައިގެ މާ ކުރިން ވަކިވެއްޖައިން. ކުށަކީ އަޅުގަނޑުމެން ކުރި ކުށެއް ނޫން، ކުށް ކުރީ އިލެކްޝަންސް ކޮމިޝަނުން. އެހެންވެ، ކީއްވެތޯ އަޅުގަނޑުމެންނާ މެދު ފިޔަވަޅު އަޅަންވީ؟" އަމީތު ވިދާޅުވި އެވެ.\nދިއްދޫ ދާއިރާގެ މެމްބަރު އަބްދުއްލަތީފް ވިދާޅުވީ އެންޓި ޑިފެކްޝަން ބިލެއް ހެދި އެއް ސަބަބަކީ، ދާއިރާގެ ރައްޔިތުންނަށް އެދޭ ގޮތަށް، ފެން ހޮޅި އާއި ބަނދަރާއި ކަންނެލި ދޯނި ހޯދަން ރައީސްގެ ގާތަށް ދާތީ، އެކަން ހުއްޓުވުން ކަމަށެވެ.\n"މިހާރު ރައީސް މި އޮންނަނީ، ކޮންމެ މެމްބަރެއްގެ އަތަށް ފަންސުރެއް ދެއްވާފައި. އެ ފަންސުރުގައި އޮންނަނީ ރައީސް ބޭނުންވާ ފާހަގަ ޖަހާފައި. ދާއިރާގެ ރައްޔިތުންގެ އިހްސާސްތަކާ އެއްގޮތަށް ބަހެއް ނުބުނެވޭނެ، ވޯޓެއް ދެނެއް ނުދެވޭނެ. ކޮމިއުނިސްޓު ގައުމުތަކަށް ވުރެން ވެސް ނުބައިކޮށް، އާ ނިޒާމެއް މި ގެނައީ،" ލަތީފް ވިދާޅުވި އެވެ.\nއެ މެމްބަރުން ދެކެވަޑައިގަންނަވާ ގޮތުގައި، 12 ދާއިރާގެ 60،000 އަށް ވުރެ ގިނަ ރައްޔިތުން ހިމެނޭ ގޮތަށް ރައްޔިތުންގެ ހައްގުތައް އަދިވެސް ހޯދައިދެވޭނީ ސުޕްރީމް ކޯޓަށެވެ. އިންސާފު ހޯދައިދިނުމުގެ ޒިންމާ ގާނޫނު އަސާސީން މަތިކޮށްފައި ވަނީ ސުޕްރީމް ކޯޓާ ކަން މެމްބަރުން ފާހަގަކުރެއްވި އެވެ.\n"މި މައްސަލަ މިހާ ހިސާބަށް ދިގުލައިގެން މިދިޔައީ ވެސް ސުޕްރީމް ކޯޓުން މައްސަލަ އަށް ހައްލެއް ނުހޯދައި ދިގުދެންމުމުގެ ސަބަބުން. މިކަމުގެ ފަރުވާ އަދިވެސް އޮތީ އެ ކޯޓުގެ އަތްމަތީގައި،" އަމީތު ވިދާޅުވި އެވެ.\nމަޖިލީހުގެ ޕީޕީއެމް/އެމްޑީއޭ މެމްބަރުންގެ އިއްތިފާގުން ފާސްކުރި އެންޓި ޑިފެކްޝަން ބިލް ގާނޫނަކަށް ވެއްޖެ ނަމަ މަޖިލީހުގެ މެމްބަރުން ޕާޓީ ބަދަލުކޮށް ނުވަތަ ޕާޓީން ވަކިވެއްޖެ ނަމަ ނުވަތަ ވަކިކޮށްފި ނަމަ މަޖިލީހުގެ މެމްބަރުކަމުގެ ގޮނޑި ގެއްލޭނެ އެވެ.\nއެކަމަކު ގާނޫނު އަސާސީގައި މެމްބަރުންގެ ގޮނޑި ގެއްލޭނެ ކަމަށް ކަނޑައަޅާފައިވާ ސަބަބުތަކުގެ ތެރޭގައި ސިޔާސީ ޕާޓީއަކާ ގުޅޭ އެއްވެސް ބައެއް ނުހިމެނެ އެވެ. އަދި ގާނޫނު އަސާސީގެ ރައްޔިތުންގެ މަޖިލިހާ ބެހޭ ބާބުގައި ސިޔާސީ ޕާޓީއަށް އެއްވެސް ވަރަކަށް ބަލާފައެއް ނުވެ އެވެ. އެހެންކަމުން ގާނޫނީ މީހުންގެ ގަބޫލުކުރާ ގޮތުގައި އެންޓި ޑިފެކްޝަން ގާނޫނު ގާނޫނު އަސާސީއާ މުޅިން ހިލާފެވެ.\nއިތުރު ލިޔުންތައް ރައްޔިތުންގެ މަޖިލިސް ސުޕްރީމް ކޯޓް ޕީޕީއެމް ޕީޕީއެމް ޕާލަމެންޓްރީ ގުރޫޕް މެމްބަރު މުހައްމަދު އަމީތު


Maafushi Jalugai Thermal Camera Harukoh Beynun Kuran Fashaifi - Vaguthu\nމާފުށީ ޖަލުގައި ތަރމަލް ކެމެރާ ހަރުކޮށް ބޭނުންކުރަން ފަށައިފި\n1 މަސް ކުރިން ( ޖުލައި 2, 2020 )\nއައު އާންމު ޙާލަތުގައި، ޖަލަށް ވަދެނިކުމެ ހަދާ ފަރާތްތަކުގެ ހުން ބެލުމަށްޓަކައި، ހުރިހާ ޖަލުތަކެއްގައި ތަރމަލް ކެމެރާ ހަރުކުރުމަށް ފަށާފައިވާ ޕްރޮޖެކްޓްގެ ދަށުން، މާފުށި ޖަލުގައި ތަރމަލް ކެމެރާ ހަރުކޮށް ބޭނުންކުރަން ފަށައިފިއެވެ.\nކޮވިޑް-19 އިން ރައްކާތެރިވުމަށްޓަކައި ޖަލުތަކުގައި ވަނީ ފިޔަވަޅުތަކެއް އަޅާފައެވެ. މާފުށީ ޖަލަކީ ތަރމަލް ކެމެރާ ހަރުކުރި ފުރަތަމަ ޖަލެވެ.\nއައު އާންމު ޙާލަތުގައި، ޖަލަށް ވަދެނިކުމެ ހަދާ ފަރާތްތަކުގެ ހުން ބެލުމަށްޓަކައި، ހުރިހާ ޖަލުތަކެއްގައި ތަރމަލް ކެމެރާ ހަރުކުރުމަށް ފަށާފައިވާ ޕްރޮޖެކްޓްގެ ދަށުން، މާފުށި ޖަލުގައި ތަރމަލް ކެމެރާ ހަރުކޮށް ބޭނުންކުރަން ފަށާފައިވާކަން ހާމަކޮށްފައި ވަނީ މިއަދުއެވެ.\nއައު އާންމު ޙާލަތުގައި، ޖަލަށް ވަދެނިކުމެ ހަދާ ފަރާތްތަކުގެ ހުން ބެލުމަށްޓަކައި، ހުރިހާ ޖަލުތަކެއްގައި ތަރމަލް ކެމެރާ ހަރުކުރުމަށް ފަށާފައިވާ ޕްރޮޖެކްޓްގެ ދަށުން، މާފުށި ޖަލުގައި ތަރމަލް ކެމެރާ ހަރުކޮށް ބޭނުންކުރަން ވަނީ ފަށާފައި pic.twitter.com/KYMRRwxgM2\n— Maldives Correctional Service (@CorrectionsMv) July 2, 2020\nމާލޭ ޖަލުގެ އީއެސްޖީ އޮފިސަރެއް ކޮވިޑް-19 އަށް ފައްސިވެފައި ވާތީ، އެޗްޕީއޭއާއި އެސަރވިސް ގުޅިގެން 101 ސުންކު މާލޭ ޖަލުން މިދިޔަ ޖޫން މަހުގެ 21 ވަނަ ދުވަހު ވަނީ ނަގާފައެވެ. އެ ސުންކުތައް ނަގާފައިވަނީ 70 އޮފިސަރުންނާއި މުވައްޒަފުން، 24 ޤައިދީންނާއި ބަންދުމީހުން އަދި7ވެއިޓަރުންގެއެވެ.\nއެ ހުރިހާ އެންމެންގެ ސުންކުތައް (ސާމްޕަލްތައް)ވަނީ ނައްސިވެފައެވެ.\nކޮވިޑް-19 ރާއްޖެއިން އެންމެ ފުރަތަމަ ވެސް ފެނުމާއި އެކު މޯލްޑިވްސް ކަރެކްޝަނަލް ސާވިސް އިން ވަނީ ގައިދީންގެ ސަލާމަތާއި ރައްކާތެރި ކަމަށް ގިނަ ފިޔަވަޅުތަކެއް އަޅާފައެވެ. އެގޮތުން ޖަލު ގޮޅިތައް ދޮވެ ސާފުކޮށްފައިވާއިރު އެ ބަލީގެ އެއްވެސް އަލާމާތެއް ފެނިފައިވާ އެއްވެސް ގައިދީއަކު އަދި ބަންދު މީހަކުވެސް ކޯޓަށް ހާޒިރު ކުރުން ވެސް އޮތީ މެދުކަނޑާލައިފައެވެ.\nކަރެކްޝަންސް އިން ވަނީ ޖަލަށް ޑިއުޓީ ކުރަން ވަންނަ އޮފިސަރުންގެ ހުން ޗެކް ކުރެވޭނެ އިންތިޒާމްތައް ވެސް ހަމަޖައްސައިފައެވެ. އަދި އާއިލީ ބައްދަލުވުންތަކާއި އެކަހެރި ބައްދަލުވުންތަކަށް އަންނަ މީހެއްގެ ފަރާތުން ރޯގާގެ އެއްވެސް އަސަރެއް ފެނިއްޖެނަމަ، ބައްދަލުވުމުގެ ފުރުސަތު ނުދެއެވެ. އެގޮތަށް ބައްދަލުވުން ކެންސަލްވާ ފަރާތްތަކަށް އޭގެ ބަދަލުގައި ފޯން ކޯލުގެ އިތުރު ފުރުސަތެއް ދިނުމަށް ނިންމިއެވެ. އަދި އޭގެފަހުން ގައިދީންނަށް ވީޑިއޯ ކޮންފަރެންސް މެދުވެރިކޮށް އާއިލާތަކާއި ގުޅޭނެ އިންތިޒާމު ކަރެކްޝަނުން ހަމަޖެއްސިއެވެ.\nކޮވިޑް-19 އާ ގުޅިގެން ޖަލުތަކުގައި ކަރެކްޝަނުން އަޅާފައިވާ ހުރިހާ ފިޔަވަޅެއް އަޅާފައިވަނީ ހެލްތު ޕްރޮޓެކްޝަން އެޖެންސީ (އެޗްޕީއޭ) އަދި ކަމާ ގުޅުންހުރި އެހެން އިދާރާތަކާއި މަޝްވަރާ ކުރުމަށްފަހުއެވެ.\nކޮވިޑް-19: 14 މިލިއަން މީހުން ބަލިން ރަނގަޅުވެއްޖެ\nކޮވިޑް-19: ދެވަނަ ފަހަރަށް ފިޔަވަޅުތައް ހަރުކަށި ކުރިތާ ދެހަފްތާ، ފައްސިވުން މަދެއް ނޫން!\nކޮވިޑް-19: އިންޑިއާ އިން އިތުރު 65531 މީހަކު ފައްސިވެ، 990 މީހަކު މަރުވެއްޖެ


ޓްރާންސްޕޯޓު އޮތޯރިޓީ އުވާލާ ބިލު މަޖިލީހުން ބަލައިގަނެފި - DhiDaily\nޓްރާންސްޕޯޓު އޮތޯރިޓީ އުވާލާ ބިލު މަޖިލީހުން ބަލައިގަނެފި\nޓްރާންސްޕޯޓު އޮތޯރިޓީ އުވާލައި ޓްރާންސްޕޯޓު މިނިސްޓްރީގެ އޮނިގަނޑު ބަދަލުކުރުމަށް މަޖިލީހަށް ހުށަހެޅި ބިލު ބަލައިގަނެ ދިރާސާ ކުރުމަށް ކޮމިޓީއަށް ފޮނުވައިފިއެވެ.\nސަރުކާރުގެ ފަރާތުން އެ ބިލު މަޖިލީހަށް ހުށަހަޅާފައިވަނީ ވައިކަރަދޫ ދާއިރާގެ މެމްބަރު ހުސައިން ޒިޔާދެވެ.\nޖުމްލަ ހަތަރު ގަޑިއިރުގެ ބަހުސް އެއް އެ ބިލަށް މިއަދު ކުރުމަށްފަހު އެ ބިލު މަޖިލީހުން ބަލައިގަނެ ވަނީ ގައުމީ ތަރައްގީ އާއި ތަރިކައިގެ ކޮމިޓީ އާއި ލާމަރުކަޒީ ކޮމިޓީގެ ޖޮއިންޓް ކޮމިޓީއަކަށް ފޮނުވާފައެވެ.\nއެ ބިލުގައި ބުނެފައިވަނީ ޓްރާންސްޕޯޓު އޮތޯރިޓީ އުވާލުމަށްފަހު އެ އޮތޯރިޓީގެ މަސައްކަތް މިނިސްޓްރީގެ ދަށަށް ބަދަލުކުރުމަށެވެ.\nއެ ބިލަށް އަމަލު ކުރުމުގެ ކުރީން އޮތޯރިޓީގައި ތިބި ހުރިހާ މުވައްޒަފުން މިނިސްޓްރީގެ ދަށަށް ބަދަލުކުރާނެއެވެ. އަދި ޓްރާންސްޕޯޓު އޮތޯރިޓީގެ ބެލުމުގެ ދަށުގައިވާ މުދާތަކާއި ވަސީލަތްތައްވެސް އެ ބިލުގެ ދަށުން މިނިސްޓްރީއަށް ބަދަލުކުރުމަށް ބިލުގައި ވެއެވެ.\nއެ ބިލުގެ ބަހުސްގައި އެތައް މެމްބަރުންނެއް ވަނީ ޓްރާންސްޕޯޓު އޮތޯރިޓީ އުވާލަން ޖެހޭނެ ކަމަށް ހާމަކޮށްފައެވެ. އެހެންނަމަވެސް އޮތޯރިޓީ އުވާލައި މަސައްކަތް މިނިސްޓްރީއަށް ބަދަލުކުރުމުންވެސް އެތަނުގެ މަސައްކަތްތަކަށް ރަނގަޅު ބަދަލެއް އައުމާ މެދު ބައެއް މެމްބަރުން ވަނީ ސުވާލު އުފައްދާފައެވެ.\nޓްރާންސްޕޯޓު އޮތޯރިޓީގައި މައްސަލަ ހުރި ކަމަށް ފާހަގަކުރައްވައި މިނިސްޓްރީއަށް ބަދަލު ގެންނަވާނެ ކަމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ވަނީ ވިދާޅުވެފައެވެ.\nޓްރާންސްޕޯޓް މިނިސްޓްރީއާއި އެ އޮތޯރިޓީގެ މަސައްކަތްތައް ލަސްވާކަން ރައީސް ސޯލިހު ވަނީ ފާހަގަކުރައްވާފައެވެ.


Argentina Ah Hiley Coach Kan Kohdhinumah Maradona Edhefi - Vaguthu\nއާޖެންޓީނާއަށް ހިލޭ ކޯޗުކަން ކޮށްދިނުމަށް މެރެޑޯނާ އެދެފި\nއާޖެންޓީނާއަށް ހިލޭ ކޯޗުކަން ކޮށްދިނުމަށް އެގައުމުގެ ބަތަލު ޑިއެގޯ މެރެޑޯނާ އެދެފިއެވެ.\n2010 ވަނަ އަހަރު އާޖެންޓީނާއަށް ކޯޗުކަން ކޮށްދީފައިވާ މެރެޑޯނާ ވެނެޒުލޭގެ ޓީވީ ސޯވ އެއްގައިބުނީ އާޖެންޓީނާއަށް ހިލޭ ކޯޗުކަން ކޮށްދޭން ބޭނުންވާ ކަމަށާއި ބަދަލުގައި އެއްވެސް ކަމެއް ބޭނުން ނުވާ ކަމަށެވެ.\n" އަހަރެން ބޭނުން އާޖެންޓީނާއަށް ހިލޭ ކޯޗުކަން ކޮށްދޭން . ބަދަލުގައި އެއްވެސް ކަމެއް އަހަރެން ބޭނުމެއް ނޫން " މެރެޑޯނާ ބުނެފައިވެއެވެ.\nއަދި މިއަހަރުގެ ވޯލްޑްކަޕާއި އާޖެންޓީނާ އަލްވަދާއު ކިޔަން ޖެހުމުން ދެރަވާ ކަމަށްވެސް މެރެޑޯނާ ބުނެފައިވެއެވެ.\n" މީހުންނަށް ހީވެދާނެ އާޖެންޓީނާ ވޯލްޑްކަޕުން ކެޓުމުން އަހަރެން ހުރީ ވަރަށް އުފަލުންނޭ. ނަމަވެސް އަހަރެން ވަރަށް ދެރަވި. އެއީ އެތަކެއް މަސައްކަތުން އަދި އެހާބުރަ މަސައްކަތްކޮށްފައި ވޯލްޑްކަޕާއި އެހާ ފަސޭހައިން އަލްވަދާއި ކިޔަން ޖެހުމުން " މެރެޑޯނާ ބުނެފައިވެއެވެ.\nމެރެޑޯނާގެ ކޯޗުކަމުގައި އާޖެންޓީނާ 2010 ވަނަ އަހަރު ސްޕެއިންގައި ބޭއްވުނު ވޯލްޑްކަޕްގެ ކުއާޓާ ފައިނަލަށް ދަތުރުކޮށްފައިވާއިރު ކުއާޓާއިން އާޖެންޓީނާ ކެޓީ އެންމެ ފަހުގެ ކެމްޕިއަން ޖަރުމަން އަތުން 4-0 ގެ ނަތީޖާއަކުން ބަލިވުމުންނެވެ.\n" ހޭންޑް އޮފް ގޯޑް" ނެ ނަމުން މަޝްހޫރުވެފައިވާ މެރެޑޯނާއަކީ 1986 ވަނަ އަހަރުގެ ވޯލްޑްކަޕް އާޖެންޓީނާއަށް ހޯދައިދިން ކުޅުންތެރިޔާއެވެ.\nއާޖެންޓީނާހެ ކޮޗުކަން ހިލޭކޮށްދޭނެ ކަމަށް މެރެޑޯނާ ބުނެފައިވާއިރު އާޖެންޓީނާގެ މިހާރުގެ ކޯޗު ޖޯޖް ސަމްޕައޯލީގެ ކޮންޓްރެކްޓް ހަމަވާނީ 2022 ވަނަ އަހަރުއެވެ. ވޯލްޑްކަޕްގެ ގަދަ 16 އިން ބަލިވެ މުބާރާތާއި އަލްވަދާއު ކިޔަން ޖެހުނު ކަމުގައި ވިޔަސް އާޖެންޓީނާގެ ކޯޗުކަމުން އިސްތިއުފާ ނުދޭނެ ކަމަށް ސަމްޕައޯލީ ވަނީ ބުނެފައެވެ.


Dhariyaku Beynunvymai Ekanves Kuranan: Priyanka\nދަރިއަކު ހޯދަން ބޭނުންވީމަ އެކަންވެސް ކުރާނަން: ޕްރިޔަންކާ\n14 ޖެނުއަރީ 2022 - 09:01:31\nއިންޑިއާގެ ރީތީގެ ރާނީކަން 2000 ވަނަ އަހަރު ހޯދި ބޮލީވުޑްގެ މަޝްހޫރު ތަރި ޕްރިޔަންކާ ޗޮޕްރާ އަށް މިހާރު ވަނީ 38 އަހަރުވެފަ އެވެ. މިސް އިންޑިއާގެ ލަގަބު ކާމިޔާބުކޮށް ޕްރިޔަންކާ ބޮލީވުޑަށް ނިކުތްތާ މިހާރު 20 އަހަރު ވެފައި ވާއިރު، އޭނާ ދަނީ ހޮލީވުޑްގައި ވެސް މިހާރު ގިނަ މަސައްކަތްތަކެއް ކުރަމުންނެވެ.\nއެއާއެކު އޭނާ ވަނީ އޭނާއަށް ވުރެ 10 އަހަރު ހަގު އުމުރުން 28 އަހަރުގެ ނިކް ޖޯނަސްއާ ދިމާވެ ކައިވެނި ވެސް ކޮށްފަ އެވެ.\nމިހާރު އޭނާގެ ކައިވެނިވެސް ކުރެވިފައިވާއިރު، ކުއްޖަކު ހޯދުމަށް ދެމަފިރިންގެ އޮތް ޕްލޭންއަކީ ކޮބާތޯ އިންޓަވިއުއެއްގައި ސުވާލުކުރުމުން އޭނާ ބުނީ އެކަމަކީ ވަރަށް ބޮޑު ކަމެއް ކަމަށާއި، ނަމަވެސް އެކަންވެސް ވަގުތު އައިސް ޖެހުނީމާ ކުރާނެ ކަމަށެވެ. އަދި ދަރިއަކު ހޯދަން ބޭނުންވީމަ ދަރިއަކުވެސް ހޯދާނެކަމަށް އޭނާ ބުންޏެވެ.\nނަމަވެސް މާ އަވަސް އަރުވާލައިގެން އެކަން ކުރަން އަދި ނުވިސްނާ ކަމަށް އޭނާ ބުންޏެވެ.\nއެހެން ނަމަވެސް ޕްރިޔަންކާ ވަނީ ދުވަހަކު ވެސް އޭނާގެ ކައިވެނި ކުރެވޭނެ ކަމަށް ހިތަށް ނާރާ ކަމަށް ބުނެފަ އެވެ. އޭނަ ބުނެފައި ވަނީ އޭނަގެ އުމުރުން 35 އަހަރުވުމާއެކު ކައިވެނި ކުރަން ބޭނުންވެ އަމިއްލަ ނަފްސަށް ވަރަށް ބޮޑަށް ޕްރެޝަރު ކުރެވުނު ކަމަށާއި އޭރު ދެން ދުވަހަކު ވެސް ކައިވެނި ކުރެވޭނެއޭ ހިތަށް ނާރާ ކަމަށެވެ.\nނަމަވެސް ޕްރިޔަންކާގެ މަންމަ އަބަދުވެސް އޭނައަށް ހިތްވަރުދޭ ކަމަށާއި ހޯދިފައިވާ ކާމިޔާބީއާއެކު ކުރިއަށް ދިޔުމަށް ބުނާނެ ކަމަށް އޭނާ ބުނެފައި ވެއެވެ. އަދި މީހުން ކިޔާ އެއްޗަކަށް ނުވިސްނުމަށް ވެސް ނަސޭހަތްދޭ ކަމަށް ޕްރިޔަންކާ ބުނެފައި ވެއެވެ.\nޕްރިޔަންކާ ބުނީ އޭނާގެ ދިރިއުޅުމުގައި ހުރި އަޑިގުޑަންތަކުން އަރައިގެންފައި ވަނީ ލިބުނު ފުރުސަތުތަކުގެ ބޭނުންކޮށްގެން ކުރިއަށް ދިޔުމަށް ކުރި މަސައްކަތުން ކަމަށެވެ.


ޝެއިޚް ޝަފީޢު ޢަބްދުﷲ\nFebruary 12, 2022 14:08:29\nބުއްދި އަކީ މާތް ﷲ އިންސާނަކަށް ދެއްވާނެ އެންމެ އަގުހުރި އެއް ނިޢުމަތެވެ. ބަނީއާދަމު ކަރާމާތްތެރިކުރައްވައި، އެހެން މަޚްލޫޤުންތަކުންގެ މައްޗަށް އެ އިލާހު މަތިވެރި ކުރެއްވީ ބުއްދީގެ ނިޢުމަތުންނެވެ. ހެވާއި ނުބައި އިންސާނާއަށް ދެނެގަނެވޭނީ އެ ބުއްދީގެ ބޭނުން ކޮށްގެނެވެ.\nކައުނާއި ދުނިޔޭގައި ވާހާ ކަންކަމަށް އެއްވެސް އިސްތިންސާއެއް ނެތި، ނަޒަރު ހިންގައި، ވިސްނައި ބަލައި، ފިކުރުކުރުމަށް އެ އިލާހު އެންގެވީ މި ސަބަބާ ހުރެއެވެ. އެހެނީ، ބެލި ކޮންމެ ދިމާލަކުންވެސް ފެނިގެން ދާނީ އެ އިލާހުގެ މަތިވެރި ކަމެވެ. ނަޒަރު ހިންގި ކޮންމެ އެއްޗަކުން ދަލާލަތުކޮށްދޭނީ އެ އިލާހުގެ ކަށަކުޅަދުންވަންތަ ކަމެކެވެ. ފިކުރުކޮށްލި ކޮންމެ ދިމާލަކުން، އެނގި ކަށަވަރުވެގެން ދާނީ، އެ އިލާހު އެއްކައުވަންތަކަމެވެ.\nމިހުރިހާ ކަމެއް އިންސާނާއަށް ހާސިލުވާން އަންނަނީ، އޭނާގެ ބުއްދި ބޭނުން ކުރި މިންވަރަކުންނެވެ. ޤުރުއާނުގައި އެތައް އާޔަތެއްގައި، މިވެނި އެވެނި ކަމެއްގައި، ބުއްދީގެ އަހުލުވެރިންނަށް ހެކިތަކެއް ވެޔޭ ވަޙީކުރައްވާފައި ވަނީ އެ ސަބަބާ ހެދިއެވެ. މިވެނި އެވެނި ކަމެއްގައި ޢިބްރަތްވަނީ، ވިސްނައި ފިކުރު ކުރާ ބަޔަކަށޭ އަންގަވައި ޚަބަރުކުރައްވާފައި ވަނީ އެހެންވެއެވެ.\nނަމަވެސް، ބުއްދި އަކީ މިހައި މަތިވެރި އެއްޗެކަށް ވީހިނދު، އެ ބުއްދީގެ ނިޢުމަތަކީ އިންސާނާގެ އެންމެ ބޮޑު ޢަދުއްވުކަމަށް ވެސް ވެދާނެއެވެ. އެއީ އޭގެ ބޭނުން އެންމެ ހެޔޮ ގޮތުގައި ހިފަން ނޭނގިއްޖެ ހިނދެއްގައެވެ.\nބުއްދި އަކީ އޭނާ އާ ޙައްޤާ ދެމެދަށް އެޅޭ ހުރަހަކަށް ވެގެންވެސް ހިނގައިދާނެއެވެ. އިންސާނާއަށް އޭނާގެ ބުއްދިއަކީ ތޫނުފިލި ބުއްދިއެއް ކަން އެނގި، އެ ބުއްދި އާ މެދު ޝުކުރުވެރިވުމުގެ ބަދަލުގައި ކިބުރުވެރިވެއްޖެނަމަ، އޭނާއަށް މަގު އޮޅިގެން ދިޔުން އޮންނާނީ ދާދި ގާތުގައެވެ.\nއޭރުން، އޭނާ މަޑު ކުރާނެ ވަކި ޙައްދެއް ނޯންނާނެއެވެ. އޭނާ ފާޑު ނުކިޔާނެ ވަކި ކަމެއް ނޯންނާނެއެވެ. ހުރިހާ ކަމަކަށްވެސް ނަޤުދުކޮށް ފާޑު ކިޔުމަކީ އޭނާއަށް ހީވެފައި އޮންނާނީ އެއީ އޭނާގެ ބުއްދީގެ ތޫނުފިލިކަން ސާބިތުކޮށްދޭން ކޮންމެހެން ކުރަން ޖެހޭނެ ކަމެއް ކަމުގައެވެ.\nޙައްދުން ބޭރުވުމުގެ ސަބަބުން ބައެއް މީހުން މާތް ﷲ ބާއްވައިލައްވާފައިވާ މަތިވެރި ޤަޠްޢީ ޙުކުމްފުޅުތަކަށްވެސް އިންކާރު ކުރާ މަންޒަރު ފެނެއެވެ. އެއީ އެބައިމީހުންގެ ބުއްދިއަށް އެ ޙުކުމްފުޅުތަކުގެ ޙިކުމަތާއި މަތިވެރިކަން ނުވިސްނޭތީ އެބައިމީހުންނަށް ދިމާވާ ކަމެއް ކަމުގައި ބުނެވިދާނެއެވެ.\nފުރިހަމަ ބުއްދީގެ އަހުލުވެރިންނަކީ، މާތް ﷲ ކަމަކަށް ޙުކުމްފުޅެއް ކުރައްވާފައިވާކަން އެނގިއްޖެނަމަ، އެއީ އެންމެ މަތިވެރި ޙުކުމްފުޅުކަމާމެދު ފުރިހަމައަށް އީމާންވާ މީހުންނެވެ.\nVedivan Magu, 18014\nMost Trusted News From Fuvahmulah City\nAbout | Career | Advertising | Contact Us\n© All Rights Reserved by Rashi Kabaro


ބ.ފުޅަދޫ ކައުންސިލް އިދާރާ، ހއ.ކެލާ އަދި ހދ. ވައިކަރަދޫ މަސްމާރުކޭޓް އެޅުމުގެ މަޝްރޫއު ކައުންސިލުން ކުރިޔަށްގެންދިޔުމަށް ހަވާލުކޮށްފި\nމި އޮތޯރިޓީގެ ބަޖެޓްގައި ހިމެނިގެން ކުރިޔަށް ގެންދިޔުމަށް ހަމަޖެހިފައިވާ ޕީ.އެސް.އައި.ޕީ މަޝްރޫއުގެ ތެރެއިން ބ.ފުޅަދޫ ކައުންސިލް އިދާރާ، ހއ.ކެލާ އަދި ހދ. ވައިކަރަދޫ މަސްމާރުކޭޓް އެޅުމުގެ މަޝްރޫއު ކައުންސިލްއާއި ހަވާލުކޮށްގެން ކުރިޔަށްގެންދިޔުމުގެ އެއްބަސްވުމުގައި ސޮއި ކޮށްފިއެވެ. މި އެއްބަސްވުންތަކުގައި ސޮއި ކުރުމުގެ ކަންކަން ކުރިޔަށް ގެންގޮސްފައިވަނީ3މާރިޗް 2021 ވަނަ ދުވަހު ޒޫމް މެދުވެރިކޮށެވެ.\nމި އެއްބަސްވުންތަކުގައި އެލްޖީއޭގެ ފަރާތުން ސޮއިކުރެއްވީ ޗީފް އެގްޒެކެޓިވް އޮފިސަރ ފާތިމަތު އަފްޝަން ލަތީފެވެ. އަދި ކައުންސިލްތަކުގެ ފަރާތުން ސޮއިކުރެއްވީ ކައުންސިލްތަކުގެ ރައީސުންނެވެ. މިބައްދަލުވުމުގައި ކެލާ އަދި ވައިކަރަދޫ ދާއިރާގެ މަޖުލިސް މެމްބަރުން ބައިވެރިވެވަޑައިގަތެވެ.\nހދ. ވައިކަރަދޫ މަސްމާރުކޭޓް ވަނީ 04 ޑިސެމްބަރ 2019 ވަނަ ދުވަހު ބަޔަކާ ހަވާލުކުރެވުނެވެ. އެހެން ނަމަވެސް ކޮންޓްރެކްޓަރު ކައުންސިލަށް، އެންގުމަކާއި ނުލާ، އެއްވެސް މަގުބޫލު އުޒުރެއްނެތި ސައިޓުގައި މަސައްކަތް ނުކުރާތާ 28 ދުވަސްވުމާއި، އަދި މުއްދަތަށް މަސައްކަތް ނިންމާފައި ނުވާތީ ޖޫރިމަނާގެ ގޮތުގައި %15 އަށް ވުރެ އިތުރުވެފައިވާތީ، އެގްރިމެންޓުވަނީ މާލިއްޔަތު ގަވައިދުގައިވާގޮތުގެ މަތީން ބާތިލްކުރެވިފައެވެ. އަދި ނިމިފައިވަނީ %24 މަސައްކަތެވެ. މިއަދު ވެވުނު އެއްބަސްވުމުގެ ދަށުން ކައުންސިލުން އެހެން ފަރާތަކާއި ހަވާލުކޮށްގެން ނުނިމި ހުރިމަސައްކަތްނިންމާލެވޭނެއެވެ.\nއަދި ހއ.ކެލާ މަސްމާރުކޭޓަކީ 2020 ވަނަ އަހަރު ކުރިޔަށްގެންދިޔުމަށް މަސައްކަތް ކުރެވުނު މަޝްރޫއުއެކެވެ. އެގޮތުންވަނީ އެމަޝްރޫއުގެ އަންދާސީ ހިސާބް ހޯދި އެގްރިމެންޓްގައި ސޮއިކުރުމުގެ މަރުހަލާގައެވެ.\nމި އަހަރު މިއޮތޯރިޓީން އަލަށް 24 މަޝްރޫއުއެއްފެށުމަށް ވަނީ ބަޖެޓްގައި ހިމެނިފައެވެ. މިމަޝްރޫއުތައް ކުރިޔަށްގެންދިޔުމަށް ހަމަޖެހިފައިވަނީ ކައުންސިލްތަކާއި ހަވާލުކޮށްގެންނެވެ. މަޝްރޫއު ތަކުގެތެރޭގައި ކައުންސިލް އިދާރާ އޮފީސް އިމާރާތްކުރުން، މަސްމާރުކޭޓް، ހިނަވާގެ، ގަބްރުސްތާނު ވަށާފާރު ފަދަ ތަންތަން ހިމެނެއެވެ. މިހާރު ކުރިޔަށްދާ މަޝްރޫއުތަކުގެ ތެރޭގައި ޅ. ނައިފަރު، ކ. ހުރާ ގއ. ކޮނޑޭ ލ. އިސްދޫ އަދި ދ.ކުޑަ ހުވަދޫ ކައުންސިލް އިދާރާ އޮފީސް އިމާރާތްކުރުމުގެ މަސައްކަތް ކުރިޔަށްދެއެވެ.


ތަރައްޤީނުވާ ގައުމުތަކަކީ ދުނިޔޭގެ އިގުތިސާދުގެ ކުރިމަތީގައި އަޅުން – Vedhun\nއަފްރާޚް December 8, 2014 ތަރައްޤީނުވާ ގައުމުތަކަކީ ދުނިޔޭގެ އިގުތިސާދުގެ ކުރިމަތީގައި އަޅުން2016-07-23T01:59:36+00:00 ހާލަތު, އިޤުތިޞާދީ No Comment\nއިޤުތިސާދީ އިލްމުގެ އެއްބާނީ އެޑަމް ސްމިތު އޭނާގެ މަސްހޫރު ތިއަރީއެއްކަމަށްވާ “ނެޗުރަލް ލޯ” ގައި އޭނާ ގަބޫލު ކޮށްފައިވަނީ އިގުތިސާދީ މައިދާނުގައި އިންސާނާ ކުރާ ކޮންމެ މަސައްކަތެއްވެސް އަދި ކޮންމެ ހިދުމަތެއްވެސް ދޭނީ އެމީހެއްގެ އަމިއްލަ ފައިދާއަށް ކަމަށެވެ. ކޮންމެ މީހެއްގެ އެމީހެއްގެ އަމިއްލަ ޖީބު ބޮޑުކުރަމީ އިގުތިސާދީ މަސައްކަތުގެ މައިގަނޑު އަސާސެއްގެ ގޮތުގައި ޕްރޮފެސަރ ސްމިތުގެ “ޠަބީޢީ ގާނޫނުގެ” ނަޒަރިއްޔާތުގައި ހާމަކޮށްފައިވެއެވެ. ރޮށިފިހާ މީހާ ރޮށި ފިހަނީ މީހުންނަށް ކާންދެން ކަމުގައި ކާމީހުންނަށާއި ފެންނަ މީހުންނަށް ހީވިއަސް އޭނާ އެމަސައްކަތްކުރަނީ އޭނާގެ އަމިއްލަ ކަންކަން ދުނިޔޭގައި ފުރިހަމަކޮށް ދިރިހުރެވޭނޭ މަގެއް އެމަސައްކަތުގައި ވާތީކަމަށް ސްމިތު މިސާލެއްގެ ގޮތުން ވިދާޅިވިއެވެ. އޭނާ އެކަން ސިފަކޮށްފައިވަނީ “އިންވިޒިބަލް ހޭންޑް” ގެ ގޮތުގައެވެ.\nދެވަނަ ބޮޑު ހަނގުރާމައަށްފަހު އޭރު ދުނިޔޭގައި ތިބި ބޮޑަތި އިޤުތިސާދީ މާހިރުންގެ ލޯ އަމާޒުވެގެން ދިޔަ އެއްބަޔަކީ ތަރައްޤީ ނުވާ ނުވަތަ ކުޑަކޮށް ތަރައްޤީވެފައިވާ ގައުމަތަކަށެވެ. މިގައުމުތަކުގައި އިނދަޖެހިފައި އޮތް އިޤުތިސާދު ކޮޅަށްޖެހުމަށް ތަފާތު ނަޒަރިއްޔާތުތައް ހިފައިގެން މަސައްކަތްކުރިއެވެ. އެންމެ ބޮޑު އެއް އަމާޒެއްގެ ގޮތުގައި ބެލެވުނީ އެފްރިކާ އަދި އޭޝިއާގެ ގައުމުތަކުން ފަގީރުކަން ނައްތާލުމެވެ. އެހެނަސް މިއަދާއި ޖެހެންދެންވެސް އެކަށީގެންވާގޮތަށް ހިއުމަން ވެލްފެއަރ ތަރައްޤީ ކުރުމަށް މިބައިމީހުން ނުކުޅެދިފައިވާތީ މިފަދަ ކަންކަމަކީ ސިޔާސީ ފައިދާއަށް ކުރެވުނު ކަންކަންކަމަށް ފަހުގެ މުރާސިލުން ބުރަވެއެވެ.\nމީގެއިތުރުން ތަރައްޤީނުވާ ގައުމުތަކަށް އަޅާލުމުގައި އެންމެ ބޮޑު ޝައުޤުވެރިކަމެއް ފެނިގެން ދިޔައީ ކުރީގެ ޔޫއެސްއެސްއާރު އާއި އެމެރިކާ އާއި ދެމެދު ކުރެވުނު ފިނި ހަނގުރާމައިގެ ތެރޭގައެވެ. މިހަނގުރާމައާއި އެކު ޔޫއެސްއެސްއާރު އަދި އެމެރިކާގެ ވާދަވެރިކަމާއި އެކު އެއްބަޔަކަށްވުރެ ގިނައިން އަނެއްބަޔަކު އެހީވުމަށް ގިނަ ދުވަސްތަކެއް ވަންދެއް ތަރައްޤީނުވާ ޤާއުމުތަކަށް އަމާޒުކުރެވުނެވެ.\nއިޤުތިސާދީ ތަރައްޤީގައި ދިނުމާއި ލިބިގަތުން މިދެބައި ހިމެނިގެން ދާއިރު ތަރައްޤީ ނުވާގައުމުތަކުގެ އެންމެ ބޮޑު ބޭނުނަމީ ފަޤީރުކަން ނައްތާލުމާއި އެކު އެބައިމީހުންގެ އުފެއްދުންތައް ދުނިޔޭގެ ކުރިއަރާފައުވާ ގައުމުތަކުގެ ބާޒާރަށް ނެރެ އިޤުތިސާދާއި، ގައުމީ ތަރައްޤީގެ ދުވެލި ކުރިއެރުވުމެވެ. މިފަދަ ވިޔަފާރީގެ މުއާމަލާތްތަކުގައި ތަރައްޤީވެފައިވާ ގައުމެއްގެ ބޭނުމަކަށްވާންވަނީ އެމީހުންގެ އިގުތިސާދު މަޑުޖެހުނަނުދީ ކުރިއަށް ގެންދިޔުމުގައި ދާއިރާ ފުޅާކުރުމެވެ. މިއީ މިކަން ވާންޖެހޭ ގޮތެވެ.\nނަމަވެސް ތަރައްޤީވެފައިވާ ޤައުމުތަކާއި އެކު ކުރެވިފައިވާ ތަޖުރިބާތަކަށް ބުރަވާއިރު ދުނިޔެއިން ފަޤީރުކަން ނައްތާލުންފަދަ ކަންކަމުގައި އެދެވޭ ނަތީޖާ ނިކުމެފައެއް ނުވެއެވެ. ތަރައްޤީނުވާ ގައުމުތަކަށް އަދިވެސް އިޤުތިސާދީ ގޮންޖެހުންތައް ހުރުމާއި އެކު ތަރައްޤީވެފައިވާ ޤައުމުތަކުން ބޭނުންވާ ބޭނުންތައް ފުދެމުންދާތީ ޕޮލިޓިކަލް އިކޮނޮމިސްޓުން ސިފަކުރަނީ އެފަދަ އެހީތެރިކަމަކީ ފޮރުވިފައިވާ އެޖެންޑާއެއްގެ ދަށުން ދުނިޔޭގެ ނުވަތަ ވަކި ސަރަހައްދެއްގެ ބާރުވެރިކަން ހޯދުމަށް ކުރެވޭ މަސައްކަތެއްގެ ގޮތުގައެވެ. ބޮޑަތި ޤައުމުތަގުގެ ބޭނުމަކީ ދިފާއީ ވިސްނުމެއްގެ ތެރެއިން ކުދިގައުމަތަކަކީ އެމީހުންގެ އައްޑަނައިގެ ގޮތުގައި ހަދާ ތަފާތު ދިފާއީ މަރުކަޒުތައް ދުނިޔޭގެ ދިމަދިމާގައި ފެތުރުމެވެ. އަދި މިއާއިއެކު މިފަދަ ގައުމުތަކުގައި ޓެކްނޮލޮޖީގެ ދައްކަމާއި އެކު ބޭނުންނުކުރެވި ހުރި ގިނަގުނަ ގުދުރަތީ ވަސީލަތްތަކަށް ދަހިވެތިވެ ކުޅުދިޔާވަމުން ދާތީ އެފަދަ ވަސީލަތްތައްކަށް އަތްގަދަކުރުން ކަމުގައި މާހިރުން ސިފަކުރެއެވެ.\nއެހެން ކަމުން ތަރައްޤީގެ ނަމުގައި ދެގައުމެއްގެ ދެމެދުގައި ކުރެވޭ މުއާމަލާތްތަކުގައި އެޑަމް ސްމިތު ވިދާޅުވެފައިވާ ފަދަ “އިންވިޒިބަލް ހޭންޑް” ފޮރުވިފައިވާ އަތެއް ވާނެއެވެ. ނަމަވެސް ހަޤީޤަތަކީ ދެގައުމެއްގެ ދެމެދުގައި މުއާމަލާތްކުރެވޭނީ ދެފަރާތައްވެސް ފައިދާތަކެއް ކުރާނެގޮތަށެވެ. މިފަދަ ޕްލޭން ތަކުގައި ގިނަފަހަރަށް އޮންނަނީ ދޭމީހާއަށް ދިގުމުއްދަތަކުން އެބައިމީހުން ބޭނުންވާ ލަނޑުދަނޑި ނުސީދާ ގޮތަކުން ހާސިލްވެގެން ދާއިރު، ލިބިގަންނަ ފަރާތަށް ވަގުތުން ނުވަތަ އަވަހަށް އެބައިމީހުން ބޭނުންވާ މުހުތާދެއް ފިލުވޭގޮތަށެވެ.\nޔަޤީނުންވެސް މަޔަކާއި ދަރިއަކާއި އޮންނަ ގުޅުން ދެގައުމެއްގެ އިގުތިސާދީ އަދި ސިޔާސީ ގުޅުމުގެ ތެރޭގައި ނޯންނާނެއެވެ. އެޑަމް ސްމިތު ވިދާޅިވި ނެޗުރަލް ލޯ މިފަދަ ކޮންމެ ނާރެހެއްގައިވެސް އޮންނާނެކަމުގައި ޔަޤީން ކުރަން ޖެހެއެވެ.\nފެންނަ އޮތް ހަޤީޤަތަކީ ކަންކަން ކޮންމެގޮތަކަށް އޮތްކަމުގައި ވީނަމަވެސް ތަރައްޤީނުވާ ޤައުމަކަށް ކުރިއެރުން ލިބެން އަންނަނީ ތަރައްޤީ ވެފައިވާ ނުވަތަ އެގައުމަކަށްވުރެ ބޮޑު އަދި ވަސީލަތްތައް ގިނަ އިޤުތިސާދަކާއި ދިމާލައް އަތްދިކޮށްލަގެން އޮވެގެންނެވެ. އެހެންކަމުން ތަރައްޤީ ނުވާ ނުވަތަ ތަރައްޤީ ވަމުން އަންނަ ޤައުމަތަކަކީ ދުނިޔޭގެ އިޤުތިސާދުގެ ކުރިމަތީގައި އަޅުންނަށް ނުވިއަސް “ސަލާން ޖަހާމީހުން” ނެވެ.\nހާރިޖީ ސިޔާސަތުގެ ތެރެއިން އިޤުތިސާދީ އަދި ސިޔާސީ ގުޅުން ދެގައުމެއްގެ ދެމެދުގައި ބޭއްވޭ މައިގަނޑު މަޤުސަދަކީ ހަމަޖެހުމާއި ތަރައްޤީއާއި ރައްޔިތުންނަށް ލިބޭ ހިދުމަތުގެ ފަސޭހަތަކަކެވެ. ސިޔާސީ އަދި އިސްތިޤުލާލީ ގޮތުން އެގައުމަކީ މިނިވަން ގައުމެއް ކަމުގައި ކަނޑައެޅުނުކަމުގައި ވިއަސް އިޤުތިސާސީ ގޮތުން ވިސްނާއިރު މިނިވަން ގައުމެއް ދުނިޔޭގައި ނެތެވެ. އެހެން ނޫންނަމަ ބައިނަލް އަޤުވާމީ ބާޒާރުގައި ތަރައްޤީވެފައިވާ ޤައުމުތައް ހަރަކާތްތެރިވުމުގެ މާނައެއް ނެތެވެ.\n« މޫޑް ޑިސްއޯޑާރ ދެނެގަންނާނީ ކިހިނެތް\nސްރިރަންގަޕަތުނާ – ފަނޑުވުމެއްނުވާ ތާރީޚެެއް އޮތް ގަދީމީ އަވަށެއް »


ރަށްޓެއްސަކާއި އެކު މާސިންގާ ކަނޑުއޮޅިއެއް ހުރަސްކޮށް އަޅާފައިވާ ސިނަމާލެ ބުރިޖާއި، އެ ބުރިޖާއި ގުޅިފައިވާ ހައިވޭއިން ދަތުރުކޮށް ހުޅުމާލެ ދިޔައީ "ރިޓްރީޓް ހުޅުމާލެ"އިން ރޯދަވީއްލުމަށެވެ. އެތަނުގެ އިފްތާރުގެ މޮޅު ކަމުގެ ވާހަކަ އަހަރެންގެ އެކުވެރިޔާ ދައްކާތީ އެކަމުގެ ހުރި ތެދު ދޮގެއްވެސް ބަލާލުމުގެ ފޮނި އުންމީދުގައެވެ.\nއިރިއޮއްސި 6:00 އިރު ހުޅުމާލޭގެ ބީޗު ފްރޮންޓްގައި ހުންނަ ރިޓްރީޓާއި އަރާ ހަމަވިއެވެ. ސައިކަލު ޕާކު ކޮށްލުމާއި އެކު ފުރަތަމަވެސް ލޮލުގައި އަޅައިގަތީ، ރިޓްރީޓުން އިފްތާރަށް އޯޑަރ ކުރި ފަރާތްތައް އެމީހުންނަށް ހާއްސަ ކުރެވިފައިވާ މޭޒުތައް ދޮށުގައި ކެތްތެރިކަމާއި އެކު ތިބި މަންޒަރެވެ.\nއަހަރެމެން ސައިކަލުން ފޭބުމާއި އެކު ރިޓްރީޓުގެ ވެއިޓަރަކު އަހަރެމެންނަށް ސަލާމް ގޮވާލިއެވެ. އަަދި އަހަރެމެންގެ ނަން އަހާލައި، އަހަރެމެންނަށް ހާއްސަކޮށްފައިވާ މޭޒާއި ގޮނޑި ދައްކާލިއެވެ. މޭޒުމަތީގައި ދެ ވައްތަރެއްގެ ފަންޏާއި، ކަނދުރުގެ އިތުރުން ހެދިކާ ހުއްޓެވެ. އަދި ޕްލާސްޓިކް ފެންފުޅީގެ ބަދަލުގައި މޭޒުގައި ހުރީ ބިއްލޫރި ފެންފުޅިއެކެވެ. ތިމާވެއްޓަށް ރިޓްރީޓުން ލޯބިކުރާ މިންވަރު އަހަންނަށް އެ ކުޑަވަގުތު ކޮޅުގެ ތެރޭގައި ތަސައްވަރުކޮށްލެވުނެވެ.\nއެކުވެރިޔާއާއި އެކު ގޮނޑީގައި އިށީނދެ ރިޓްރީޓުގެ މާހައުލަށް ނަޒަރު ހިންގާލީމެވެ. ކުރިމަތީގައި މާސިންގާ މޫދު ފެންނާނެ ހެން ހުދު ދޮންވެލީގައި، ފިނި ވައިރޯޅި ޖެހޭ ހިތްފަސޭހަ މާހައުލެކެވެ. ތޮއްޖެހުމާއި، ހާސްވުމެއް ނެތެވެ. 150 މީހުންނަށް އެއްފަރަތާ އިފްތާރަށް އިންސާފުކޮށްލެވޭނެ ވަރުގެ ތަނެކެވެ. ކައިރީގައި ދިގަށް ހެދިލާފައި ހުރި ރުއްތަކާއި، އަރިމަތީގައި ހައްދާފައި ހުރި މާގަސްތަކުން ހިތައް އިތުރު ހަމަޖެހުމެއް ލިބިގެން ދިޔައެވެ.\nގަޑިން 6:05 ވީއިރު އިފްތާރު ބުފޭގައި މީހުން ކިއު ހަދަން ފަށައިފިއެވެ. ދެ ފަރާތުން ތަށްޓައް ކާއެއްޗެހި އެޅޭ ގޮތައް އޮތް އެ ބުފޭއިން ހިނިތުންވުމާއި އެކު އެތަނަށް ރޯދަވީއްލުމަށް އައި މީހުން ކާތަކެތި އަޅަމުން ދިޔައެވެ. ބިރިޔާނީއާއި ކުކުޅެވެ. ފިނުހު މަހާއި ތަފާތު ވައްތަރުގެ ސެލެޑެވެ.\nރިޓްރީޓު ހުޅުމާލޭގައި ކޮންމެ ދުވަހަކަށް ހާއްސަ އިފްތާރު މެނޫއެއް އޮންނަ އިރު ހުކުރު ދުވަސް ފިޔަވާ އެހެން ދުވަސްތަކުގައި މެނޫގެ އަގަކީ 140 ރުފިޔާއެވެ. ހުކުރު ދުވަހުގެ އިފްތާރު މެނޫގެ އަގަކީ 160 ރުފިޔާއެވެ. ރިޓްރީޓު ހުޅުމާލެއިން އިފްތާރަށް ކުރާ ކޮންމެ 10 އޯޑަރަކުން އެއް އޯޑަރ ހިލޭ ލިބޭނެއެވެ. އަދި މި ނޫނަސް ގިނައިން އޯޑަރ ކުރާނަމަ ބޮޑެތި ޑިސްކައުންޓްތަކެއް އެތަނުން ލިބޭނެއެވެ.\nބުފޭއިން އަހަންނާއި އަހަރެންގެ އެކުވެރިޔާވެސް ކާތަކެތި އެޅުމަށް ފަހު، އަހަރެމެންނަށް ހާއްސަ ކުރެވިފައިވާ މޭޒު ދޮށުގައި އިށީނީނެވެ. އަދި ބަންގި ގޮވުމާއި އެކު ބިސްމި ކިޔާ ކަދުރު އޮށަކުން ރޯދަވީމެވެ. އެއަށް ފަހު ކަނާތް ފަރާތުގައި ހުރި އޮރެންޖު ފަނިތަށިން ކޯވަރެއް ބޯލީމެވެ. އެ ކޯވަރާއި އެކު ކަރުހިއްކުން މުޅިން ފިލައިގެން ގޮސް، މުޅި މީހާގެ ހަށިގަނޑަށް އިތުރު އާރޯ ކަމެއް ލިބުނެވެ. ފަނިތަށްޓަށް އިންސާފުކޮށްލުމަށް ފަހު ލަސް ލަހުން އެތަނުގެ ކާތަކެތީގެ ރަހަ ބަލަމުން ދިޔައީމެވެ.\nރިޓްރީޓް ހުޅުމާލެއަަށް ރޯދަވީއްލަން އަންނަ ގިނަ ބަޔަކަށް އެންމެ ކަމުދާ އެއް ބާވަތަކީ އެތަނުގެ ބިރިޔާނީއެވެ. އަދި އެތަނުގެ ބިރިޔާނީގެ މީރުކަމުގެ ވާހަކަ އެތަނަށް އަންނަ ކަސްޓަމަރުން ދައްކާ ކަމަށް ރިޓްރީޓް ހުޅުމާލޭގެ އިފްތާރުގައި ހިމެނޭ ރަހަތަކުގެ ފަހަތުގައިވާ ތަޖުރިބާކާރު ޝެފް، އެމްބްރޯސް ބުންޏެވެ.\nމީގެ އިތުރުން އެތަނުގެ ބަޓަރ ޗިކެން އާއި ގްރިލްޑް ޗިކަންގެ ރަހަވެސް ވަރަށް ތަފާތެވެ. މީރު ކަމުން ތަށްޓަށް އިތުރަށް އެޅުނު ނަމައޭ ހިތައްވެސް އެރިއެވެ. ރިޓްރީޓް ހުޅުމާލެއިން ރޯދަވީއްލާ ނިމިގެން އަހަރެމެން އެތަން ދޫކޮށް ދިޔައީ ހިނިތުންވުމާއި އެކުގައެވެ. އެތަނުގެ ވެއިޓަރުން އެ ފޯރުކޮށްދިން ހިދުމަތާއި، ރޯދަވީއްލުމަށް އަހަރެމެންގެ އަތުން ހޭދަކުރި ފައިސާއާއި އެއްވަރުގެ ރަހައެއް އަރުން އެތެރެވުމުގެ އުފާވެރި ކަމާއި އެކުގައެވެ. ދެވަނަ ފަހަރަށްވެސް ރިޓްރީޓް ހުޅުމާލެއޭ ބުނަމުންނެވެ.\nރިޓްރީޓް ހުޅުމާލެއިން އިފްތާރަށް އޯޑަރ ކުރެއްވުމަށް ގުޅުއްވާނީ :7778616 ނަންބަރު ފޯނާއެވެ.\nރޯދަ ޖަޒީރާ ރޯދަ މެނޫ ރިޓްރީޓް ހުޅުމާލެ ކާނާ\nMay 14, 2019 16:41:32\nMay 24, 2019 15:30:55\nMay 18, 2019 10:32:46


Priyanka ah vure gina bootu Nick gengulhey\nޕްރިޔަންކާ ޗޯޕްރާ އާއި ނިކް--\nޕްރިޔަންކާއަށް ވުރެ ގިނަ ބޫޓު ނިކް ގެންގުޅޭ\nއަބަދުވެސް ނަން ވަނީ އަންހެންވެރިން ގިނައިން ރީތިވާ ސާމާނާއި އަންނައުނު ގެންގުޅޭ ކަމަށެވެ. އެކަމަކު މަޝްހޫރު ބަތަލާ ޕްރިޔަންކާ ޗޯޕްރާއަށް ވުރެ ގިނައިން އޭނާގެ ފިރިމީހާ އަދި ލަވަކިޔުންތެރިޔާ ނިކް ޖޯނަސް ބޫޓު ގެންގުޅޭ ކަމަށް ނިކްގެ ބޭބެމެން މިވަނީ ބުނެފައެވެ.\n"ދަ ޓުނައިޓް ޝޯ ސްޓާރިން ޖިމީ ފެލޮން" ގެ އެންމެ ފަހު އެޕިސޯޑުން ފެނިގެންދިޔައީ "ޖޯނަސް ބްރަދާސް" އެވެ. އެމީހުންގެ އެންމެ ފަހުގެ ލަވަތައް ޕްރޮމޯޓުކުރުމަށް ޝޯގައި ބައިވެރިވިއިރު ޝޯގެ ތެރެއިން ނިކް އާއި އޭނާގެ ދެ ބޭބެއިން ކަމަށްވާ ކެވިން އަދި ޖޯއީ ވެސް ވަނީ އެމީހުންނާއި ގުޅޭ ބައެއް ސިއްރުތައް ހިއްސާކޮށްފައެވެ.\nޝޯގެ ތެރެއިން ޖޯއީ ވަނީ ނިކްގެ އަތުގައި ވަރަށް ބައިވަރު ބޫޓު އޮންނަ ކަމަށާއި އެވަރަށް ޕްރިޔަންކާ އަތުގައި ވެސް ބޫޓު ނޯންނާނެ ކަމަށް ބުނެފައެވެ. އެކަމަށް ނިކްގެ އެންމެ ދޮށީ ބޭބެ، ކެވިން ވެސް އެއްބަސްވެއެވެ.\nޕްރިޔަންކާ އާއި ނިކް މިދިޔަ އަހަރު ކައިވެނިކުރީ އިންޑިއާގައެވެ. ދިހަ ވަރަކަށް މަހު ލޯބީގެ ގޮތުން ގުޅިގެން އުޅުމަށް ފަހު އެމީހުން ކައިވެނިކުރިއިރު ކައިވެނިކުރިތާ ދެތިން މަސް ފަހުން އެމީހުން ވަރިކުރި ކަމަށް ބުނެ ހަބަރުތައް ފެތުރުނެވެ. އެކަމަކު އެކަމަކު އެމީހުންގެ އިންސްޓަގްރާމުން އެކަހަލަ މައްސަލަތަކެއް ނުފެނެއެވެ. އަދި އެ އަޑުތައް ފަނޑުވީ ވެސް އެމީހުން އެކަކު އަނެކަކާއެކު ވަގުތު ހޭދަކުރާ ގިނަ ފޮޓޯތަކެއް ދައުރުވާން ފެށުމުންނެވެ.\nޕްރިޔަންކާ އޭނާގެ ކުރިއަށް އޮތް ހިންދީ ފިލްމު "ދަ ސްކައި އިޒް ޕިންކް" ގެ ޝޫޓިންތައް ނިންމާލުމަށް ފަހު މިދިޔަ ބުރާސްފަތި ދުވަހު ވަނީ ފިރިމީހާ ނިކް ކައިރިއަށް، ނިއުޔޯކަށް ފުރާފައެވެ.


09 hours 10 mins agoޤާސިމް އިބްރާހީމްއަކީ ހަށިކޮޅަށްވުރެ ހިތްޕުޅު ބޮޑު ބޭފުޅެއް: އެކޭ09 hours 25 mins agoދުނޔޭގެ އެންމެ ފަލަ އަންހެނާ ޔޫއޭއީގެ ހޮސްޕިޓަލަކުން ޖާގަ ހޯދަނީ ދިރާގުން ސެމްސަންގް ގެލްކްސީ S8 އަދި +8Sގެ ޕްރީ ރެޖިސްޓްރޭޝަން ހުޅުވާލައިފި\nއާރޓިކަލްކިޔުމަށް ހޭދަވާނެކަމަށް ބެލެވެނީ :0މިނެޓް, 52 ސިކުންތު ދިރާގުން ސެންމަންގްގެ އެންމެ ފަހުގެ ފްލެގްޝިޕް ސްމާޓްފޯން ސީރީޒް ކަމަށްވާ ސެމްސަންގް ގެލެކްސީ S8 އަދި ގެލެކްސީ +8Sދިރާގުވެބްސައިޓްމެދުވެރިކޮށް މިއަދުން ފެށިގެން ޕްރީ ރެޖިސްޓަރކުރުމުގެ ފުރުސަތު މިއަދު ހުޅުވާލައިފިއެވެ. ދިރާގު މެދުވެރިކޮށް ފޯނު ބައްލަވައިގަންނަ ފަރާތްތަކަށް ހަމަސްދުވަހު ހިލޭ ޑޭޓާ ލިބޭނެއެވެ. ކަސްޓަމަރުންނަށް އިތުރު ލުއި ފަސޭހަ ފޯރުކޮށްދިނުމުގެ ގޮތުން، އިންސްޓޯލްމެންޓަށް ފައިސާ ދައްކާގޮތަށް ފޯނުގަތުމުގެ ފުރުސަތު ދިރާގުން ވަނީ ޕޯސްޓްޕެއިޑް ކަސްޓަމަރުންނަށް ހުޅުވާލާފައެވެ.\nސެމްސަންގް ގެލެކްސީ S8ދެ ކުލަޔަކުން ލިބެން ހުންނާނެއެވެ. އެއީ މިޑްނައިޓް ބްލެކް އަދި މޭޕަލްގޯލްޑްއެވެ. ސެމްސަންގް ގެލެކްސީ +8S ލިބެން ހުންނަ ކުލަތަކަކީ މިޑަނައިޓް ބްލެކް، މޭޕްލް ގޯލްޑް އަދި ކޮރަލް ބްލޫ އިންނެވެ. ސެމްސަންގް ގެލެކްސީ S8އަދި+8S ގަންނަން ޝައުގުވެރިވާ ފަރާތްތަކުން މިއަދުން ފެށިގެން ދިރާގު ވެބްސައިޓް www.dhiraagu.com.mvމެދުވެރިކޮށް ޕްރީބުކް ކުރުމުގެ އިންތިޒާމް ހަމަޖެހިފައިވާކަމަށް ދިރާގުން ބުނެއެވެ. ކޮމެންޓް ކުރެއްވުމަށް


BREAKING: MDN Massalaaigai Muzaahara Kuri Meehun Fuluhah Haaziruvaan Angaifi - Vaguthu\nއެމްޑީއެން މައްސަލާގައި މުޒާހަރާކުރި މީހުން ފުލުހަށް ހާޒިރުވާން އަންގައިފި\nމޯލްޑިވިއަން ޑިމޮކްރަސީ ނެޓްވޯކު (އެމްޑީއެން) މައްސަލާގައި އެޖަމިއްޔާއާ ދެކޮޅަށް ރ. އަނގޮޅިތީމުގައި މުޒާހަރާ ކޮށް އަޑުއުފުލި މީހުން ފުލުހަށް ހާޒިރުވާން އަންގައިފިއެވެ.\n"ވަގުތު" އަށް އެނގިފައިވާ ގޮތުގައި މުޒާހަރާގައި ބައިވެރިވި7މީހަކަށް މިހައިތަނަށް ވަނީ ޗިޓު ފޮނުވާފައެވެ.\nއެމީހުން ހާޒިރުވާން އަންގާފައި ވަނީ މި މަހުގެ 23ވަނަ ދުވަހު ރ. އުނގޫފާރު ޕޮލިސް ސްޓޭޝަނަށެވެ.\nއެމީހުންނަށް ފޮނުވި ޗިޓުގައި ހާޒިރު ކުރާ ސަބަބެއް ކަމުގައި ބުނެފައި ވަނީ އަނގޮޅިތީމުގައި ބޭއްވި ހިނގާލުމެއްގެ ތެރެއިން ޝަހިންދާ މަރާލުމަށް ގޮވާލާފައި ވާތީ ކަމަށް ބުނެފައި ވެއެވެ.\nމި މަހުގެ 18 ވަނަ ދުވަހު އެރަށުގައި ބޭއްވުނު މުޒާހަރާ އެއްގައި ވަނީ ވަކި މީހެއްގެ ނަން ނުކިޔައި "ލާދީނީ" މީހުން އަންދާލަން ގޮވާލައި އަޑު އުފުލާފައެވެ. އަދި ބައެއް މީހުން ޝަހިންދާ އިސްމާއިލް މަރާލުމަށް ގޮވާލައި އަޑު އުފުލާފައިވެސް ވެއެވެ.\nމީސް މީޑީއާގައި އާއްމު ވެފައިވާ ވީޑިއޯ އިން އެގޮތަށް ގޮވި މީހުން ވަކި ކުރާކަށް ނޭނގެއެވެ. ބައެއް މީހުން ވަނީ އެއީ އެޑިޓް ކޮށްފައިވާ ވީޑިއޯ އެއް ކަމަށްވެސް ތުހުމަތު ކޮށްފައެވެ.\nއަނގޮޅިތީމު ކައުންސިލްގެ ރައީސް ވިދާޅުވީ މުޒާހަރާގެ ތެރެއިން އެގޮތަށް ގޮވީ މީހަކު މަރާލުމުގެ ބޭނުމުގައި ނޫން ކަމަށާއި އެއީ ރަސޫލާ އަށް ފުރައްސާރަ ކުރުމުން އެކަމާއި މެދު ނުރުހޭ ވަރު ސަރުކާރަށް ދައްކަން ކުރި ކަމެއް ކަމުގެ މައުލޫމާތު ލިބިފައިވާ ކަމަށެވެ.\nއެމްޑީއެން އިން ނެރެފައިވާ ރިޕޯޓުގައި ސާފު ބަހުން އިސްލާމް ދީނަށް ފުރައްސާރަ ކޮށްފައި ވާއިރުވެސް، ފުލުހުން މިހާރު ދަނީ އެ ރިޕޯޓު އިލްމުވެރިންގެ އެހީތެރިކަމާއި އެކު ދިރާސާކޮށް، ރިޕޯޓެއް އެކުލަވާލަމުން ކަމަށް ރޭ ފުލުހުން ވަނީ ވިދާޅުވެފައެވެ.\nއެމްޑީއެން އާއި ދެކޮޅަށް މުޒާހަރާ ކުރި މީހުންގެ ތެރެއިން ބަޔަކު ފުލުހަށް ހާޒިރުވާން މި އެންގީ މުޒާހަރާގެ ތެރެއިން ލާދީނީ މީހުން އަންދާލަން ގޮވައިލި މީހުން ފުލުހަށް ހާޒިރު ނުކުރާތީ ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ އިތުބާރު ހޯމް މިނިސްޓާ ޝެއިހް އިމްރާން އަބްދުﷲ އަށް ނެތް ކަމަށް ރޭ ވިދާޅުވެފައި ވަނިކޮށެވެ.\nއޮކްޓޯބަރ 21, 2019 21:55\nނުޖެހޭ ހާޒިރުވާ ކަށް އަމިއްލަ އަށް ފުރަތަމަ ކކކކަލޭމެން ކޮށްގެން ތިބި ހުވާގަ އޮތް އެއްޗެއް ބަލާބަލަ ތިތިބީ މަގުފުރެދިފަ ހޭއަރާބަލަނި ކަން.\nއޮކްޓޯބަރ 21, 2019 22:00\nޖަމުއްޔާ ބަންދުކުރަން ރައްޔިތުން ގޮވަނީ އަދިވެސް ސަހިއްދާ ފުލުސް އޮފީހައް ހާޒިރެއް ނުކުރެވޭ. އެކަމަކު ނިކަމެތި މީހާ ރާސްޓަސް\nއޮކްޓޯބަރ 21, 2019 22:06\nއެޖެންޑާ 19 ތަފާތުވާނެ.\nއޮކްޓޯބަރ 21, 2019 22:07\nއެއްވެސް މީހަކު މަރަން ގިވައިގެން ނުވާނެ، ކަންކަން ހައްލުނުވެ ދިގުލައިގެން ދާނަމަ ކަންކަން ދާނީ ގޯހުން ގޯހަށް، އަދި ކިތަންމެ ލަސްކުރިޔަސް ތިޔަކަން ނިމެންވާނީ އިސްލާމް ދީނާ އެއްކޮޅަށް\nއޮކްޓޯބަރ 21, 2019 22:08\nމުޒާހަރާގަ ބައިވެރިވި އެންމެން ގޮސް ޕޮލިސް ސްޓޭސަން އަށްވަދެބަލަ.\nއޮކްޓޯބަރ 21, 2019 22:11\nރިޕޯރޓްއެކުލަވާލަނީ ރައިސްނަސީދު އޭނަތަރުޖަމާކުރާއިރު އެއްވެސް މައްސަލައެއްނޯންނާނެ ދެން އަދަބުލިބޭނީ ބަސްބުނި ނިކަމެތިންނަށް\nއޮކްޓޯބަރ 21, 2019 22:25\nލާދީނީ ސީޕީ އިސްތިއުފާ\nއޮކްޓޯބަރ 21, 2019 22:36\nއިލްމީ ދިރާސާއޭ ތިކިޔަނީ ކޮން ބަޔަކު އޮޅުވަން ދިގު ދައްމަން ފިޔަވަޅު ނާޅަން ވެގެން. ގާނޫނު އަސާސީ ދަމަހައްޓާ. ކަލޭމެން ފިޔަވަޅު އެޅިނަމަ ގާނޫނުއަސާސީގެ ދިފާއުގައި ބަޔަކު މުޒާހަރާ ނުކުރީސް. މައްސަލައިގެ މުގުލުން ފަށާ ބީތާ ނުވެ\nއޮކްޓޯބަރ 21, 2019 22:38\nއަހަރުން އެދޭ ސަރުކާރެއްގައި ތި ރައްޔިތުންނަށް އަނިޔާދޭ ފަރާތްތަކުގެ މައްސަލަ ބަލާނެކަން ހަނދާނުގައި ބަހައްޓައިގެން ފިޔަވަޅު އަޅާތި.\nފުލުހައް ހާޒިރު ކުރާނެ ކަމެއްނެތް، ކަލޭމެންނާ ދެ ކޮޅު ހުރިހާ ރައްޔިތުން ކަނޑުފައްތާލަންވީނުން، މި ދިވެހި އުއްމަތަށް ފަހުގެ ތާރީޚެއްގަވެސް މިފަދަ ބޮޑު މުޞީބާތެއް ދިމާވި ކަމެއްނޭނގެ، އަހަރުމެންނަށް އޮތް އެންމެ ވަރުގަދަ ހަތިޔާރަ ކީ މާތްﷲގެ ޙަޟުރަތުގައި ދުޢާ ދެންނެވުން،\nއޮކްޓޯބަރ 21, 2019 22:50\nމުޒާހަރާކުރުން މަނާ. އިސްލާމްދީނުގެ ދިފާއުގައު ވާހަކަ ދެއްކުން މަނާ. މި ކިހާބޮޑު އުނދަގުލެއް. މިމީހުން ގާނޫނުތައް އޮޅާ ޖަހައިފި. ރައްޔިތުންގެ ހައްގުތައް ނިގުޅައިގެންފި.\nއޮކްޓޯބަރ 21, 2019 22:52\nކަލޭމެން ތިހެން ތިކިޔަނީ ކޮން ގާނޫނެއްގެ ދަށުންތަ؟ މިއޮތީ ބޮޑު ނޮހޮރުއްޮާނެއްކަހަލަ ސަރުކާރެއް ގެނެސްފަ. މި މުސީބާތުން ކޮންއިރަކުންބާ ސަލާމަތްވާނީ\nއޮކްޓޯބަރ 21, 2019 23:12\nރައްޔިތުންގެ މެދުގައި ބިރުވެރިކަން އުފެއްދުމަކީ ޓެރަރިޒަމެވެ. ވަޅިން ބިރުނުދެއްކިއަސް ފުލުހުން މިހާރު ތި ހިންގަނީ ހަމަ ސީދާ ޓެރަރިޒަމެވެ. ވީމާ ރާއްޖޭގައި ޓެރަރިޒަމް ހިންގާ މީހުންގެ ލިސްޓުގެ އެންމެ ކުރީގައި ފުލުހުން ހިމެނޭނެއެވެ.\nއޮކްޓޯބަރ 21, 2019 23:27\nއެއްވެސް ކުއްޖަކު އެއްބަސް ނުވާތި އެއުޅެނީ ބިރުދައްކަން އެއްކަމެއްވެސް ނުކުރެވޭނެ. ހަމަ މުޒާހަރާ ކުރަންވީ އަދިވެސް\nއޮކްޓޯބަރ 21, 2019 23:28\nތިޔަ ކުޅެނީ ދިވެހިންގެ ލެޔާ\nއޮކްޓޯބަރ 21, 2019 23:32\nޙުރިހަެި އިސްލާމުން އެކަތި ގަނޑަކަށްވޭ އެހެންނޫނީ އެންމެން ނެތިގެންދާނެ\nއޮކްޓޯބަރ 22, 2019 00:17\nތިހުރިހާ ކަންތަކުން ސަލާމަތްވާނެ ފުރުސަތެއް މިއޮތީލިބިފަ ބޭނުންނަމަ އެމްޑީޕީގެ އިންތިހާބުން ކަޓުވާލަންވީ އެމްޑިއެންގެ މައްސަލަ ބަލަން ފަސޭހަވާނެ އަދިވެރިކަން ކުރަންވެސް އޭރުން 2023 ވެސްލިބޭނެ\nނޫނީ އެމްޑީޕީގެ ރިޔާސީ ޓިކެޓްނުލިބޭނެ ވާދަކޮއްއެތެރެއާ މީގެކުރިން 2018 ފެނުނީ ބޭބެ ކޮއްކޮއެއްގެ ވެރިކަން ވައްޓާލަން ކުރިމަސައްކައްތައް ކުރީގެ ރައީސުކަން ކޮއްފަ ތިބޭމީހުން ނައްއުދަގޫ ކަމަކައްވާނެ ބަލަން ދުރުގަ ތިބެން. ވަހީދުނޫނީ\nއޮކްޓޯބަރ 22, 2019 00:28\nޝަހިންދާ އޭ ބުނީމަ ހާދަ ވަރެކޭދޯ މިވަނީ ސަރުކާރަށް. ހެއްދެވި ފަރާތަށާއި މި އުންމަތުގެ ރަސޫލާ އަށް ހަޖޫ ޖެހުމުން އޯކޭ ދޯ ސަރުކާރަށް. ދީނުގަ ވެސް އޮންނަނީ ރަޖަމުކުރަން\nއޮކްޓޯބަރ 22, 2019 01:53\nދީނައް ފުރައްސާރަ ކުރާ މީހުންނަށް ދީނުގަ އޮންނަ ހުކުމް ކިޔާ ދީ ބަލާށެވެ .\nއޮކްޓޯބަރ 22, 2019 02:11\nމުޒާހަރާ ވެސް ކުރަންވީ..ލަނދެއްގެ ތަން ފުކެއްވެސް ނެތް ، މާތް ވެގެންވާ އިސްލާމް ދީނަށާއި ރަސޫލާޔަށް ފުރައްސާރަ ކޮއް ވާހަކަ ދެއްކި މީިހުން ހައްޔަރު ނުކޮއް، އެކަމާ ދެކޮލަށް ވާހަކަ ދައްކާ މީހުން ހިފާ ހައްޔަރު ކޮއް އެމީހުންގެ އަބިދަރިން އެކަހެރިކޮށް ނިކަމެތި މިއަދު މިދުނިޔޭގާ ކޮއްލެވި ދާނެ..އަދި އެހެން ދުވަހެއް އެއް އޮތްކަން ވިސްނާތި،،އެ ދުވަހުން ސަލާމަތެއް ނުވާނެ،،ގިޔާމަތް އެއީ ވާނެ ދުވަހެއް ވިސްނާތި...ފުލުހުން ވަނީ ފެއިލް ވެފައި ، އިސްލާމް ދީނަށް ފުރައްސާރަ ކޮއް ހެދިމީހުން ހައްޔަރު ނުކޮށް ،އިސްލާމް ދީނަށް ފުރައްސާރަ ކުރި މީހުން ހައްޔަރު ކުރަން ގޮވާލި ހިއްވަރު ގަދަ ޒުވާނާ ޝައްމާނު ވަނީ މި ފެއިލް ވެފައިވާ ފުލުހުން ހައްޔަރު ކޮއްފައި..ދިވެހި ގައުމަށާއި ދިވެހި އުއްމަތް އަދި އިސްލާމް ދީން ދިފާއުގަ ހުވާ ކޮއްގެން ތިބި ދިވެހި ފުލުހުންނޭ ކިޔާތި ލަދުގަނޭ...\nއޮކްޓޯބަރ 22, 2019 02:49\nއަޅުގަޑުމެން މި ދުއާކުރަނީ ތިލާދީނީ ބައިގަޑު އަވަހަށް ނިކަމެތި ކުރައްވާތޯ\nއޮކްޓޯބަރ 22, 2019 07:02\nއެެއްވެސް މީހަކު ބިރުގަންނާނެކަމެއްނެތް. ދިވެހި ގިނަ ރައްޔިތުންތިބީ ތިޔަބޭފުޅުންނާއި އެކު...\nއޮކްޓޯބަރ 22, 2019 07:24\nރަށެއްގަ މުޒާހަރާ އަށް 100 މީހުން ނިކުތަސް ހައްޔަރު ނުކުރެވޭނެ އެވެ. މުރުތައްދުވުމަކީ ކޮބާކަން ރައްޔިތުންނަށް އެނގެން ޖެހެ އެވެ .\nއޮކްޓޯބަރ 22, 2019 07:40\nނުޖެހޭނެ އެކަކުވެސް ދާކައް.\nއޮކްޓޯބަރ 22, 2019 08:14\nފުލުހުންވެސް ލާދީނީ މީހުންގެ ދިފާއުގައި......!!!\nއޮކްޓޯބަރ 22, 2019 08:50\nއަނގޮޅިތީމު މީހުން ބިރެއް ނުގަނޭ، ނިކުތީ ޞުލްޙަވެރި މުޒާހަރާއެއްގަ....މީތި ހަޑިކޮށް ސިޔާސީކުރީ އެމް.ޑީ.އެން ގެ ސަޕޯޓަރުންނާއި ކެރަފާ އަންނި ވީޑިއޯ އެޑިޓްކޮށްގެންނާއި ގޭސް އަނބުރައިގެން......އިންޝާﷲ އެއްކަމެއްވެސް ނުކުރެވޭނެ. އަހަރެމެން އީމާންވަނީ މުޅި ކާއިނާތުގެ ވެރި އެއްކައުވަންތަ ﷲ އަށް......އަހަރެމެންނަށް ﷲ ފުދެއެވެ.\nއޮކްޓޯބަރ 22, 2019 08:52\nފުރަތަމަ ނަޝީދު ހައްޔަރުކޮށް ސުވާލުކޮށްބަލަ، ޤުރުއާނާއި ހަދީސް ނޫން އެއްޗެއް ހޯދަން ގޮވީ އޭނަ، ފުލުހުން ގައިގަ ތަޅަން ގޮވީ އޭނަ...................އަނގޮޅިތީމު ރަތްޔިތުންނަކީ ހީރޯއިން...ސާބަސް އަނގޮޅިތީމުގެ ހިތްވަރުގަދަ ރަތްޔިތުން.................................މުޅި ދިވެހިރާއްޖެ މިއޮތީ ތިބޭފުޅުންނާ އެކު..........................\nއޮކްޓޯބަރ 22, 2019 09:06\nފުލުހުން އެމީހުން ހާޟިރުކުރަން ލަދު ގަންނަން ޖެހޭނެ، ލާދީނީ މުރުތައްދުންނާ ދެކޮޅަށް އަޑުއުފުލި މީހުން ހައްޔަރު. ލާދީނީން ސަރުކާރުގެ މަތިފަޑީގަ...............\nއޮކްޓޯބަރ 22, 2019 09:08\nފުރަތަމަ ސަހިންދާ ދައިތަގަނޑު ހައްޔަރުކުރޭ\nއޮކްޓޯބަރ 22, 2019 09:22\nމީގެން ދޭހަވަނީ ސަރުކާރުން ވެސް މި ރާއްޖެ ލާދީނީ ކުރަން ބޭނުންވާކަން.................އިއްޔެއާ ހަމައަށް މަށަކީ އެޕް.ޑީ.ޕީ މީހަކޫ، އެކަމް މިހާރު މި ޖެއްސީ ދެކޮޅަށް ސީދާ................\nއޮކްޓޯބަރ 22, 2019 09:26\nމިރާއްޖެއަކީ އަބަދުގެ އަބަދަށް އިސްލާމް ޤައުމެއްކަކުގައި ލައްވާ.އިސްލާމްދީނާއި ދެކޮޅަށް މަސައްކަތް ކުރާ މީހުންނަށް ހެޔޮވިސްނުން ދެއްވާށި.އާމީން\nއޮކްޓޯބަރ 22, 2019 11:59\nދެން އަންގަފާނެ އިސްލާމްދީނަށް އަމަލުރާތީ ފުލުހަށް ހާޒިރުވާން


މެކްސިކޯ ކެނޑިޑޭޓް ކެމްޕެއިން ފެށީ ސަންދޯކެއް ތެރެއިން - DhiDaily\nމެކްސިކޯގެ ކޮންގްރެސް އިންތިހާބުގައި ބައިވެރިވާ ކެނޑިޑޭޓެއްގެ ކެމްޕެއިން، ސަންދޯކެއްގެ ތެރޭގައި އޮވެ ނިކުމެ، ގިނަ ބައެއްގެ ސަމާލުކަން ހޯދައިފިއެވެ.\nކާލޯސް މަޔޯގާ ނަމަކަށް ކިޔާ ކެނޑިޑޭޓް އެ ކެމްޕެއިން ސަންދޯކެއްގެ ތެރެއިން ފަށާފައިވަނީ ކޮވިޑް-19 އާ ގުޅިގެން މެކްސިކޯއިން އެތައް ބަޔަކު މަރުވަމުންދާތީ އެކަމަށް އަލިއަޅުވާލުމުގެ ގޮތުން ކަމަށް އޭނާ ބުނެއެވެ،\nމެކްސިކޯގެ ގާނޫނު ހަދާ މަޖިލީހުގެ ލޯވާ ހައުސް މެމްބަރުކަމަށް ކުރިމަތިލާފައިވާ ކާލޯސް އެގޮތަށް ކެމްޕެއިން ފަށާފައިވަނީ އެތައް ބަޔަކު މަރުވަމުންދާއިރު އެކަން ހުއްޓުވުމަށް އެކަށީގެންވާ ވަރަށް ފިޔަވަޅު އެޅިގެން ނުދާތީ އެވެ.\n”އަޅުގަނޑު ބޭނުންވަނީ ސިޔާސީ ބޭފުޅުންނަށް މެސެޖެއް ފޮނުވަން. އެއީ އެ ބޭފުޅުންގެ ފަރުވާ ކުޑަކަމުގެ ސަބަބުން އެތައް ބަޔަކު މަރުވަމުންދަނީ. އެކަމު އެބޭފުޅުން އަޅައެއް ނުލާ،“ ކާލޯސް ބުންޏެވެ.\nކޮވިޑް-19ގެ ސަބަބުން މަރުވި މީހުންގެ އަދަދު މިހާރު މެކްސިކޯގައި 250،000 އިން މައްޗަށް އަރައިފިއެވެ. އެއީ މުޅި ދުނިޔޭގައިވެސް އެންމެ ގިނަ މީހުން މަރުވެފައިވާ ގައުމުތަކުގެ ތެރޭގައި މިހާރު ހިމެނޭ ގައުމެކެވެ.\nކާލޯސްގެ ވާހަކައިގައި ވަނީ މެކްސިކޯގައި ރާވައިގެން ހިންގާ މަރުތަކަށްވެސް އަލިއަޅުވާފައެވެ. އެގޮތުން އެކި ކަހަލަ އޯގަނައިޒްޑް އަނިޔާތަކުގައި 300،000 އަށްވުރެ ގިނަ މީހުން ވަނީ ފާއިތުވި 10 އަހަރެއްގެ ތެރޭގައި މަރާލާފައި ކަމަށް އޭނާ ފާހަގަކުރެއެވެ.\nމިއަހަރުގެ ޖޫން މަހުގައި އޮތް މިޑް ޓާމް އިންތިހާބާ ގުޅިގެން ސިޔާސީ ގޮތުން އަމާޒުކޮށްގެންވެސް އެކި ކަހަލަ އަނިޔާތައް ވަނީ ހިންގާފައެވެ. އެގޮތުން އިންތިހާބުގައި ބައިވެރިވާ 16 ކެނޑިޑޭޓެއް ވަނީ މަރާލާފައެވެ.\nދީނީ ޢިލްމުވެރިޔާ މައުލާނާ ވަޙީދުއްދީން ޚާން އަވަހާރަވެއްޖެ\nއިންޑިއާގައި ރިކޯޑު އަދަދަކަށް ކޮވިޑްގެ ކޭސްތަކެއް!\nއެމެރިކާގައި އަނެއްކާވެސް ކަޅު ނަސްލުގެ ކުއްޖެއް މަރާލައިފި\nކުޑަކުއްޖަކު ސަލާމަތް ކުރި މީހަކަށް ތައުރީފް އޮހެނީ!


Verikamuge nizaam gai rayithun\nވެރިކަމުގެ ނިޒާމުތަކުގައި ރައްޔިތުން\n-9months ago0- މުޙައްމަދު ފައިޒަން\nއަޅުގަނޑުމެން ގިނަ ބަޔަކަށް ހީވެފައި އޮންނަނީ ރައްޔިތުންގެ ބަސް ބުނެވޭ ހަމައެކަނި ނިޒާމަކީ ޑިމޮކްރަސީގެ ނިޒާމުހެނެވެ. ހަގީގަތުގައި ވެސް ރައްޔިތުންގެ ބަސް ބުނެވޭ ހަމައެކަނި ނިޒާމަކީ ޑިމޮކްރަސީތޯއެވެ. މިސުވާލަށް ޖަވާބު ހޯދުމުގެ ކުރީގައި މިނިޒާމުތަކުގެ ހަގީގަތް ދެނެގަތުމަކީ މުހިންމު ކަމަކެވެ. މިގޮތުން ފާހަގަކޮށްލެވޭ ވެރިކަމުގެ ނިޒާމުތަކަކީ އޮޓޯކްރަސީއާއި ޑިމޮކްރަސީއެވެ.\nއޮޓޯކްރަސީގެ މާނައަކީ އެކެއްގެ އަތުގާ ހުރިހާ ބާރުތަކެއް އޮންނަ ނިޒާމެވެ. މިނިޒާމުގައި ކޮންމެކަމެއްގެ އެންމެ ފަހުބަސް ބުނާނީ ވެރިޔަކަށް ހުންނަމީހެކެވެ. އާންމުކޮށް އިހުގެ ގައުމުތަކުގެ ރަސްކަމަކީ މިނިޒާމުގެ ވައްތަރެކެވެ. ކުރީގެ ރައީސް މައުމޫން އަބްދުލް ގައްޔޫމް ގެ ތިރީސް އަހަރުގެ ވެރިކަމަކީވެސް މި ނިޒާމުގެ ވައްތަރެއް ކަމަށް ބުނެވިދާނެއެވެ. ސަބަބަކީ ރައްޔިތުންގެ މަޖުލީހެއް އޮތް ކަމުގައި ވިޔަސް އެތާގެ ފުރިހަމަ ކޮންޓްރޯލް އޮތީ ރައީސް މައުމޫން އަތުގައެވެ. އެއާއެކު ގާޟީ އައްޔަންކުރުމުގެ ބާރު ވެސް އޮތީ ރައީސް މައުމޫން އަތުގައެވެ. މިނިޒާމުގައި ވެރިކަމުގައި ރައްޔިތުންގެ ބާރު ވަރަށް ކުޑަވާނެއެވެ. ހާއްސަކޮށް ރަސްކަމެއްގައި ރައްޔިތުންގެ ބަސް ބުނެމުގެ ފުރުސަތު ވަރަށް ކުޑަވާނެއެވެ. ނަމަވެސް ރައްޔިތުން އިންތިހާބު ކުރާ އޮޓަކްރެޓިކް ވެރިކަމެއް އެއްގައި ރައްޔިތުންގެ ބައިވެރިވެ ބަސް ބުނުމުގެ ފުރުސަތު އޮވެއެވެ. މިފަދަ ނިޒާމެއްގައި އާންމުކޮށް ވޯޓްލުމުގެ ފުރުސަތު ލިބެނީ އުމުރުން ހަގުނޫން ބޭފުޅުންނަށެވެ.\nގިނަފަހަރަށް 21 އަހަރުން މަތީގެ ބޭފުޅުންނަށެވެ. ސަބަބަކީ އުމުރުން ހަގު ބޭފުޅުން ކަންކަން ނިމުމުގައި އަވަސްއަރުވާލުމާ އަމިއްލަ ނިންމުމަށް ވުރެ ކައިރީގައި ތިބޭ މީހުންގެ ނިންމުން އެއީ އެބޭފުޅުން ނިންމުންކަމަށް ހަދާ ފަހަރު ގިނަވާކަމަށް ހީވެފައި އޮތުމެވެ. މިގޮތަށް ކަންތަށް އޮތުމުން ވޯޓު ގަނެވިއްކުމަކީ ފަސޭހަކަމަކަށް ނުވެއެވެ. މިފަދަ ވެރިކަމެއްގައި އިހުލާސްތެރި އަދުލުވެރި ވެރިއެއް ހުރި ކަމުގައި ވަނީނަމަ ގިނަފަހަރު އެގައުމެއްގެ ކުރިއެރުން ބާރު ދުވެއްޔެއްގައި ކުރިއަރާގެންދެއެވެ. މިގޮތުން ސިންގަޕޫރުގެ ލީ ކުއަން ޔެއޫގެ ވެރިކަމުގައި އެގައުމު ފަގީރު ގައުމަކުން އެންމެ ކުރިއަރާފައިވާ ގައުމަކަށް ވެގެން ދިޔުމުގެ އަސްލަކީ ކަންކަން ކުރުމުގެ ގާބިލް ކަން ހުރުމާއެކު ގާނޫނުތަކާއި ގަވާއިދުތަށް ތަސްދީގުވެގެން އަންނަލެއް އަވަސްކަމުނެވެ.\nއޮޓޯކްރަސީއާއި ހިލާފަށް ޑިމޮކްރަސީއަކީ ވެރިކަމުގެ ބާރުތަށް ބެހިފައިވާ ނިޒާމެކެވެ. ގިނަފަހަރަށް ބެހިފައި އޮންނަނީ ތިން ބާރެއްގެ މައްޗަށެވެ. މިތިން ބާރަކީ ވެރިކަން ހިންގުމުގެ ބާރާއި ގާނޫނު ހެދުމުގެ ބާރައި އަދުލު އިންސާފުގެ ބާރެއެވެ. މިބާރުތައް އެކިގައުމުތަކުގައި ބެހިފާއޮންނަނީ އެކިމިންވަރަށެވެ. ހަމަ އެފަދައިން މިބާރުތަކަށް މީހުން އައްޔަނުކުރުމުގައި ރައްޔިތުންގެ ހިއްސާވުން އޮނަނީ އެކިމިންވަރަށެވެ. މިނިޒާމަށް ތާއީދު ކުރައްވާ ގިނަ ބޭފުޅުން ވަކާލާތު ކުރައްވާ ގޮތުގައި ހަގުއުމުރުގެ ބޭފުންގެ ބާވެރިވުން އެއީ މުހިންމު ކަމެކެވެ. އެބޭފުޅުން ވިދާޅުވާގޮތުގައި ގިނަ ބައެއްގެ ބާވެރިވުމާއެކު އުފެދޭ ވެރިކަމަކީ އެންމެ ރަގަޅު ވެރިކަމެވެ.\nމިގޮތުން 16 އަހަރު އެއީ ވޯޓް ލުމުގެ ހައްގު ލިބޭ އުމުރުކަމަށް ބަލާ ގައުމުތައް އަންނަނީ އިތުރުވަމުންނެވެ. އޭގެ ތެރޭގައި އޮސްޓްރިއާ، ބްރެޒިލް، އާޖެންޓީނާ، އެސްޓޯނިއާއި ޖަރުމަން ހިމެނެއެވެ. މިނިޒާމު ބައްޓަން ވެފައިވާ ގޮތުން ގައުމުގެ ކުރިއެރުމަށް ހުރަސް އެޅޭ ގިނަކަންތައްތަކެއް ހުރެއެވެ. މިނިޒާމުގައި ވެރިކަން ހިންގުމުގެ ބާރުތަކުގެ ސިޔާސަތު ތަންފީޒު ކުރުމަށް އޮތް އެންމެ ބޮޑު ގޮންޖެހުމަކަށް ވެފައި ވަނީ އެސިޔާސަތަކާ ގުޅިގެން ހަދަން ޖެހޭ އަދި ބަދަލު ކުރަން ޖެހޭ ގާނޫނުތަކަށް ބަދަލު ގެނައުން ލަސްވާތީއެވެ. މިކަން މިހެން ދިމާވަނީ ވެރިކަން ކުރާ ބާރާއި ގާނޫނު ހަދައި ބާރުގެ ދެމެދު އޮންނަ ހިޔާލު ތަފާތުވުންތަކާ ގުޅިގެން ކަމަށް ބެލެވެއެވެ. މިފަދަ ނިޒާމެއްގައި ވެރިކަމުގެ ބާރުގެ ސިޔާސަތުތައް ތަންފީޒު ނުކުރެވެން ފެށުމުން އެފަރާތަށް ލިބިފައިވާ ބާރުތަކުގެ ބޭނުން ނަހަމުގޮތުގައި ބޭނުންކުރަން ޖެހެއެވެ. ނުވަތަ ރިސްވަތު ދޭން ޖެހޭ ވަގުތު އާދެއެވެ.\nއަޅުގަނޑުމެންނަކީ ސައްތައިން ސައްތަ މުސްލިމް ގައުމަކަށް ވެފާ އިސްލާމް ދީނުގައި ވެރިކަމުގެ ނިޒާމު އޮންނަންވި ގޮތެއް ދެނެގަތުމަކީ މުހިއްމު ކަމެކެވެ. މިކަމުގައި އިލްމުވެރިންގެ ހިޔާލު ތަފާތެވެ. ނަމަވެސް އިލްމުވެތިންގެ މެދުގައި އިއްތިފާގު ވާކަންތައްތަކެއް އެބަހުޓެއެވެ. ވެރިމީހާ އިޙްތިޔާރު ކުރަން ވީގޮތަކައި، ބާރުތަކެއް ދިނުމުގައި، އިސްލާމީ އަސްލުތަކާ ހިލާފުނުވާ ކޮންމެގޮތަކަށް ވެރިޔަކު އިހްތިޔާރު ކުރުމައި އެކު އެވެރިޔަކަށް ކަނޑައަޅާ ބާރުތަކެއް ދެވިދާނެއެވެ.\nއިސްލާމީ ނަޒަރަކުން ބަލާނަމަ، އޮޓޯކްރަސީއެއް ވިޔަސް ނުވަތަ ޑިމޮކްރަސީއެއް ވިޔަސް ވެރިކަމަކީ މާތް ރަސްކަލާނގެ އެކަލާނގެ އިރާދަކުރައްވާ އަޅަކަށް ދެއްވާ އެއްޗެކެވެ. ވެރިކަން ދަމަހައްޓަނީ ވެސް އެކަލާނގެއެވެ. ކިތައްމެ ބާރުގަދަ އަދި ކިތައްމެ ތާއީދު ބޮޑު ވެރިކަމެއް ވިޔަސް އެކަލާނގެ އިރާދަ ކުރެއްފި ނަމަ އެވެރިކަމެއް ނިމުމަކަށް އަންނާނެއެވެ.\nހިޔާކުރަން ކުރި ޚަރަދު މިލިއަނުން: ހިޔާ 15 ފުލެޓުގެ ފިނިޝިން ނިންމާލެވޭނެ ވަރުގެ ޚަރަދެއް!51 day ago\nމެއި 6ގެ ހަމަލާގައި އަނިޔާވި އާދަމަށް ދައުލަތުގެ އެއްވެސް އެހީއެއް އަދި ނުލިބޭ!01 week ago\nއައްޑޫގައި ވަކި ދައުލަތެއް ހަދަން ދެއްކި ވާހަކައާއި އިންޑިއާ ސަރުކާރުގެ ނިންމުމާއި އޮތީ ކޮންގުޅުމެއް؟42 weeks ago\nގެއްލިގެން ހޯދަމުންދާ މިސްބާހު ދުބާއީ މަގުން ޕާކިސްތާނަށް ދަތުރުކުރި، ވިސާ ހަމަވުމުން ދިވެހި ހައިކޮމިޝަނަށްވެސް ދިޔަ!02 weeks ago\nއިންޑިއާގެ ޑިޕްލޮމެޓިކް އޮފީހެއް އައްޑޫގައި ހެދުމުގެ ފަހަތުގައިވަނީ އެންމެ ސަބަބެއް!43 weeks ago\nރާއްޖޭގެ ކޮވިޑް ވެކްސިން ޕްރޮގްރާމްގައި ޗައިނާގެ ވެކްސިން ނުހިމަނަން ސަރުކާރުން ނިންމެވީތޯއެވެ؟23 weeks ago\nގުޅީފަޅުގެ މަޝްވަރާތައް ނުފެށި ލަސްވާތީ މޭޔަރުގެ ސިޓީއެއް ރައީސަށް01 day ago\nއަވަސް އަރުވައިލައިގެން ދައުވާ ކުރުމަކީ ރަނގަޅު ގޮތެއްނޫން:ޕީޖީ ޝަމީމް03 days ago\nއެމްޑީޕީން ކުރަންއުޅޭ ކަމަކީ ދީނާ އެއްގޮތަށް ނޫޅޭ މީހުންގެ ވާހަކަ ދެއްކުން ކުށަކަށް ހެދުން: ހައިލަމް03 days ago\nޚިޔާނާތުގެ މައްސަލަ ބަލައިފިނަމަ ފައިސާގައި ޖެހުނު އެއްވެސް މީހަކު މިއުޑު ދަށުގައި ނެތްކަން އިނގޭނެ: ދިޔާނާ03 days ago\nބިލުގެ ސަބަބުން ލާދީނީއޭ ގޮވުން އިތުރު ވެދާނެތީ ކަންބޮޑުވޭ: އާދަމް ޝަރީފް03 days ago\nއަޅުގަނޑަކީ ޝިއުނާ ކުޅެން ގެންގުޅޭ ބޯޅައެއް ނޫން: މަހްލޫފް04 days ago\nމަހްލޫފްގެ މައްސަލަ އަނބުރާ ފޮނުވައެއް ނުލަން: ޕީޖީ އޮފީސް04 days ago\nބޮޑެތި މައްސަލަތައް ކޮޅެއްގައި ނުޖެހެނީ ދައުލަތުގެ މުއައްސަސާތަކުގެ އިހުމާލުން: މެންބަރު އިންތި01 week ago


England In Belgium Bali Kohfi, France Aai Portugal Evvaru – adduLIVE\nއިންގްލޭންޑުން ބެލްޖިއަމް ބަލިކޮށްފި، ފްރާންސާާއި ޕޯޗުގަލް އެއްވަރު\nOct 12, 2020, 09:59 ހަސަން ރަޝީދު\nޔޫއެެފާ ނޭޝަންސް ލީގުގައި އިންގްލެންޑުން ބެލްޖިއަމް ބަލިކުރިއިރު، ފްރާންސް އާއި ޕޯޗުގަލް ބައްދަލުކުރި މެޗު އެއްވަރުވެގެން ނިމިއްޖެއެވެ.\nއިންގްލޭންޑުން ރޭ ދުނިޔޭގެ އެއްވަނަ ޓީމުގެ ގޮތުގައި ރޭންކް ކޮށްފައިވާ ބެލްޖިއަމްގެ މައްޗަށް ކުރި ހޯދީ 2-1 އިންނެވެ.\nރޭގެ މޮޅާއެކު7ޕޮއިންޓާ އެކު އިންގްލެންޑް ގްރޫޕް އޭ2 ގެ އެއްވަނައަށް ޖެހިލިއިރު، ބެލެޖިއަމް އޮތީ ހަ ޕޮއިންޓާ އެކު ދެވަނައިގައެވެ. ތިންވަނައިގައި ތިން ޕޮއިންޓާ އެކު ޑެންމާކް އޮތްއިރު ގްރޫޕްގެ ފުލުގައި ޕޮއިންޓެއް ނުލިބި އޮތީ ޑެންމާކް އެވެ.\nއިންގްލޭންޑުން ވެމްބްލީ ސްޓޭޑިއަމްގައި ރޭ ކުޅުނު މެޗުގެ ފުރަތަމަ ހާފްގައި ދެޓީމަށްވެސް ޕެނެލްޓީ ލިބިފައި ވެއެވެ. އެގޮތުން ބެލްޖިއަމްއަށް ލިބުނު ޕެނެލްޓީއަކީ އެރިކް ޑަޔާ ލުކާކޫއަށް ކުރި ފައުލަކާ ގުޅިގެން ލިބުނު ޕެނަލްޓީއެކެވެ. އެ ޕެނެލްޓީ ގޯލަށް ވައްދާލައި މެޗުގެ 16 ވަނަ މިނެޓްގައި ލުކާކޫ ވަނީ އެޓީމަށް ލީޑު ނަގާދީފައެވެ. ނަމަވެސް މެޗުގެ ފުރަތަމަ ހާފް ނިމުމުގެ ކުރިން އިންގްލެންޑަށް ވެސް ޕެނެލްޓީއެއް ލިބިފައިވެއެވެ. އެ ޕެނެލްޓީ ކާމިޔާބުކޮށް މާކަސް ރަޝްފޯޑް ވަނީ ނަތީޖާ އެއްވަރުކޮށްދީފައެވެ.\nމެޗުގައި ދާދި ހަމަހަމަ ކުޅުމެއް ފެނިފައިވާއިރު، މި މެޗުން އިންގްލެންޑް މޮޅު ކޮށްދިން ގޯލަކީ މެޗުގެ 64 މޭސަން މައުންޓް ޖަހައިދިން ގޯލެކެވެ.\nޕޯޗުގަލް އާއި ފްރާންސް ރޭ ބައްދަލުކުރި މެޗު ނިމުނީ ދެ ޓީމުން ކުރެ ޓީމަކަށް ލަނޑެއް ކާމިޔާބު ނުކުރެވިއެވެ.\nމި ނަތީޖާއާއެކު ގްރޫޕް އޭ3ގައި ހިމެނޭ ދެޓީމަށް ވެސް ހަތް ޕޮއިންޓް ލިބިފައިވާއިރު، ލަނޑުގެ ތަފާތުން ކުރި ހޯދައިގެން ގްރޫޕްގެ އެއްވަނައިގައި އޮތީ ޕޯޗުގަލް އެވެ. ދެވަނައިގައި ފްރާންސް އޮތްއިރު، ތިން ޕޮއިންޓާ އެކު ތިންވަނައިގައި ކްރޮއޭޝިއާ އޮތްއިރު ޕޮއިންޓެއް ނުލިބި ގްރޫޕްގެ ފުލުގައި އޮތީ ސްވިޑެން އެވެ.\nފްރާންސްގެ ދަނޑުގައި ރޭ ކުޅުނު މި މެޗުގައި ގޯލެއް ފެނިގެން ގޮސްފައިނުވާއިރު، ގޯލެއް ކާމިޔާބުކުރަން ވެސް ދެ ޓީމަށް ތަނަވަސް ކުރެވިފައިވަނީ މަދު ފުރުސަތުތަކެކެވެ. އެގޮތުން ފްރާންސްގެ ޒުވާން ފޯވާޑް ކިލިއަން އެމްބާޕޭ ފޮނުވާލި ހަމަލާއެއް ޕޯޗުގަލްގެ ކީޕަރު ދިފާއުކުރިއިރު، މެޗު ނިމެން ކައިރިވެފައިވަނިކޮށް ޕޯޗުގަލްގެ ކެޕްޓަން ރޮނާލްޑޯ ވެސް ވަނީ ނުރައްކާތެރި ހަމަލާއެއް ގޯލަށް ފޮނުވާލާފައެވެ. އެ ހަމަލާގެ ހުރަހަކަށްވީ ފްރާންސްގެ ކީޕަރު ހޫގޯ ލޮރިސް އެވެ.


Hull city athun Chelsea ah undhagoo molheh\nއިނގިރޭސި އެފްއޭ ކަޕް\nހަލް ސިޓީ އަތުން ޗެލްސީއަށް އުނދަގޫ މޮޅެއް!\nމި މެޗު ޗެލްސީއިން ކާމިޔާބުކުރީ 2-1 ގެ ނަތީޖާއަކުން\nމެޗުގެ6ވަނަ މިނެޓުގައި ޗެލްސީއިން ލަނޑު ޖަހާ ލީޑު ނަގައިފަ\nމި މެޗުގެ ދެވަނަ ލެގް ކުޅޭނީ ޗެލްސީގެ ދަނޑުގައި\nކ. މާލެ | 26 ޖެނުއަރީ 2020 | އާދީއްތަ 15:38 | 2,087\nހަލް ސިޓީ އަދި ޗެލްސީ ބައްދަލުކުރި މެޗުގެ ތެރެއިން - ގެޓީ އިމޭޖާސް\nއިނގިރޭސި އެފްއޭ ކަޕްގައި ހަލް ސިޓީ އާއި ޗެލްސީ ބައްދަލުކުރި މެޗު ޗެލްސީން ކާމިޔާބުކޮށްފިއެވެ.\nހަލް ސިޓީ ދަނޑުގައި ކުޅުނު މި މެޗު ޗެލްސީން ކާމިޔާބުކުރީ 2-1 ގެ ނަތީޖާއަކުންނެވެ.\nމެޗުގެ ފުރަތަމަ ހާފު ފަށައިގެން ދެ ޓީމުގެ ފަރާތުން ހަމަހަމަ ކުޅުމެއް ފެނިގެންދިޔަ އިރު މި މެޗުގެ ފުރަތަމަ ހާފުގައި ޗެލްސީއަށް ވަނީ ލަނޑު ޖެހުމަށް ފުރުސަތުތަކެއް ލިބި ބޭކާރުވެފައެވެ. މެޗުގެ6ވަނަ މިނެޓުގައި ޗެލްސީން ލަނޑު ޖަހާ ލީޑު ވަނީ ނަގައިފައެވެ. މި ލަނޑު އެޓީމަށް ކާމިޔާބުކޮށް ދިނީ ބަޓްސުއާއީ އެވެ. މީގެއިތުރުން މެޗުގެ 14 ވަނަ މިނެޓުގައި ޗެލްސީގެ ބަޓްސުއާއީ އަށް ވަނީ ލަނޑު ޖެހުމަށް ރަނުގެ ފުރުސަތެއް ލިބި ބޭކާރުވެފައެވެ. މީގެ އިތުރުން މެޗުގެ 27 ވަނަ މިނެޓުގައި ރޮސް ބާރކްލޭ ވަނީ ނުރައްކާތެރި ހަމަލާއެއް ހަލްގެ ގޯލަށް ފޮނުވާލާފައެވެ. ނަމަވެސް މި ހަމަލާ ހަލްގެ ކީޕަރު ވަނީ ހުޝިޔާރު ކަމާއެކު ދިފާއު ކޮށްފައެވެ.\nމެޗުގެ ފުރަތަމަ ހާފު ނިމިގެންދިޔައީ 1-0 ގެ ނަތީޖާއަކުން ޗެލްސީ ކުރީގައި އޮވެގެންނެވެ.\nމެޗުގެ ދެވަނަ ހާފު ފަށައިގެން ޗެލްސީން އެޓީމުން ކުރަމުން ގެންދިޔަ އެޓޭކްތައް ވަރުގަދަކުރަމުން ގެންދިޔައިރު މެޗުގެ 64 ވަނަ މިނެޓުގައި ޗެލްސީން ވަނީ އިތުރު ލަނޑެއް ޖަހާ ލީޑު ފުޅާ ކޮށްފައެވެ. މި ލަނޑު އެޓީމަށް ކާމިޔާބުކޮށް ދިނީ ޓޮމޯރީއެވެ.\nމި ލަނޑާއެކު ހަލްއިން އެޓީމުގެ ކުޅުން ރަނގަޅުކޮށް ޗެލްސީގެ ގޯލަށް ނުރައްކާ ކުރިއެވެ. އެގޮތުން މެޗުގެ 78 ވަނަ މިނެޓުގައި ހަލްއިން ވަނީ ލަނޑު ޖަހާ ފަރަގު ކުޑަކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ ގްރޮސިކީ އެވެ.\nރައްކާތެރިކަމުގެ ފިޔަވަޅުތަކާ ޙިލާފުވެގެން ކުރި ޖޫރިމަނާ ފައިސާގެ އަދަދު6މިލިއަނާ ގާތަށް


SunOnline: BREAKING : Fuluhunnah filan kandah funmaali meehaa adhives nufeney, fenunu kamah bunevunee olhumakun: Fuluhun\nފިލަން ކަނޑަށް ފުންމާލި މީހާ އަދިވެސް ނުފެނޭ، ފެނުނު ކަމަށް ބުނެވުނީ އޮޅުމަކުން: ފުލުހުން\n09 Jun 2019, 22:51\nގެއްލުނު މީހާ ހޯދުމުގެ މަސައްކަތުގެ ތެރެއިން --- ފޮޓޯ/ ކިޔުންތެރިއެއް\nފެރީއެއްގައި މަސްތުވާތަކެތި ހިފައިގެން ދަނިކޮށް ފުލުހުންނަށް ފެނުމުން ފިލަން ކަނޑަށް ފުންމާލި މީހާ އަދިވެސް ނުފެންނަ ކަމަށް ފުލުހުން ބުނެފިއެވެ.\nފުލުހުން ބުނީ އެ މީހާ ފެނިއްޖެކަމަށް ކުރިން މައުލޫމާތު ދެވުނީ އޮޅުމަކުން ކަމަށެވެ. އެމީހާ ހޯދަން ފުލުހުން އުޅުނީ ފެރީއެއްގައި މަސްތުވާތަކެތި ހިފައިގެން ގއ ކަނޑުހުޅުދޫއަށް ދާ ކަމުގެ މައުލޫމާތު ލިބިގެން ކަމަށް ފުލުހުން ވަނީ ބުނެފަ އެވެ.\nފުލުހުން އޭނާ ހޯދަން ކަނޑުހުޅުދޫގައި ހަރަކާތްތެރިވާކަން އެނގިގެން ކަނޑަށް ފުންމާލީ ކަމަށްވެސް ފުލުހުން ބުނެ އެވެ.\n'ސަން' އަށް އެނގިފައިވާ ގޮތުން އެމީހާއަކީ ގއ ކަނޑުހުޅުދޫ މިހެކެވެ. އެރަށުން ވާހަކަ ދެއްކި މީހަކު ބުނީ ފިލަން ކަނޑަށް ފުންމާލި މީހާއަކީ 35 އަހަރާ 40 އަހަރާއި ދެމެދުގެ މީހެއް ކަމަށެވެ.\nއޭނާއަކީ މަސްތުވާތަކެތީގެ މައްސަލަތަކުގައި ޝާމިލުވާކަމަށް އެރަށުގައިވެސް އަޑުފެތުރިފައިވާ މީހެއް ކަމަށް ސަން އާ ވާހަކަ ދެއްކި މީހާ ބުންޏެވެ. އެމީހާ ފުންމާލާފައިވަނީ ގދ މާވަރުލު ކައިރި ކަނޑަށް ކަމަށް އެމީހާ ބުންޏެވެ.\nމިރޭ އިތުރު މީހަކު ގެއްލިގެންވެސް ފުލުހުން ވަނީ ހޯދާފަ އެވެ. އެއީ މަސްތުވާތަކެއްޗާއެކު ކަނޑަށް ފުންމާލި މީހާ ހޯދަން ބޮއްކުރައެއްގައި ދިޔަ މީހުންގެ ތެރެއިން މީހެކެވެ. އެމީހާ ފުލުހުން ހޯދާފައިވަނީ މާވަރުލު ކައިރި ކަނޑުންނެވެ.


BREAKING NEWS: Covid-19: Miadhu Ithuru 35 Meehaku Fassivejje - Vaguthu\nކޮވިޑް-19: މިއަދު އިތުރު 35 މީހުން ފައްސިވެއްޖެ\n3 މަސް ކުރިން ( ނޮވެމްބަރު 26, 2020 )\nމިއަދު އިރުއޮއްސި 18:00 އާއި ހަމައަށް ފާއިތުވި 24 ގަޑިއިރުގެ ތެރޭގައި ރާއްޖެ އިން އިތުރު 35 މީހަކު ކޮވިޑް-19 އަށް ފައްސިވެއްޖެއެވެ.\nމިއަދު މާލޭ ސަރަހައްދުން ކޮވިޑް-19 އަށް ފައްސިވީ 28 މީހުންނެވެ. މީހުން ދިރިއުޅޭ އެހެން ރަށްތަކުން މިއަދު ތިން މީހުން އަދި މިހާރު ހިންގަމުން ގެންދާ ރިސޯޓްތަކުން ހަތަރު މީހުން މިއަދު ކޮވިޑް-19 އަށް ފައްސިވިއެވެ.\nހަދަމުންދާ ރިސޯޓަކުން އަދި އިންޑަސްޓްރިއަލް ރަށަކުން މިއަދު އެއްވެސް މީހަކު ކޮވިޑް-19 އަށް ފައްސިވެފައެއް ނުވެއެވެ.\nފާއިތުވި 24 ގަޑިއިރުގެ ތެރޭގައި ރާއްޖެ އިން ވަނީ 1728 ސުންކު (ސާމްޕަލް) ކޮވިޑް-19 އަށް ޓެސްޓް ކޮށްފައެވެ.\nރާއްޖެ އިން ކޮވިޑް-19 ޖެހުނު މީހުންގެ ތެރެއިން 36 މީހުން މިއަދު ބަލިން ރަނގަޅުވިއެވެ.\nމިއަދު ރާއްޖެ އިން ކޮވިޑް-19 އަށް ފައްސިވި މީހުންނާއިއެކު ރާއްޖެ އިން ކޮވިޑް-19 އަށް ފައްސިވި މީހުންގެ ޖުމްލަ އަދަދު ވަނީ 12889 އަށް އަރާފައެވެ. މިއަދު ބަލިން ރަނގަޅުވި މީހުންނާއި އެކު ބަލިން ރަނގަޅުވި މީހުންގެ ޖުމްލަ އަދަދު ވަނީ 11717 އަށް އަރާފައެވެ.\nމިހާރު ރާއްޖޭގައި ކޮވިޑް-19 ޖެހިފައި ތިބި މީހުންގެ އަދަދު ވަނީ 1119 އަށް އަށް އަރާފައެވެ. މިއީ އޮކްޓޯބަރ މަހުގެ ދެވަނަ ހަފްތާއަށް ފަހު ރާއްޖޭގައި އެކްޓިވް ކޭސްތަކުގެ އަދަދު މިހައި މައްޗަށް ދިޔަ ދެވަނަ ދުވަހެވެ.


Muslim unmathu ge thineskan koalhun: Report - Hali News\nމުސްލިމު އުންމަތުގެ ތިނެސްކަން ކޯޅުން: ރިޕޯޓް\n26 August 2020, 03:01\nމުސްލިމު އުންމަތް މިއަދު އަނެއްކާވެސް ހަތަރު އަނގޮޅިއެއްގައި އޮތްކަމަށް ގިނަ ތަހުލީލުތަކުގައި ދަނީ ބުނަމުންނެވެ. މުސްލިމު އުންމަތުގެ ގައުމުތަކާއި ޖަމާއަތްތަކާއި ފަރުދުންނަށް ނުފޫޒު ފޯރުވުމަށް މަސައްކަތް ކުރާ ތިން ފަރާތުންވެސް މަސައްކަތް ކުރަމުން ދަނީ އެމީހުން ދެކޭ ގޮތް އުންމަތުގެ މީހުންނަށް ދައްކައި އެމީހުންނަށް އިސްދައުރެއް ލިބޭތޯއެވެ.\nމިތިނެސްކަން ކޯޅުމާއި ގުޅުމުގައި ތިބި ފަރާތްތަކަކީ، އުންމަތުގެ ޒައާމަތަށް ވާދަކުރަމުންދާ ދެ ބައެކެވެ. އަދި ތިން ވަނަ ބަޔަކީ، އުންމަތުގެ ގައުމުތަކުގެ ވެރިކަން ވައްޓާލައި ވެރިކަން ލިބޭތޯ މަސައްކަތް ކުރަމުންދާ ޖަމާއަތެކެވެ.\nމިދިޔަ މަދު ދުވަސްކޮޅުގައި ފެނިގެން ދިޔަ ބައެއް ހަދިސާތަކުން އުފެދޭ ސުއާލުތަކަކީ، ސައޫދީ އަރަބިއްޔާއަށް ވަފާތެރިކަމާއެކު މިއޮތް ހާދުވަހު އޮތް އެންމެ ގާތް ރަހުމަތްތެރިޔާ ސައޫދީން ދޫކޮށްލީ ހެއްޔެވެ؟ އިމަރާތުން އިޒްރޭލާއެކު އުފައްދަން މަސައްކަތް ކުރާ ގުޅުމުން އުންމަތުގެ މީހުންގެ ޝުއޫރަށް ނުބަލަނީ ހެއްޔެވެ؟\nސައޫދީއާއި ޖުމުލަ ގޮތކަށް ގަލްފްގެ ގައުމުތަކުގެ ބަދަލުވަމުންދާ ސިޔާސަތަށް ބަލާއިރު ދެތިން ކަމެއް ސަމާލުކަމަށް އާދެއެވެ.\nދުނިޔޭގެ ހީނަރުވަމުންދާ އިގްތިސާދީ ހާލަތާއެކު މިގައުމުތަކުގެ އެތެރޭގެ ހާލަތަށްވެސް ދަނީ ބަދަލު އަންނަމުންނެވެ. އިގްތިސާދީ ފުދުންތެރިކަން އިތުރުކުރުމަށް ގަލްފްގެ ގައުމުތަކުގައި ރައްޔިތުން ދަނީ ހުވަފެންތައް ދެކެމުންނެވެ. ކަންކަމަށް އެދެމުންނެވެ. ޒުވާން އާބާދީން ދަނީ ފުރުސަތަށް އެދެމުންނެވެ. ވެރިންނަށް މަޖުބޫރުވެފައިވަނީ އައު ވިސްނުމަކުން ކަންކަމާމެދު ވިސްނާށެވެ. މީހުންގެ އެދުންތައް އިތުރުވެފައި، މީސް ގިނަ ވެފައިވާ އިރު ކުރިން ލިބުނުފަދަ ޕެޓްރޯލް ޑޮލަރުގެ މުއްސަނދިކަމެއް މިހާރަކު މަލަމަތިން ފެންނާކަށެއްވެސް ނެތެވެ.\nސައޫދީ އަރަބިއްޔާއާއި ގަލްފުގެ އަރަބިން ޒަމާންތަކެއް ވަންދެން އެމީހުން އިސްލާމީ ދުނިޔޭގެ އިސްދައުރެއް އަދާކުރުމަށް ކޮށްފައިވާ މަސައްކަތް މިހާރު ދޫކޮށްލާނެ ހެއްޔެވެ؟\nމިފަދަ ބޮޑު ބަދަލަކަށް މިގައުމުތަކުން އެނބުރިގެން ހިނގައިދާނެ ކަމަކަށް ނުބެލެވެއެވެ. ގަލްފްގެ ގައުމުތަކުން އުންމަތުގެ ލީޑަރޝިޕް ދައުރު އަދާކުރަމުން ދިޔައީ އޭގެތެރޭގައި ދެ ބައެއް ހިމަނައިގެންނެވެ.\nއެއިން އެއް ބަޔަކީ، އޯއައިސީ މެދުވެރިކޮށް ގަލްފްގެ އަރަބިން ޚާއްސަކޮށް، ސައޫދީ އަރަބިއްޔާއިން ކުޅެމުން ދިޔަ ރޯލެވެ. އިސްލާމީ އުންމަތަށް އަރަބިންގެ މުއްސަނދިކަމާއެކު ދައްކަމުން ދިޔަ މަތިވެރިކަމެވެ.\nދެވަނަ ކަމަކީ، ވައްހާބީ އިސްލާމް ފެތުރުމަށްޓަކައި އަދާކުރަމުން ދިޔަ ދައުރެވެ. މިއިން އެއްވެސް ކަމެއް މިއިން ފަރަތަކުން މުޅިން ހުއްޓާލާނެކަމަކަށް ނުބެލެވެއެވެ.\nފަނޑުވެގެންދާނެ އެއްކަމެއް ފާހަގަ ކޮށްލާނަމެވެ. ސައޫދީން އުފެއްދި އިސްލާމީ ގައުމުތަކުގެ މިލިޓަރީ ކައުންޓަރ ޓެރަރިޒަމް ކޮއެލިޝަންއަކީ އޭގައި ދިރުމެއް ހުންނާނެ އެއްޗެއްކަމުގައި ނުބެލެވެއެވެ. މިކޮއެލިޝަންއަކީ ސައޫދީ ވަލީ އަހްމދު ބިން ސަލްމާންގެ ޚާއްސަ އެދުމަކަށް އުފެއްދި ކޮއެލިޝަނަކަށްވެފައި މީގެ ފޯކަސް ހަނިވެފައި ވުމަކީ ސަބަބެކެވެ.\nމުސްލިމު އުންމަތުގެ ޒައާމަތީ ދައުރެއް ހޯދުމަށް ސައޫދީއާ ވާދަކުރާ އެހެން ގައުމެއް ނުވަތަ އެގައުމާ ވާގިވެރިވާ އެހެން ގައުމުތަކެއްވެސް ވެއެވެ. މި ދެ ބައި މީހުން އެއް ބަޔަކު އަނެއް ބަޔަކަށް ހުތުރުނަމުން ގޮވެލިތައް ގޮވައި، ހަދައެވެ.\nސައޫދީއާއި ސައޫދީއަށް ތާއީދު ކުރާ އިމާރާތއި މިސްރުފަދަ ގައުމުތަކުން ބުނާ ގޮތުގައި ތުރުކީން އިސްވެ އޮވެގެން ޤަތަރުގެ ވާގިވެރިކަމާއެކު ނަގާކިޔާ ބްލޮކަކީ، އިސްލާމިކް ބްރަދަ ހޫޑަށް ވާގިވެރިވާ އިސްލާމީ ފަންޑަމެންޓަލިސްޓް ފިކުރު ފެތުރުމަށް މަސައްކަތް ކުރާ ޖަމާއަތެކެވެ. ސައޫދީ އަރަބިއްޔާއާ ދެކޮޅުހެދުމަށް، އީރާންވެސް ހިމެނެނީ މި ދެ ގައުމާއެކުގައެވެ.\nތުރުކީއާއި ޤަތަރުގެ ޖަމާއަތުން ބުނަނީ ސައޫދީ އިމާތާރުގެ ޖަމާއަތަކީ ވައްހާބީ އުސޫލު ފަތުރަން މަސައްކަތް ކުރާ އެކަމަށް ހޭދަކުރާ ޖަމާއަތެއް ކަމުގައެވެ.\nތުރުކީއާއި ޤަތަރާއި އީރާނާއި އެކު ޕާކިސްތާން ވެސް މި ޖަމާއަތުގައި ހިމެނެއެވެ. އަދި މެލޭޝިއާއިންވެސް ވަނީ މަހާތީރު ބޮޑުވަޒީރަކަށް ހުންނެވިއިރު މިއަށް ވާގިވެރިވެފައެވެ.\nމި ދެބައި މީހުންވެސް މަސައްކަތް ކުރަނީ އޯއައިސީގައި ސައޫދީއާއި ސައޫދީއަށް ވާގިވެރިވާ ގައުމުތަކުގެ ބަދަލުގައި މިމީހުންނަށް އިސްދައުރެއް ލިބޭތޯއެވެ.\nއިސްލާމީ އުންމަތުގެ މުސްތަގްބަލުގެ ލީޑާޝިޕް ރޯލަށް ވާދަކުރާ މި ދެ ފިކުރުގެ ގައުމުތައް ފިޔަވައި ދެން އޮތް ތިންވަނަ ބަޔަކީ، ރަސްމީ ސިފައެއް ނެތް އަދި ދައުލަތެއް ނުވަތަ ދައުލަތުގެ މުއައްސަސާއެއް ތަމްސީލުކުރާ ފަރާތެއް ނޫނެވެ. މިމީހުންނަށް ބާރު ލިބެނީ ދީނުގެ ނަމުގައި ދައްކާ ވާހަކަތަކުން ރައްޔިތުން މިމީހުންނަށް ބަހައްޓާ ލޯއްބާއި ރުހުމާއި އިތުބާރުން ހޯދާ ބާރެކެވެ. އަދި ދީނުގެ ނަމުގައި ވާހަކަ ދައްކާނީ މިމީހުން ކަމަށް ދައްކައިގެން، އަމިއްލަ ހައިސިއްޔަތެއް ހޯދައިގެން އުޅޭ ބައެކެވެ.\nމިމީހުންގެ އެޖެންޑާ ލިމިޓްވެފައި އޮންނަނީ ދެތިން ކަމެއްގެ މައްޗަށެވެ. އިޒްރޭލާއި ޔަހޫދީންނާ ގުޅުން ގާއިމް ކުރުމަކީ މުސްލިމު އުންމަތަށާއި ފަލަސްތީނަށް ޚިޔާނާތްތެރި ވުމެކެވެ. ފަލަސްތީން މިނިވަން ކުރަން ޖެހޭނެއެވެ. އަދި ވެރިކަމުގައި ތިބޭނީ ޚާއިނުންނާއި ލާދީނީ މީހުންކަމަށް ދައްކައި ރައްޔިތުންގެ މެދުގައި ދައުލަތް ތަމްސީލުކުރާ މީހުންގެ ޝަރުއިއްޔަތު ނަގާލުމަށް މަސައްކަތް ކުރުމެވެ. މިނިވަންކަމާއި ހައްގުތަކުގެ އުސޫލުތަކަށް އެއްބަސްވެފައިވާ ޑިމޮކްރެސީގެ ނިޒާމު ފުނޑުފުނޑުކޮށްލުމެވެ.\nމުސްލިމު އުންމަތް މިތިން ބައިމީހުންގެ ވާދަވެރިކަމުގައި އޮތް އިރު އެންމެންގެ ވެސް މަރުކަޒީ ޝިއާރަކީ އިސްލާމްދީން ނަގަހައްޓައި އިސްލާމް ދީން ދިފާއު ކުރުމެވެ. ކޮންމެ ބައެއްގެ ފުށުންވެސް ފުރުސަތު ލިބޭ ކޮންމެ ހިނދެއްގައި އެމީހުންގެ އަސާސީ އުސޫލުތަކާ ފުށުއަރާ ކަންތައްތައް ފެނިގެން ދެއެވެ.\nމިސާލަކަށް ތުރުކީއަށް ބަލާލަމާ ހެއްޔެވެ! ތުރުކީއަކީ އިމާރާތުން އިޒްރޭލާ އުފައްދަން އުޅޭ ގުޅުމަށް ފާޅުގައި އެންމެ ބޮޑަށް ކިޔާ ގައުމެވެ.\nއިސްލާމީ ގައުމުތަކުގެ ތެރޭން އިޒްރޭލާއެކު އެންމެ ފުޅާދާއިރާއެއްގައި ވިޔަފާރީގެ މުއާމަލާތް ހިންގަނީ ތުރުކީންނެވެ. އަދި އެންމެ ގިނަ ފަތުރުވެރިކަމާއި ދަތުރުތައްވެސް ބާއްވަނީ ތުރުކީންނެވެ.\nތުރުކީގެ ރައީސް، އާޔާސޯފިޔާގެ ކުރީގެ ފައްޅި މިހާރު މިސްކިތަކަށް ބަދަލުކުރުމުގެ އަމަލަކީ، ދީނީ މަސައްކަތަށްވުރެން ބޮޑަށް ސިޔާސީ މަސައްކަތެކެވެ. އަހަރުތަކެއް ވަންދެން ޔޫރަޕްގެ އިއްތިހާދަށް ވަނުމަށް ތުރުކީވިލާތުން ކުރިމަސައްކަތް ކާމިޔާބު ނުވުމުން ތުރުކީން ޔޫރަޕަށް ދައްކައި ދިނީ ތުރުކީއަކީ ޔޫރަޕުން ބާކީ ކޮށްލައިފިނަމަ، ޔޫރަޕުންވެސް އެކަމާ މެދު ދެވަނަ ވިސްނުމަކަށް ދާން ޖެހޭނެ ފަދަ ގައުމެއްގެ ގޮތުގައެވެ.\nމުސްލިމު އުންމަތް މިތިން ބައި މީހުންގެ މެދުގައި ދެންވެސް އޮންނާނީ ބައިބައި ވެފައެވެ. ވަކިވަކި ގައުމުތަކަށް މިފަދަ ވާދަވެރިކަމަކުން ސަލާމަތް ވާނީ ކޮންމެ ގައުމަކުން އެބައެއްގެ އަމިއްލަ މަސްލަހަތަށް މަސައްކަތް ކުރުމުންނެވެ.\nއިތުރު ލިޔުންތައް އެމެރިކާ މުސްލިމް


ރައީސް ވަހީދު ފުލުހަށް ހާޒިރު ކުރަނީ! – DhiDaily\nރައީސް ވަހީދު ފުލުހަށް ހާޒިރު ކުރަނީ!\nރާއްޖޭގެ ކުރީގެ ރައީސް ޑރ. މުހައްމަދު ވަހީދު ހަސަންމަނަކު ފުލުހުންގެ އިދާރާއަށް ހާޒިރުވުމަށް އަންގާފިއެވެ.\nފުލުހުން އެމަނިކުފާނު ފުލުހަށް ވަޑައިގަތުމަށް އެންގީ އެމަނިކުފާނަށް ފަސޭހަ ވަގުތެއްގައެވެ. ފުލުހުންގެ އެންގުމަށް ތަބާވެ މިއަދު ހަވީރު 16:00 އަށް ފުލުހުންގެ އިދާރާއަށް ވަޑައިގަތުމަށް އެމަނިކުފާނު ވަނީ ނިންމަވާފައެވެ.\nދާދި ފަހުން ޑރ. ވަހީދު ވަނީ ޕީޕީއެމް އާއި ގުޅިވަޑައިގެންފައެވެ. އަދި އިދިކޮޅުން ބާއްވާ އެއްވުންތަކުގައިވެސް އެމަނިކުފާނު އަމަލީ ގޮތުން ބައިވެރިވެއެވެ.\nރައީސް ވަހީދު ފުލުހަށް ހާޒިރު ކުރުމަށް ނިންމާފައިވަނީ މިދިޔަ ހުކުރު ދުވަހު އިދިކޮޅު ފަރާތްތަކުން މާލޭގައި ބޭއްވި އެއްވުމުގައި އެމަނިކުފާނު ދެއްކެވި ވާހަކަފުޅުގެ ސަބަބުން ކަމަށް ވަނީ މައުލޫމާތު ލިބިފައެވެ.\nމީގެ އިތުރުން އެދުވަހުގު ސައިކަލު ބުރުގައި އެޗްޕީއޭގެ ގައިޑް ލައިންއާއި ހިލާފުވެފައި ވާކަމަށް ބުނެ މިރޭ 19:00 އަށް ޕީއެންސީގެ ނައިބު ރައީސް އިބްރާހިމް ޝުޖާއު ވެސް ވަނީ ފުލުހަށް ހާޒިރުވުމަށް އަންގަވާފައެވެ.\nއިދިކޮޅު ފަރާތްތަކުން ހުކުރު ދުވަހު ބޭއްވި އެއްވުމުގައި ވާހަކަފުޅު ދައްކަވަމުން ރައީސް ވަހީދު ވިދާޅުވީ އަދުގެ ސަރުކާރުން ރާއްޖޭގެ ހަޒާނާ އެއްކޮށް ހުސްކުރަމުން ދާއިރުވެސް ދިވެހި ރައްޔިތަކަށް ކޮށްދެވުނު ކަމެއް ނެތަކަމަށެވެ.


Thuhthu dharifulhuge kibain mi harakaai thah nufenna nama avahah docter ah dhakka!\n13 އޮކްޓޯބަރ 20190ކޮމެންޓް\nތުއްތުދަރިފުޅުގެ ކިބައިން މިހަރަކާތްތައް ނުފެންނަނަމަ އަވަހަށް ޑޮކްޓަރަށް ދައްކާ!\nތުއްތުދަރުފުޅުގެ ހެދިބޮޑުވުމާއި އެކި ކަންތައްކަންތައްތައް ކުރަންފަށާ އުމުރަކީ ބެލެނިވެރިންނަށް އަބަދުވެސް ވަރަށް ހާއްސަ ކަންތަކެކެވެ. އަދި ބޭބީ އެކަންތައްތައް ކުރަނީ އެންމެ އެކަށިގެންވާ އުމުރުގައިތޯ އެނގުމަކީވެސް، ކުއްޖާ ހެދިބޮޑުވަނީ ފުރިހަމަގޮތުގައިކަން ކަށަވަރުކުރުމަށްޓަކާ ކޮންމެހެން އެނގެން ބޭނުންކަންތައްތަކެވެ. މިގޮތުން އެންމެ ތުއްތު އިރުންފެށިގެން އުމުރާއި އެއްގޮތަށް ކުރާ، ބައެއް ކަންތައް މިވަނީއެވެ.\nބޭބީގެ ފުރަތަމަ ހިނިތުންވުމަކީ މައިންބަފައިނަށް އަދި ކައިރީގަ އުޅޭއެންމެންނަށްވެސް ވަަރށް ހާއްސަ ވަރަށް އުފާވެރި ވަގުތުކޮޅެކެވެ. އުމުރުން އެންމެ6ހަފްތާ ގައި ބައެއްކުދިން މޫނަށްބަލާފަ ނުވަތަ އެއްޗަކަށްބަލާފަ ހީލައެވެ. ނަމަވެސް އާންމުކޮށް ކުދިން ހިނިތުންވާން ފަށަނީ12 ހަފްތާގައެވެ. އަދި އުމުރުން ހަމަސް ވާއިރު ހިނިތުންވާން ރަަނގަޅަށްއެނގޭނެއެވެ. މިއުމުރުގައި ކުއްޖަކު ހިނިތުންނުވާނަމަ ޑޮކްޓަރުގެ ލަފާ ހޯދަންވާނެއެވެ.\nތުއްތުކުދިން އުފަންވާއިރު ، ވަކި ދިމާއަކަށްބަލާކަށް ނޭނގޭނެއެވެ. ނަމަވެސް ފުރަތަމަ މަސްތެރޭގައި އަޑުއަންނަދިމާއަށް ނުވަތަ ގަދަކުލަކުލައާއި ދިމާއަށް މޫނުއަނބުރާ ބަލާލަން އެނގެއެވެ. މިއުމުރުގައި މޫނުގާތްކޮށްލުމުން ލޮލަަށްބަލަން އެނގެއެވެ. މިއުމުރުގައިވެސް ކުއްޖާއާއި ގިނައިން ވާހަކަދައްކާ މޫނަށް ބަލައިހެދުމުން ކުއްޖާގެ ހިއްސުތައް ހެދިބޮޑުވުމުމަށް އެހީއަކަށްވެއެވެ.\nވަކި އެއްޗަކަށް ފޯކަސްކޮށްގެން ބަލަން އެނގެނީ އުމުރުން2މަހާއި4މަހާދެމެދުގައެވެ. ލަސްވެގެން އުމުރުން5މަހުގައި މޫނަށް ނުބަލާކަމަށްވާނަމަ ޑޮކެޓަރަށް ދެންކުމަކީ މުހިންމުކަމެކެވެ.\nއެންމެ ތުއްތުއިރު ކުދިންނަށް ފުރޮޅޭކަށް ނޭނގެއެވެ. ބައެއްކުދިން 3މަހާއި4މަހާދެމެދު ފުރޮޅެން ފަށައެވެ. ނަމަވެސް އާންމުކޮށް ކުދިން ފުރޮޅެނީ5މަހުގައެވެ. އެހެންކަމުން މިއުމުރުގައި ނިންދަވަން ބާއްވާއިރު ހާއްސަސަމާލުކަމެއްދޭންވާނެއެވެ. ކައިރީގައި ބާލީސްފަދައެއްޗެތި ނުބެހެއްޓުމާއި އެނދުން ވެއްޓިދާނެފަދަގޮތަކަށް ނުބޭއްވުމަށް ވިސްނަންވާނެއެވެ. ހަމަސް ފުރުމުންވެސް ނުފުރޮޅޭނަމަ ޑޮކަޓަރެއްގެ އިރުޝާދު ހޯދަންވާނެއެވެ. ނަމަވެސް އެކިކުދިން ހެދިބޮޑުވަނީ އެކި އުމުރުގައި އެކިމިންވަރަށްކަން އަބަދުވެސް ހަނދާން ބަހައްޓަންވާނެއެއެވެ.\nތަނެއްގައި ބޭންދުމުން އެއްޗެއްގެ އެހީއަކާއި ނުލައި އިށީންނަން ފަށަނީ4މަހާއި7މަހާއި ދެމެދުގައެވެ. 8 މަސްވާއިރު ގިނަ ކުދިންނަށް އަމިއްލައަށް އިށީންނަން އެނގެއެވެ.9މަހުގައި ވެސް ކުޑައިރުކޮޅަކަށްވެސް އިށީދެގެން ނީނދެވޭނަމަ އަވަހަށް ޑޮކްޓަރުގެ ލަފާހޯދަން ވާނެއެވެ.\nބައެއްކުދިން އެއްގޮތަކަށް ވެސް ފިރުކޭކަށް ބޭނުމެއްނުވާނެއެވެ. ނުފިރުކުން އެއީ މައްސަލައެއްނޫނަކަމަށް ގިނަ ޑޮކްޓަރުންވެސް ބުނެއެވެ. އާންމުކޮށް ފިރުކެން ފަށަނީ7މަހާއި 10 މަހާދެމެދުގައެވެ. ބައެއްކުދިން އިށީނދެއިނދެގެން ފައި ދަމަމުން ފިރުކޭއިރު އަނެއްބައިކުދިން ބައުޖަހާފައި ވެސް ފިރުކެއެވެ. ފިރުކޭގޮތަކީ އެއްވެސް މައްސަލައެއްނޫނެވެ. މިއުމުރުގައި ފިރުކިފައި ގޮސް ގޮނޑި މޭޒު ކަހަލަ އެއްޗެތިގައި ހިފާފައި ތެދުވާން މަސައްކަތް ކުރެއެވެ. ބައެއްކުދިން ނުފިރުކި ތަންތަނުގައި ހިފާފައި ތެދުވެ ހިނގަން މަސައްކަތްކުރެއެވެ.\nބައެއް ތުއްތުކުދިން އެންމެ4މަހުގައިވެސް "މމމ" "ބބބ" ފަދަ އަޑުނެރެގެން މަންމަ ބައްޕަ ކިޔަން އުޅެއެވެ. ރަނގަޅަށް މިފަދަ ބަސްބަސް ކިޔަންފަށަނީ6މަހުގައެވެ. ނަމަވެސް އެއްވެސް މާނައެއްނެތި އެބަސްކިޔާފާނެއެވެ. ސީދާ މަންމައާއި ދިމާއަށް މަންމަ ނުވަތަ ބައްޕައަށް ބައްޕަ ކިޔަން އެނގެނީ އެއްއަހަރުވާފަހުންކަމަށްވެއެވެ. އުމުރުން އެއް އަހަރުވާއިރު އެއްވެސް އަޑެއްނުލައްވާ، މޫނަށް ނުބަލާ، ނަމުންގޮވުމުނަވެސް އިޖާބަ ނުދޭނަމަ ޑޮކްޓަރަށްދައްކަންވާނެއެވެ.\nމިކަންތައްތައް މިހެން ހުރިނަމަވެސް އެކިކުދިންގެ ހެދިބޮޑުވާމިންވަރާއި ކަންތައްތައްކުރާއުމުރު ތަފާތުވާނެއެވެ. ބައެއްކުދިން މާއަވަހަށް ކަންތައްތައް ފަށާއިރު އަނެއްބައި ކުދިން ތަންކޮޅެއްލަސްވެދާނެއެވެ. އަދި ހާއްސަކޮށް ޕްރިމެޗުއާކޮށް ނުވަތަ ދުވަސްނުފުރާވިހާފައިތިބޭކުދިން ކަންތައްތައް ތަންކޮޅެއްލަސްވެދާނެއެވެ. ނަމަވެސް އާންމުކޮށް ކުދިންގެ ފަރާތުން މިއުމުރުތަކާއި އެއްގޮތަށް ހަަރަކާތްތައް ނުފެންނަނަމަ ޑޮކްޓަރެއްގެ ލަފާ ހޯދުމަށް 'ބެބީ ސެންޓަރުން' ލަފާދެއެވެ.\nމީހުން ކުޑަކުދިން ސިއްހަތު